އުފާވެރި ހަބަރެއް، އަންނަ މާރިޗުން ފެށިގެން ސައުދީ ހުޅުވާލަނީ އުފާވެރި ހަބަރެއް، އަންނަ މާރިޗުން ފެށިގެން ސައުދީ ހުޅުވާލަނީ\nއުފާވެރި ހަބަރެއް، އަންނަ މާރިޗުން ފެށިގެން ސައުދީ ހުޅުވާލަނީ\nއަންނަ މާރިޗުމަހުގެ 31 ވަނަދުވަހުން ފެށިގެން ސައުދީގެ ހުރިހާ ބޯޑަރުތަކެއް ހުޅުވާލާނެކަން އެ ޤައުމުން އިއުލާންކޮށްފިއެވެ.\nކޯވިޑްގެ ނުރައްކާ މުޅި ދުނިޔެއަށް ބޮޑުވެ ހައްޖާއި އުމްރާ ދަތުރުތައް ހުއްޓާލާ ސައުދީން އެ ޤައުމުގެ ބޯޑަރުތައް ބަންދުކުރީ މިިދިޔަ އަހަރުގެ މާރިޗުމަހުގެ 31 ވަނަދުވަހުއެވެ. އަދި އެދުވަހު ވަނީ ދެ ހަރަމުވެސް ބަންދުކޮށް އާއްމުކޮށް ހުޅުވާލައިގެން މީހުންނަށް ނުވަދެވޭގޮތަށް ނަމާދުކުރުންވެސް ހުއްޓާލާފައެވެ.\nސައުދީ ސަރުކާރުން ބުނީ އެ ޤައުމުގެ ހުރިހާ ބޯޑަރެއް އަންނަ މާރިޗުމަހުގެ 31 ވަނދުވަހު ހުޅުވާލާނެކަމަށެވެ. މި ބަދަލާއި އެކު ސައުދީ ރައްޔިތުންނަށް ޤައުމުން ބޭރަށް ދިޔުމާއި އެހެން ޤައުމުތަކުން އެޤައުމަށް އެތެރެވުމުގެ ހުއްދަވެސް އޮންނާނެކަމަށް ސައުދީ ސަރުކާރުން ބުނެއެވެ.\nސައުދީ ސަރުކާރުން ކުރިން ނިންމާފައި އޮތީ މިމަހުގެ 31 ވަނަދުވަހު ހުރިހާ ބޯޑަރެއް އާއްމުކޮށް ހުޅުވާލުމަށެވެ. އެހެންނަމަވެސް ކޯވިޑްގެ އައު ވައްތަރެއް ފެނުމުން އެ ނިންމުމަށް ބައެއް ބަދަލުތައް ގެނެސްފައިވާކަމަށް ސައުދީ ސަރުކާރުން ބުނެއެވެ.\nއަންނަ މާރިޗުމަހު ބޯޑަރުތައް ހުޅާލަން ނިންމި ނަމަވެސް އެ ވަގުތާއި ހަމައަށްވެސް ކޯވިޑްގެ ހާލަތު ގާތުން ބަލަމުންދާނެކަމަށް ސައުދީ ސަރުކާރުން ބުނެއެވެ. އާއްމުކޮށް ބޯޑަރުތައް ހުޅުވާލަން ނިންމި ނަމަވެސް ހައްޖާއި އުމްރާއަށް އަންނަ މީހުންނަށް ކަނޑައެޅިފައިވާ އުސޫލްތަކެއް އަދި ސައުދީ ސަރުކާރުން ހާމައެއް ނުކުރެއެވެ.\nމިހާރު ދޫކޮށްފައިވާ ހުއްދަތަކުން އެޤައުމަށް އުމްރާއަށް އެތެރެވެވޭނީ ދެވޭނީ 18 އަހަރާއި 50 އަހަރާއި ދެމެދުގެ މީހުންނަށެވެ. އަދި އުމްރާއަށް އެ ޤައުމަށް އަންނަ މީހުން ތިން ދުވަހުގެ މުއްދަތަށް ކަރަންޓީނުވާން ޖެހެއެވެ. އުމްރާއަށް ސައުދީއަށް ވަދެވޭނީ އެމީހެއްގެ ޤައުމުން އެމީހެއްގެ ގައިގައި ކޯވިޑް ނެތްކަން އަންގައިދޭ ޕީސީއާރު ޓެސްޓް ސެޓިފިކެޓެއް ހުށައެޅުންކަމަށެވެ. އަދި މި ޓެސްޓަކީ 72 ގަޑިއިރު ނުވާ ޓެސްޓަކަށް ވާންޖެހޭނެކަމަށް ސައުދީ ސަރުކާރުން ބުނެއެވެ. އަދި ދަތުރުގެ ދިގުމިނަކީ 10 ދުވަސްކަމަށާއި އުމްރާއަށް ވަންނަ މީހުންނަށް މައްކާނޫން އެހެން އެއްވެސް ތާކަށް ނުދެވޭނެއެވެ.


Rilwan maraali massalaigai dhauvaa kuran PG ah fonuvanee | Mihaaru\nރިލްވާން (ކ) އާއި ޔާމީން: ދެ މީހުން މަރާލި މައްސަލަ ތަހުގީގުކޮށް ރިޔާސީ ކޮމިޝަނުން ވަނީ ރިޕޯޓެއް އެކުލަވާލާފައި.\nރިލްވާން މަރާލި މައްސަލައިގައި ދައުވާ ކުރަން ޕީޖީ އަށް ފޮނުވަނީ\n19 ސެޕްޓެމްބަރ 2019 - 17:05 1 comment\nއެ މައްސަލަ ތަހުގީގު ކުރަމުން އަންނަނީ ރައީސް އުފެއްދެވި މަރުތަކާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަނުންނެވެ. އެ ކޮމިޝަނުން ބުނެފައިވާ ގޮތުގައި ހުޅުމާލެ އިން ވަގަށް ނެގުމަށް ފަހު، ކަރުބުރިކޮށްލައި ރިލްވާން ވަނީ މަރާލައިފަ އެވެ.\nރައީސް އޮފީހުގައި މިއަދު އޮތް ނިއުސް ބްރީފިންއެއްގައި، އެ ކޮމިޝަނާ ހަވާލާ ދެއްވައި ރައީސް އިބްރާހިމް މުހައްމަދު ސޯލިހް ވިދާޅުވީ، ރިލްވާން ގެއްލުވައިލި މައްސަލައިގައި ހެކިތަކެއް އަދި ކުރިއެރުންތަކެއް ލިބިފައިވާ ކަމަށެވެ. މީގެ ހަފުތާއެއްހާ ދުވަސް ކުރިން މާލެ އާއި ރަށްރަށުގެ ބައެއް ގެތައް ބަލައި ފާސްކުރީ ރިޔާސީ ކޮމިޝަނުން އެދިގެން މައްސަލައާ ގުޅުން ހުރި ބައެއް ހެކި ހޯދަން ކަން ރައީސް ފާހަގަކުރެއްވި އެވެ.\nރިޔާސީ ކޮމިޝަންގެ ތަހުގީގަށް އެއްބާރުލުން ދޭން ފުލުހުން ހިންގި އޮޕަރޭޝަންގައި 17 ތަނަކާއި 11 މީހެއް ބަލައި ފާސްކުރި އެވެ.\n"މިހާތަނަށް ހޯދިފައި ހުރި ހެކިތަކަށް ބާރު ދިނުމުގެ ގޮތުން ބަލައި ފާސްކޮށް ބޭނުންވާ ތަކެތި އެ ހޯދީ،" ރައީސް ވިދާޅުވި އެވެ.\nރިލްވާން މައްސަލައިގައި އިންސާފު ހޯދައިދޭން ވެވަޑައިގަތް ވައުދު ފުއްދަވާނެ ކަމުގެ އުއްމީދު މިއަދު ވެސް އާ ކޮށްދެއްވި އެވެ.\nރައީސް މިއަދު ނޫސްވެރިންނާ ވާހަކަ ދައްކަވަނީ: ރިލްވާން މަރުގެ މައްސަލައިގައި އިންސާފަށް ވާސިލްވެވޭނެ ކަމުގެ އުއްމީދު މިއަދު ވެސް އާ ކޮށްދެއްވި. --ފޮޓޯ: ރައީސް އޮފީސް\nމަރުތަކާ ގުޅޭ ގޮތުން ރައީސް ދެއްވި ތަފްސީލްތައް\n- ޔާމީން ރަޝީދުގެ މައްސަލަ ބަލައި ރިޕޯޓް އޮތީ ތައްޔާރުކޮށްފައި. އެކަމަކު އާއްމު ނުކޮށް އޮތީ ޝަރީއަތުގައި ހިނގަމުންދާ މައްސަލައަކަށް ވާތީ.\n- ޝަރީއަތް ނިމުމާ އެކު ޔާމީންގެ މަރާލި މައްސަލައިގެ ރިޕޯޓް ހާމަކުރާނަން.\n- ރ. މީދޫ އަނަސް މަރާލި މައްސަލައިގެ ރިޕޯޓް ވަނީ ގާތްގަނޑަކަށް ނިމިފައި. ވަރަށް އަވަހަށް އެ ރިޕޯޓް ވެސް ހާމަކުރާނެ.\n- ބޭރުގައި ދަންޖެހިގެން މަރުވި ކަމަށް ތުހުމަތު ކުރާ ރައުދާ އާތިފްގެ މަރުގެ ތަހުގީގު ރިޕޯޓް ވެސް އޮތީ ނިމިފައި.\n- އެ ނޫން ބޮޑު ހަތަރު މަރުގެ މައްސަލައެއްގެ ތަހުގީގު އެބަދޭ.\nރިލްވާންގެ މައްސަލައިގައި މިހާތަނަށް 15 މީހެއްގެ ޕާސްޕޯޓް ވަނީ ހިފަހައްޓައިފަ އެވެ. އެކަމަކު އެއްވެސް މީހަކު ހައްޔަރުކޮށްފައެއް ނުވެ އެވެ.\nއިތުރު ލިޔުންތައް ޕޮލިސް ސަރުކާރު ރައީސް އިބްރާހިމް މުހައްމަދު ސޯލިހް އަހުމަދު ރިލުވާން ގެއްލިގެން ހޯދާ މީހުން މީހުން މެރުން ކިޑްނެޕްކުރުން


Mussandhin athun tax nagaanee bodukoh: Trump\nމުއްސަނދިން އަތުން ޓެކްސް ނަގާނީ ބޮޑުކޮށް: ޓްރަމްޕް\nޑޮނާލްޑް ޓްރަމްޕް: ރިޕަބްލިކަން ޕާޓީގެ ހަމައެކަނި ކެނޑިޑޭޓް، އެކަމަކު ރިޔާސީ ޓިކެޓް އަދި ޔަގީނެއް ނުވޭ. --\nރިޕަބްލިކަން ޕާޓީގެ ފަރާތުން އެމެރިކާގެ ރިޔާސީ އިންތިހާބުގައި ވާދަކުރަން ޕްރައިމަރީގައި ވާދަކުރަމުން މިހާރުފާ ހަމައެކަނި ކެނޑިޑޭޓް ޑޮނާލްޑް ޓްރަމްޕް ޓެކްސް ނެގުމާއި ބެހޭގޮތުން ދެއްކެވި ވާހަކަތައް ބަދަލުކުރައްވައިފި އެވެ.\n"އަސްލު އަޅުގަނޑުގެ ޕްލޭންގައިވާ ގޮތުން ޓެކްސް ނަގާނީ ކުޑަކޮށް، އެކަމަކު މިހާރު މަޝްވަރާކުރުމަށްފަހު މި ނިންމީ ޓެކްސް ބޮޑު ކުރަން." ޓްރަމްޕް ވިދާޅުވި އެވެ.\nޓްރަމްޕް ވިދާޅުވީ އޭނާގެ ވެރިކަމުގެ ކުދި އަދި މެދުފަންތީގެ ވިޔަފާރިތަކުން ނަގާ ޓެކްސް ކުޑަކޮށް ކުރިއަރުވަން މަސައްކަތްކުރާނެ ކަމަށެވެ. އަދި މުއްސަނދިންނަށް މާ ބޮޑު އެހީތެރިކަމެއް ނުލިބޭނެ ކަމަށެވެ.\nމިނިމަމް ވޭޖާ ބެހޭގޮތުންވެސް ޓްރަމްޕް ދެއްކެވި ވާހަކަތައް މިހާރުވަނީ ބަދަލުކުރައްވާފަ އެވެ. ޓްރަމްޕް ވިދާޅުވީ އޭނަ ބޭނުން ވީމަ އަބަދުވެސް ބަދަަލުކުރެވޭނެ ކަމަށެވެ.\n" އަދި އަދަދު ތަކަކަށް އަހަރެން ބަދަލެއް ނުގެންނަން. އެކަމަކު އަހަރެން ގަބޫލުކުރާ ގޮތުގައި މިހާރަށްވުރެ ބޮޑު އާމްދަނީއެއް ރައްޔިތުންނަށް ލިބެން ޖެހޭނެ"\nރިޕަބްލިކަން ޕާޓީގެ ފަރާތުން ޕްރައިމަރީގައި ވާދަކުރި ހުރިހާ ކެނޑިޑޭޓުން މިހާރުވަނީ އިންތިހާބުން ވަަކިވެ ޓްރަމްޕަށް ފުރުސަތު ބޮޑުކޮށްދީފަ އެވެ. ނަމަވެސް ރިޕަބްލިކަންގެ އިސް ބަޔަކުވެސް ވަނީ ޓްރަމްޕަށް ވޯޓު ނުދޭނެ ކަމަށް ބުނެފަ އެވެ.\nޕާޓީގެ ކެނޑިޑޭޓަކަށް ވާން ހަމަވާންޖެހޭ ޑެލިގޭޓުންގެ ވޯޓް އަދި ޓްރަމްޕް އަކަށް ހަމައެއް ނުވެ އެވެ. ޓްރަމްޕަށް މިހާތަނަށް ލިބިފައިވަނީ 1،047 ޑެލެގޭޓުންގެ ވޯޓެވެ. އެޕާޓީގެ ކެންޑިޑޭޓަށްވާން 1،237 ޑެލިގޭޓުންގެ ވޯޓު ލިބެން ޖެހެ އެވެ. ޕާޓީގެ ފަރާތުން ޕްރައިމަރީގައި ވާދަކުރަމުންދާ އެއްވެސް ކެނޑިޑޭޓަކަށް އެ އަދަދަށް ޑެލިގޭޓުން ކާމިޔާބު ނުކުރެވިއްޖެ ނަމަ ޕާޓީގެ ރިޔާސީ ކެނޑިޑޭޓު ހޮވާނީ އެ ޕާޓީން ތަފާތު ސްޓޭޓުތަކަށް ހޮވާފައިވާ ޑެލިގޭޓުންނެވެ.\nޑިމޮކްރެޓިކް ޕާޓީ އަށް ބަލާއިރު ބޮޑު އަގުލަބިއްޔަތަކުން ކުރީގައި އުޅެނީ ހިލަރީ ކްލިންޓަން އެވެ.


މިއަދުގެ ހާލަތަށް ބަލައިފިނަމަ ކޮންމެ މީހަކުން އުޅޭތަން ފެންނަނީ ކޮންމެވެސް ކަމަކަށް ބިރުންނެވެ. ތަނަވަސްކަން ގެއްލިދާނެތީއެވެ. މަޤާމް ގެއްލިދާނެތީއެވެ. ކޮންމެވެސް ބައްޔެއް ޖެހިދާނެތީއެވެ. ކައިވެނި ރޫޅިދާނެތީއެވެ. މިހެންގޮސް ކިޔާނެ ކަމެއް ނެތެވެ. ކޮންމެވެސް ކަމަކާއިހުރެ ބިރުން ނުއުޅޭ މީހަކު ވަރަށް މަދެވެ.\nމިހައި ބޮޑު ބިރުވެރިކަމެއްގެ ތެރޭގައި އުޅެން ޖެހިފައި މިވަނީ އެންމެ ސަބަބަކާއިހުރެއެވެ. އެއީ ﷲ ތަޢާލާ އަށް ބިރުވެތި ނުވެވުމެވެ. ﷲ ތަޢާލާ ދެކެ ބިރުނުގަންނަ މީހާ އެންމެން ދެކެ ބިރުގަންނާނެ އެވެ. އެމީހާ އަބަދުވެސް ހުންނާނީ އެހެން މީހަކު އެމީހާއަށް ކަމެއްކޮށް ގެއްލުންދިފާނެ ކަމުގެ ބިރުގައެވެ. ގިނަ ފަހަރަށް ހުންނާނީ އެމީހަކަށް ގެއްލުމެއް ދީފާނެ ކަމަށް ފެންނަ މީހުންގެ އަޅަކަށްވެސް ވެގެންނެވެ. ސަލާމަތުން ހުރުމަށްޓަކައި ޖިޒީވެސް ދައްކާނެއެވެ.\nނަމަވެސް ﷲ ތަޢާލާ ދެކެ ބިރުގަންނަ މީހާ އެއްވެސް މީހަކު ދެކެ ބިރެއްނުގަންނާނެ އެވެ. އޭނާ ހުންނާނީ ﷲ ތަޢާލާއަށް ވަކީލުކޮށްގެންނެވެ. އޭނާއަށް ﷲ ތަޢާލާ އިން ފުދި އިތުރުވާނެއެވެ. އެހެން އެއްވެސް ފަރާތަކަށް ބިރުވެތިވެ ކަން ބޮޑުވެގެންނެއް ނުއުޅޭނެއެވެ. އަބަދުވެސް ބިރުން ހުންނާނީ ﷲ ތަޢާލާގެ ޙަޟަރަތުން އަތުވެދާނެ ކަމަކަށެވެ. މަރުވުމުން ދެން ވާނެ ގޮތަކަށެވެ.\nﷲ ތަޢާލާއަށް ބިރުވެތިވާ މީހާ ބިރުގަންނާނީ ނަމާދެއް ނުކުރެވިދާނެކަމަށެވެ. އަދާކުރަންޖެހޭ ފަރުޟެއް އަދާނުކުރެވިދާނެ ކަމަށެވެ. ﷲ ތަޢާލާ ނަހީ ކުރެއްވްވި ކަމެއް ކުރެވިދާނެ ކަމާއިމެދުގައެވެ. މިފަދައިން ހުންނަ މީހާ ބިރުގަންނަން ޖެހޭނެ އިތުރު އެއްވެސް ކަމެއް ނުއޮންނާނެއެވެ. އެފަދަ މީހާ އަކީ ދުނިޔޭގައި ދިމާވެދާނެ އެއްވެސް ކަމަކަށް ބިރުގަންނާނެ މީހެއް ނޫނެވެ. އެފަދަ މީހުން އަބަދުވެސް ތިބޭނީ ހިތްހަމަ ޖެހިގެންނެވެ. އެމީހުން ތިބީ ހައްޤު ގޮތުގައި ކަމުގެ ޔަޤީންކަން އެމީހުންނަށް އޮންނާނެއެވެ. އަދި އެއްވެސް މީހަކަށް އެމީހާއަށް އެއްވެސް ގެއްލުމެއް ނުދެވޭނެ ކަމުގެ ޔަޤީންކަންވެސް އޮންނާނެއެވެ.\nކުޑަކުޑަ މިސާލެއް ބުނެފާނަމެވެ. ވައްކަން ކުރާ މީހާ އަބަދުވެސް ހުންނާނީ އެކަން އެހެން މީހަކަށް އެނގިދާނެ ކަމުގެ ބިރުގައެވެ. އެކަން އެނގިދާނެ ކަމަށް ޝައްކުކުރެވޭ މީހުންނަށް ރިޝްވަތު ދިނުމުގައެވެ. ހިލޭ އަންހެނުން ނުވަތަ ފިރިހެނުން ގެންގުޅޭ މީހާ އަބަދުވެސް ހުންނާނީ އޭނާކުރާ އެފަދަ ޢަމަލެއް މީހަކަށް ފެނި، އެނގިދާނެކަމަށް ބިރުންނެވެ. ފިރިމީހާއަށް ނުވަތަ އަނބިމީހާއަށް އަނގައިދާނެ ކަމުގެ ބިރުވެރިކަމުގައެވެ. މިފަދަ އެއްވެސް ކަމެއް ނުކުރާމީހާ އެއްވެސް މީހަކު ދެކެ ބިރެއް ނުގަންނާނެއެވެ! ބިރުގަންނާކަށް ނުވެސް ޖެހޭނެއެވެ.\nލޮބުވެތި އަޚުންނާއި އުޚުތުންނޭވެ! ބިރުވެރިކަމުން ސަލާމަތްވެހުރެވޭނީ ތެދުވެރިވެވިގެންނެވެ! ތެދުވެރިވާންވީ ﷲ ތަޢާލާއަށެވެ! އެއިރުން ހުރިހާ ކަމެއްގައިވެސް ތެދުވެރިވެވޭނެއެވެ. ވީމާ އަވަހަށް ތައުބާވާށެވެ! ހުރިހާ ކަމެއް އެއިރުން ޙައްލުވީއެވެ. ﷲ ތަޢާލާގެ މަގަށް އަވަހަށް ރުޖޫޢަވާށެވެ! އެއިރުން އެއްވެސް މީހަކު ދެކެ ބިރުގަންނާކަށް ނުޖެހޭނެއެވެ. ދުނިޔެއާއި ޢާޚިރަތް ކާމިޔާބުވާން އޮތީ ﷲ ތަޢާލާއަށް ތެދުވެރިވެވިގެންނެވެ.


Dhuvaalaku 20 Minutes Vandhen Fethumun Hashigandah Libey Faidhaa Engey Tha? - Vaguthu\nކަސްރަތު ކުރުމަކީ ހަށިގަނޑަށް ވަރަށް ފައިދާ ހުރި ކަމެކެވެ. ކަސްރަތުގެ ތެރެއިން ވެސް ފެތުމަކީ އެއްފަހަރާ މުޅި ހަށިގަނޑަށް އެތައް ފައިދާއެއް ލިއްބައިދޭ ކަމެކެވެ. އެހެންކަމުން ކޮންމެ ދުވަހަކު ވެސް ފެތުމުން ހަށިގަނޑަށް އެތައް ފައިދާއެއް ލިބެއެވެ. އެހެން ކަސްރަތުތައް ދުވާލަކު 30 މިނިޓަށް ކުރުމަށް ތަޖުރިބާކާރުން ލަފާދީފައިވީ ނަމަވެސް ދުވާލަކު 20 މިނިޓް ފެތުމުގައި ހޭދަ ކުރުމުން ފުދޭނެ ކަމަށް ވެސް ތަޖުރިބާކާރުން ބުނެފައިވެއެވެ.\nދުވާލަކު 20 މިނިޓް ފެތުމުން ހަށިގަނޑަށް ލިބޭ ފައިދާތަކަކީ:\nހަށިގަނޑުގެ މަސްތައް ވަރުގަދަވުން.\nފެތުމުގެ ތަފާތު ގޮތްގޮތް ބޭނުން ކުރުމުން ހަށިގަނޑުގެ މަސްތަކަށް އަސަރު ކުރެއެވެ. ފެން ގަނޑުގެ ތެރޭގައި ފެނާއި ދެކޮޅަށް އަތްފައި ހަރަކާތް ކުރާއިރު ހަށިގަނޑުގެ މަސްތަކަށް އަސަރު ކުރެއެވެ. އަދި މަސްތައް ވަރުގަދަ ކޮށްދެއެވެ.\nފެތުމުގެ ސަބަބުން ދާނުހިއްލި ނަމަވެސް އެތައް ކެލޮރީސްއެއް އަންދާލައެވެ. ކެލޮރީސް އަންދާލުމަށް އެންމެ ރަނގަޅު ގޮތަކީ ވެސް ފެތުން ކަމުގައި ތަޖުރިބާކާރުން ބުނެއެވެ. ފަތާއިރު އާއްމުގޮތެއްގައި ކޮންމެ 10 މިނިޓް ތެރޭގައި 150 ކެލޮރީސް އަންދާލައެވެ.\nހުޅުތަކުގައި ރިހުން ކުޑަކޮށްދޭ\nއެހެން ކަސްރަތުތަކާއި ޚިލާފަށް ފެތުމަކީ ހުޅުތަކަށް އެއްވެސް ބާރެއްލާކަށް ނުޖެހޭނެއެވެ. ނުވަތަ އެއްވެސް އަނިޔާއެއް ނުވާނެއެވެ. ހުޅުތަކުގައި ރިއްސާ މީހުންނަށް ވެސް އެންމެ ރަނގަޅު ކަމަކީ ފެތުމެވެ.\nފެތުމުގެ ސަބަބުން ހަށިގަނޑަށް އަރާމު ބޭނުންވާ ވަރަށް ހަށިގަނޑު ވަރުބަލިކޮށްލައެވެ. އޭގެ ސަބަބުން ފަސޭހަކަމާއި އެކު ނިދާލެވޭނެއެވެ.\nހިތުގެ މައްސަލަތައް މަދުކޮށްދޭ\nފެންގަނޑުގައި ފެތުމުގެ ސަބަބުން ހިތުގެ މައްސަލަތަކާއި ގެއްލުންތައް މަދުކޮށްދެއެވެ.\nމީގެއިތުރުން ފެތުމުގެ ސަބަބުން މޫޑު ރަނގަޅުވުމާއި މީހާ ތާޒާކަން މަތީގައި ހުރުމަށް އެހީތެރިވެދޭކަމަށް ވެސް ކަމުގެ ތަޖުރިބާކާރުން ބުނެފައިވެއެވެ.\nފެބުރުއަރީ 25, 2021 23:53\nފެބުރުއަރީ 26, 2021 21:08\nނޭނގޭ ނޫޅެން ބަލާކައްވެސް


REPORT: Bidheyseen Deport kuri massallaigai Controller ah othee kon nufoozeh? – adduLIVE\nބިދޭސީން ޑީޕޯޓުކުރި މައްސަލާގައި ކޮންޓްރޯލާއަށް އޮތީ ކޮން ނުފޫޒެއް؟\nSep 16, 2019, 08:14 މުހައްމަދު އައިމަން\nބަންގްލަދޭޝް މީހުން ރާއްޖެ ގެންނަނީ ކީއްވެހެއްޔެވެ. އެއީ އެމީހުންނަށް ދޭންޖެހޭ މުސާރައަކީ އެހެން މީހުންނަށް ދޭ މުސާރައާ އަޅާ ބަލާއިރު ކުޑަ އެއްޗަކަށް ވުމެވެ. ވޯކް ވިސާގައި 144،607 ބިދޭސީން ރާއްޖެ ގެނެސްފައިވެއެވެ. މިއިން ކޮންމެ ބިދޭސީއަކަށް އެންމެ ގިނަވެގެންވެސް ދެނީ 250 ޑޮލަރެވެ. އެމީހުން ގެންނަ ރާއްޖެ މީހާ އެ ބިދޭސީ މީހާއަށް ފުރަތަމަ މަހު މުސާރަ ދީފާނެއެވެ. ނަމަވެސް ދެވަނަ މަހު މުސާރަ ލަސްވާ ގޮތަށް ތިންވަނަ މަހު ދެން ފެންނަނީ އެމީހާ އެހެން ތަނެއްގައި މަސައްކަތް ކުރާ ތަނެވެ. މިއީ ގަވާއިދާއި ހިލާފަށް އުޅޭ ބިދޭސީންގެ މައްސަލަ ފެށިގެން އަންނަ ހިސާބެވެ.\nއިމިގްރޭޝަންގެ ތަފާސް ހިސާބުތައް ދައްކާ ގޮތުގައި 144،607 ބިދޭސީންގެ ތެރެއިން 63،000 ބިދޭސީންނަކީ ގަވާއިދާއި ހިލާފަށް އުޅޭ ބިދޭސީންނެވެ. މިއަދުގެ ސަރުކާރުން އިމިގްރޭޝަންގެ ކޮންޓްރޯލާ ކަމަށް ހަމަޖެއްސެވި އިމިގްރޭޝަންގެ ކޮންޓްރޯލާ މުހައްމަދު އަހުމަދު (ހަނަފީ) ވިދާޅުވީ ވޭތުވެދިޔަ ދުވަސްތަކުގައި ރާއްޖެއަށް ވަރަށް ގިނަ އަދަދަކުން ބިދޭސީން އެތެރެ ކޮށްފައިވާ ކަމަށެވެ. އަދި އެއްވެސް ހަމައެއް ލަމައެއްނެތި ކޯޓާ ދޫކޮށްފައިވާތީ ގަވާއިދާއި ހިލާފަށް ގިނަ ބިދޭސީންތަކެއް އުޅެމުންދާ ކަމަށް އޭނާ ވިދާޅުވިއެވެ.\nކޮންޓްރޯލާގެ މަގާމަށް ހަނަފީ އައްޔަން ކުރެއްވި ހިސާބުން ހަނަފީގެ އެންމެ ބޮޑު ޒިންމާއަަށްވީ ގަވާއިދާއި ހިލާފަށް ރާއްޖޭގައި އުޅޭ ބިދޭސީންގެ މައްސަލަތައް ހައްލުކޮށް އެމީހުންގެ ސަބަބުން ރާއްޖެއާ ދިމާވާ ގޮންޖެހުންތަކަށް ހައްލު ގެނައުމެވެ.\nމި މަސައްކަތުގެ ތެރެއިން އެންމެ ބޮޑަށް ފާހަގަވެގެން ދިޔައީ މިދިޔަ ބުރާސްފަތި ދުވަހާއި އަދި ހުކުރު ދުވަހު އިމިގްރޭޝަނުން ހިންގި އޮޕަރޭޝަނެވެ. އިމިގްރޭޝަނުން ހިންގި އެ އޮޕަރޭޝަނުގައި ފުރަތަމަ ޑީޕޯޓު ކޮށްލީ ރާއްޖެއަށް ބިދޭސީން އެތެރެ ކުރުމުގައި އިސް ރޯލެއް އަދާކުރާ މީހެކެވެ. ރާއްޖޭގައި އުޅޭތާ އެތައް އަހަރުތަކެއް ވެފައިވާ މި މީހާއަކީ ރާއްޖޭގެ ގިނަ ބަޔަކު ދަންނަ "މާސްޓާ"އެވެ. ހެންވޭރު ކޮޅުގައި މި މީހާގެ އެތައް ގެސްޓު ހައުސްތަކެއް ހުންނައިރު ރ. އަލިފުށި މީހަކާއި ގުޅިގެން މީނާ އަންނަނީ މާލޭގައިވެސް އެތައް ބާވަތެއްގެ ވިޔަފާރިއެއް ކުރަމުންނެވެ.\nދެވަނައަށް ޑީޕޯޓު ކޮށްލީ "މަލްޓި މިނިއަރެކެވެ". މި މީހާ އަކީ މަނީ ލޯންޑަރިންގެ ތުހުމަތު އިމިގްރޭޝަނުންވެސް ކުރާ މީހެކެވެ. ހަނީފު ނަމަކަށް ކިޔާ މި މީހާއަކީ ބިޒްނަސް ކްލާހުގައި ރާއްޖެއިން ބޭރަށް ދަތުރުކުރާ ބޮޑު މަހުޖަނެކެވެ. އެކި ގައުމުތަކުގައި ވިޔަފާރީގެ އެކި ބައްދަލުވުންތައް މިމީހާ އަންނަނީ ބާއްވަމުންނެވެ. ރާއްޖެއަށް އެތެރެވީ 2014ވަނަ އަހަރުގެ ތެރޭގައި ވަޑިއެއްގެ ގޮތުގައެވެ. ފަސް އަހަރުގެ ތެރޭގައި އޭނާ ވަނީ ރާއްޖެއާ އަމިއްލަ ގައުމުގައި އެތައް ވިޔަފާރިއެއް ފަށާފައެވެ. މިއަދު އޭނާއަކީ "މަލްޓި މިލިއަނަރު ބޮންދެ"ކެވެ.\nބޮޑެތި ތުހުމަތުތަކެއް، ޑީޕޯޓު ކޮށްލުމަކީ ހައްލުތަ؟\nމި ދެމީހުންނަށް ބަލާއިރު އެކަކަކީ ގަވައިދާ ހިލާފަށް މީހުން ރެކްރޫޓް ކުރުމާއި ހުއްދަ ނެތި ވިޔަފާރި ކުރުމުގައި އުޅުނު މީހެކެވެ. ދެން ހުރީ މަނީ ލޯންޑަރިންގެ ތުހުމަތުކުރާ މީހެކެވެ. ބޮޑުވެގެން ދެ ކުށެވެ. ކުރީގެ ރައީސް އަބްދުﷲ ޔާމީނުގެ މައްޗަށް ދައުލަތުން އުފުލާފައިވާ މަނީ ލޯންޑަރިންގެ ދައުވާގެ ސަބަބުން ގިނަބަޔަކު ހީކޮށްގެން ތިބީ މި ސަރުކާރުން މަނީ ލޯންޑަރިންނަށް ވަރަށް ސަމާލުވާ ކަމަށެެ. ނަމަވެސް އެކަން ވެގެން މިދިޔައީ ހީ އަކަށެެވެ.\n"ނޫން އެއީ ހައްލެއް ނޫން. ތަހުގީގު ކުރެވެން ޖެހޭނެ. އެކަމަކު ދެން އެމީހާއެއް ނުވެއް ގެނެވޭނެ ދެއްތޯ. އެހެންވީމަ ދެން ބަލަން ި ޖެހެނީ މިފަދަ ކަންކަމުގެ އަޑީގައި ނުވަތަ މިފަދަ ކަންކަމުގައި ޝާމިލުވަނީ ކޮން ބައެއްތޯ. އެމީހުންގެ ސަބަބުން މިއަދު އެތައް މިލިއަން ޑޮލަރެއް ގައުމުން ބޭރުވޭ. މިއީ ބޮޑު މައްސަލައެއް. ދިވެހިންނަކަށް އެމީހުންގެ ސަބަބަކުން އެއްވެސް ވިޔަފާރިއެއް ނުކުރެވޭ. ނުކުރެވޭނެއެއްނު، އެމީހުން އައިސް މުޅި ވިޔަފާރީގެ ކޮންޓްރޯލް މި ނަގަނީ އަގު ވައްޓާލާފައި،"\nމާފަންނު މެދު ދާއިރާގެ މެންބަރު އިބްރާހީމް ރަޝީދު (ބޮންޑޭ) "އައްޑޫލައިވް"އަށް ވިދާޅުވިއެވެ.\nނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވީ އެފަދަ ތުހުމަތެއް ކުރާ މީހަކު ޑީޕޯޓު ކޮށްލުމުން އެކި ގޮތް ގޮތުން ގެއްލުން ވާނެ ކަމަށެވެ. އަދި އެފަދަ ބޮޑު ތުހުމަތެއް ކުރެވޭ ބަޔަކު ޑީޕޯޓު ކޮށްލުމުން ވެރިންނަށް އިނގިލި ދިއްކުރަން ބޭނުން ނުވިއަސް އިނގިލި ދިއްކުރެވޭނެ ކަމަށް ޝިޔާމް ވިދާޅުވިއެވެ.\n"އަޅުގަނޑު ނުބުނަން ގަވާއިދާއި ހިލާފަށް ބިދޭސީން ރެކްރޫޓު ކުރަނީ މި ސަރުކާރަކުންނޭ. އަދި ކުރީ ސަރުކާރަކުންނޭ. އިމިގްރޭޝަންގެ ކޮންޓްރޯލާ އަކީ ސިޔާސީ ބޭފުޅެއް. ހަނަފީގެ މަސައްކަތްވެސް ރަނގަޅު. އެކަމަކު ހަނަފީއަށް ނޭނގި އިމިގްރޭޝަންގެ ތެރެއިން ވަރަށް ގިނަ ކަންކަން ހިނގާނެ. އެހެންވީމަ މިއީ ސިޔާސީ މީހުންގެ ބޮލުގައި އެޅުވޭ ކަމަކަށްވުރެ މިކަމުގެ އަޑީގައި އެބަ އުޅޭ މުޅިން އެހެން ބައެއް،"\nގަވާއިދާއި ހިލާފަށް އުޅޭ ބިދޭސީންގެ ވާހަކަ ދައްކާއިރު މި ވާހަކަ އެންމެ ގިނައިން ވޭތުވެދިޔަ 10 ވަރަކަށް އަހަރު ސިޔާސީ އެކި ޕޯޑިއަމްތަކުގައާ އަދި ވަކިން ހާއްސަކޮށް ރައްޔިތުންގެ މަޖިލީހުގައި އެންމެ ގަދައަށް އަޑު އުފުއްލެވި ބޭފުޅާގެ ހިޔާލު ހޯދާ ނުލާ މިފަދަ ރިޕޯޓެއް ފުރިހަމައެއްވެސް ނުވާނެއެވެ.\nމި ވާހަކަތައް އެންމެ ގިނައިން މަޖިލީހުގައި ދެއްކެވި އަދި ތަފާތު އެކި ބިލުތައް މިކަމާއި ގުޅިގެން މަޖިލީހަށް ހުށަހެޅުއްވި ރައްޔިތުން މަޖިލީހުގެ ކުރީގެ ނާއިބު ރައީސް މޫސާ މަނިކު (ރީކޯ މޫސަ) ވިދާޅުވީ ބިދޭސީންގެ މައްސަލަ އެންމެ ގިނައިން ދިމާވާ އެކަކަށް އެމަނިކުފާނު ވާނެ ކަމަށެވެ. މޫސަ ވިދާޅުވީ އެމަނިކުފާނުގެ ހެވީލޯޑު ކުންފުނިން ކުރާ އެކި މަސައްކަތްތައް ކުރުމަށް ގެނެސްފައިވާ ބިދޭސީންގެ ތެރެއިން 225އަށް ވުރެ ގިނަ ބިދޭސީން ފިލާފައިވާ ކަމަށެވެ.\n"މުސާރަ ނުދޭތީއެއް ނޫން. އެންމެ މީހަކަށްވެސް މުސާރަ ނުދީ މަސައްކަތް ކުރުވާފައެއް ނުވާނެ. ކިތައް ފަހަރުތޯ އަޅުގަނޑު ފުލުހުންނަށް މި މައްސަލަ ހުށަހަޅަންވީ. ހަމަ ހުށަހެޅީމަ ބުނާނެ ތިމަންނާ މެނަކަށް ގާނޫނުން ނެތޭ ތިކަމެއް ކުރެވޭކަށް. އިމިގްރޭޝަނުން ބުނާނެ އެމީހުން ބަހައްޓާނެ ތަނެއް މިހާރަކު ނެތޭ،"\nކަންބޮޑުވުމާއި އެކު މޫސަ ވިދާޅުވިއެވެ.\nމޫސަ ވިދާޅުވީ ގާނޫނުތަކުގައިވެސް މައްސަލަތަކެއް އުޅޭ ކަމަށެވެ. ނަމަވެސް ހުރިހާ ފަހަރަކު ގާނޫނު ގޯސް ކުރުމަކީ ހައްލެއް ނޫން ކަމަށް ވިދާޅުވެ މޫސަ ވަނީ މިފަހުން އިމިގްރޭޝަނުން ހިންގި އޮޕަރޭޝަނުގައި ދެ ބިދޭސީން ޑީޕޯޓު ކޮށްލި ކޮށްލުމަށް ތާއީދު ކުރައްވާފައެވެ.\n"އެއްވެސް ބަޔަކަށް މިކަމެއް ނުވިއެއްނު. މި ސަރުކާރުންވާ އެކަން އެބަކުރޭ ހަނަފީ. އިމިގްރޭޝަނުން އެމީހުން ޑީޕޯޓެއް ނޫންތޯ ކުރާނީ. ދެން ކިހިނެއްތޯ ހަދާނީ. ފުލުހުން ވިދާޅުވިތޯ އެ ދެ މީހުންގެ މައްސަލަ އެބަ ބަލަމޭ. ކޯޓަކުން ބުނިތޯ އެމީހުންގެ މައްޗަށް އަމުރެއް އެބައޮތޭ. ނުބުނެ. އެހެންވީމަ އެއްވެސް ފަރާތަކުން އެއްވެސް އެއްޗެއް ނުބުނަންޏާ ޑީޕޯޓު ކޮށްލާނެ،" މޫސަ ވިދާޅުވިއެވެ.\nކުރީގެ ޑިފެންސް މިނިސްޓަރު އަދި ރައްޔިތުން މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފު ވިދާޅުވީ ގަވާއިދާއި ހިލާފަށް އުޅޭ ބިދޭސީންގެ މައްސަލައަކީ ވަރަށް ބޮޑު މައްސަލައެއް ކަމަށެވެ. އާދަމް ޝަރީފު ވަނީ މުސްތަގުބަލުގައި ރާއްޖޭގައި މަސްހުނި ސަގާފަތެއް އެކުލެވިދާނެތީ އެކަމުގެ ކަންބޮޑުވުންވެސް ފާޅުކުރައްވާފައެވެ.\n"ޑީޕޯޓު ކޮށްލުމަކީ އަޅުގަނޑު ދެކޭ ގޮތުގައި ހައްލެއް ނޫން. އެމީހުން ފޮނުވާލި ފޮނުވާލުން އެބަޖެހޭ ތަހުގީގު ކުރަން. ކޮން ނިޔަތެއް އޮވެގެން ކޮން ބަޔަކު ފަހަތުގައި ތިބެގެންތޯ އެމީހުން ޑީޕޯޓު ކޮށްލީ އެބަޖެހޭ ބަލަން. ޑީޕޯޓު ކޮށްލުމަކީ މައްސަލައެއް ނޫން. އެކަމަކު އޭގެކުރިން އެބަޖެހޭ ދެއްތޯ ކަންތައްތަކެއް ބަލަން. އެކަންކަން ބެލުމަށްފަހު އެންމެ ފަހު ކަމަކަށް ޑީޕޯޓު ކޮށްލަން ޖެހޭނީ،" އާދަމް ޝަރީފް ވިދާޅުވިއެވެ.\nކޮންޓްރޯލާގެ ވާހަކައިން ނުފޫޒެއް އުޅޭހެން ހީވޭ!؟\nބިދޭސީންގެ މައްސަލަތައް ހައްލު ކުރުމަށް ކުރަމުންދާ މަސައްކަތްތަކާއި ގުޅޭގޮތުން ކޮންޓްރޯލާ ވިދާޅުވީ އެ މަސައްކަތުގައި އެއްވެސް ފަރާތަކުން ދައްކާ ބިރަކަށް އޭނާ ފަހަތަށް ޖެހިވަޑައި ނުގަންނަވާނެ ކަމަށާއި އެއްވެސް ފަރާތެއްގެ ނުފޫޒަކަށް ވެސް ލެނބިވަޑައި ނުގަންނަވާނެ ކަމަށެވެ. އަދި ވިދާޅުވީ ނުފޫޒުތަކުން އެއްކިބާވެ، އިމިގްރޭޝަން ގާނޫނޫ ފުރިހަމައަށް ތަންފީޒު ކުރައްވާނެ ކަމަށެވެ.\n"އިމިގްރޭޝަން ގާނޫނޫ ފުރިހަމައަށް ތަންފީޒު ކުރާނަން.. އަދި ބިދޭސީންގެ މައްސަލައަށް ހައްލެއް ހޯދާނީ މި ވެރިކަމުގައި. އަޅުގަނޑުމެން އަބަދުވެސް ދެމިތިބޭނީ ރައްޔިތުންގެ ޚިދުމަތުގައި،" ކޮންޓްރޯލާ ވިދާޅުވިއެވެ.\nއެމަނިކުފާނުގެ މިވާހަކަތަކާއި ގުޅޭގޮތުން "އައްޑޫލައިވް"އިން ސުވާލު ކުރެއްވުމުން އެ ސުވާލަކަށް ޖަވާބެއް ނުދެއްވިއެވެ. ފަހަރުގައި ޖަވާބު ދެއްވައިފި ނަމަ އިތުރު ގޯސްތަކެއް ވެދާނެ ކަމަށް ވެދާނެތީ ޖަވާބު ނުދެއްވީ ކަމަށް ވެދާނެއެވެ.\nނަމަވެސް ކޮންޓްރޯލާ ހަނަފީގެ މި ވާހަކަތަކުން އެނގޭ އެއް ކަމަކީ އެމަނިކުފާނަށް ކޮންމެވެސް ގޮތަކުން ޕްރެޝަރުތަކެއް އަންނަ ކަމެވެ.\n"ތިއީ ވަރަށް ސީރިއަސް މައްސަލައެއް. މި ދައްކަނީ ދިވެހިރާއްޖޭގެ އިމިގްރޭޝަންގެ ކޮންޓްރޯލާގެ ވާހަކަ. ކޮންޓްރޯލާއަށް ކޮން ޕްރެޝަރެއްތޯ އަންނަނީ، ބިދޭސީންގެ ޕްރެޝަރެއްތޯ ނުވަތަ އެހެން ބައެއްގެ ޕްރެޝަރެއްތޯ. އަޅުގަނޑަށް ހީވަނީ އެބަޖެހޭހެން ކޮންޓްރޯލާ އެކަން ސާފު ކޮށްދެއްވަން،"\nނައިފަރު ދާއިރާގެ މެންބަރު ޝިޔާމް ވިދާޅުވިއެވެ.\nމޫސާ މަނިކަށް މި ސުވާލު އަމާޒު ކުރެއްވުމުން ދެއްވީ ވަރަށް ކުރު ޖަވާބެކެވެ. "ކޮންމެވެސް ބަޔަކު ހަނަފީއަށް ޕްރެޝަރެއް ނުވަތަ ބިރެއް ދައްކާތީ އެފަދައިން ވިދާޅުވާނީ. ހިއެއް ނުވޭ ސިޔާސީ ވާހަކައަކަށް ވެދާނެހެން،" މޫސަ ވިދާޅުވިއެވެ.\nކުރީގެ ޑިފެންސް މިނިސްޓަރު އާދަމް ޝަރީފް ވިދާޅުވީ ގައުމީ ސަލާތަށް ނުރައްކާވާއިރު ތިން މަރުހަލާއަކަށް ދާނެ ކަމަށެވެ. އެގޮތުން އެމަނިކުފާނު ވިދާޅުވީ އޭގެތެރެއިން ވަރަށް ގިނަ ކަންކަން އިމިގްރޭޝަނަށް ވެސް ދާނެ ކަމަށެވެ.\n"ފަހަރުގައި އެއީ ރާއްޖެއިން ބޭރުން އަންނަ ނުފޫޒަކަށްވެސް ވެދާނެ. ނުވަތަ އެތެރޭގެ ނުފޫޒަކަށްވެސް ވެދާނެ. ހަމަގައިމުވެސް ކޮންޓްރޯލާގެ ވާހަކައިން އަޅުގަނޑަށް ދޭހަވީ ނުރައްކާތަކެއް އެބައޮތްކަން. އެހެންކަމަށް ވާނަމަ އެމަނިކުފާނުވެސް ޖެހޭނެ ކަމާ ބެހޭ އިދާރާތަކަށް އެވާހަކަތައް ހިއްސާ ކުރަން. އެންމެން އެކައްޗެއް ކިޔައިގެން ކފަދަ ބޮޑެތި މައްސަލަތައް ހައްލު ވާނީ،" އާދަމް ޝަރީފް ވިދާޅުވިއެވެ.\nކޮންމެއަކަސް ދެ ބިދޭސީއަކު ޑީޕޯޓު ކޮށްލި މައްސަލާގައި އިމިގްރޭޝަނަށް ގިނަބަޔަކު އަންނަނީ ފާޑު ކިޔަމުންނެވެ. ނަމަވެސް މިހާތަނަށް އިމިގްރޭޝަނުން އެމީހުން ޑީޕޯޓު ކޮށްލީ ކީއްވެގެން ކަމެއް ހާމައެއް ނުކުރެއެވެ. އަދި ކޮންޓްރޯލާވެސް އެމަނިކުފާނަށް އޮތީ ކޮން ނުފޫޒެއް ކަމާއި ބިރު ދައްކަނީ ކޮން ބައެއްކަން ވިދާޅެއްނުވެއެވެ. ނަމަވެސް އިމިގްރޭޝަންގެ އޮޕަރޭޝަނަށް ސާބަސް ދޭވަރުވެއެވެ. އެހެނެއް ކަމަކު ބޮޑެތި ކުށްވެރިންގެ މައްސަލަ ތަހުގީގު ނުކޮށް ފިޔަވަޅު ނާޅާ ދޫކޮށްލުމަކީ ރަނގަޅު ގޮތެއް ނޫނެވެ. އޭގެ ނުރައްކާ ފަހުން މާ ބޮޑު ވެދާނެއެވެ.


Democracy Aky MDP Beynunn'haa Gothakah Onna Echeh: Latheef\nދިއްދޫ ދާއިރާގެ މެމްބަރު އަބްދުއް ލަތީފް: ފޮޓޯ މަޖިލިސް\n13 ޑިސެންބަރ 20186ކޮމެންޓް\nއެމްޑީޕީން ބޭނުންވާ ގޮތަށް ހުރިހާ ކަމެއް ބައްޓަންކުރެވުނީމާ އެއީ ޑިމޮކްރަސީ: މެމްބަރު ލަތީފް\nމޯލްޑިވިއަން ޑިމޮކްރެޓިކް ޕާޓީން (އެމްޑީޕީ) ބޭނުންވާ ގޮތަށް ހުރިހާ ކަމެއް ބައްޓަކުރުވުނީމާ އެއީ "ޑިމޮކްރަސީ" ކަމަށް ވިދާޅުވެ ދިއްދޫ ދާއިރާގެ މެމްބަރު އަބްދުއް ލަތީފް އެ ޕާޓީއަށް ފާޑުވިދާޅުވެއްޖެއެވެ.\nއައްބުއްލަތީފް އެމްޑީޕީއަށް ފާޑުވިދާޅުވީ، ބުދަ ދުވަހު އޮތް ރައްތިތުންގެ މަޖިލީހުގެ ޖަލްސާއަށް އޭނާ ހުށަހެޅުއްވި ބިލާއި ދެކޮޅަށް އެމްޑީޕީގެ މަޖިލީސް މެމްބަރުން ބަހުސް ކުރެއްވުމުން އެ ބޭފުޅުންނަށް ރައްދު ދެއްވުމުގެ ގޮތުންނެވެ. ލަތީފް އިއްޔެ މަޖިލީހަށް ހުށަހެޅުއްވި ބިލަކީ ސިޔާސީ ޕާޓީތަކުގެ ޤާނޫނަށް ބަދަލު ގެނެސް ޕްރައިމަރީން ބަލިވިއަސް އިންތިހާބުތަކުގައި ވާދަކުރެވޭނެގޮތަށް ޤާނޫނު ބަދަލުކުރުމަށް ހުށަހެޅުއްވި އިސްލާހެކެވެ.\nޕްރައިމަރީން މީހުންނަށް އިންތިހާބުތަކުގައި ބައިވެރި ނުވެވޭގޮތަށް ސިސާސީ ޕާޓީތަކުގެ ޤާނޫނަށް ބަދަލުގެނައީ 2016 ވަނަ އަހަރު ޕީޕީއެމުންނެވެ. އޭރު ލަތީފު ވެސް ހުންނެވީ ޕީޕީއެމްގައެވެ.\n"އަޅުގަނޑު ހައިރާންވެ އަންތަރީސްވެގެން މި ދިޔައީ މީގެ ކުޑަ ދުވަސްކޮޅެއް ކުރިން ޕީ.ޕީ.އެމުގެ ފަރާތުން އަޅުގަނޑުގެ އަޚް، މެންބަރު ސަޢުދު ޙުސައިން ހުށަހެޅި މި ބިލަށް އެމް.ޑީ.ޕީގެ ފަރާތުން އޭރު ދައްކަމުންދިޔައީ، މިއީ ޤާނޫނުއަސާސީއާއި ގާނޫނުތަކާ ޚިލާފަށް ހުށަހަޅައިގެން ފާސްކުރަން އުޅޭ އިޞްލާޙެއް ކަމަށް. އޭރު ވާހަކަދައްކަމުންދިޔައީ. މިއަދު ހަމަ އެ އަނގައިން، އެ ބޭފުޅުން އެ ދައްކަނީ މި ގާނޫނު، މި އިޞްލާޙު ހުށަހެޅިގެންނުވާނޭ ނުވަތަ ނައްތާލައިގެންނުވާނޭ. އިޞްލާޙުކޮށްގެންނުވާނޭ. އޮންނަންވާނީ އޭރު އޮތް ގޮތަށޭ. އެ އިޞްލާޙުކުރި ގޮތަށޭ. އަޅުގަނޑުމެންގެ ސަޢުދު ޙުސައިން ހުށަހެޅި ގޮތަށޭ އޮންނަންޖެހޭނީ. އަޅުގަނޑު ދަންނަވަން މި އުޅެނީ، އެމް.ޑީ.ޕީން މިއަދު އެގޮތަށް ތާއީދުކުރަނީ ކޮން މަޤްޞަދެއްގައި، ކޮން ބޭނުމެއްގައިތޯއޭ؟ ކީއްވެގެންތޯއޭ؟ އެ ބޭފުޅުންގެ ޑިމޮކްރަސީ، އެ ބޭފުޅުން ބޭނުންވާ ގޮތް، އެބޭފުޅުން އެދޭ ގޮތް، އެ ބޭފުޅުންނަށް ބޭނުންވާ ގޮތަށް ހުރިހާ ކަމެއް ބައްޓަންކުރެވުނީމާ އެއީ ޑިމޮކްރަސީ. އެއީ ވަރަށް ރީތި ޑިމޮކްރަސީއެއް، އެމް.ޑީ.ޕީ ބޭނުންވާ ގޮތަށް ކަންކުރަންވީމަ،" ލަތީފް ވިދާޅުވިއެވެ.\nލަތީފް ވިދަޅުވީ އެމްޑީޕީން އެދޭގޮތަށް ކަންކަން ނުކުރާ މީހުންނަކީ " ވިޔާނުދާ،ގޯސް، ރަނގަޅެއް ނޫން. އެއްވެސް އަގެއް ނެތް. އެއްވެސް އުސޫލެއް ނެތް. ހަމައެއް ނެތް،" ބައެއްގެ ގޮތުގައި ސިފަކުރާކަމަށެވެ.\n"އަޅުގަނޑުމެންގެ ތާއީދާއެކު ފާސްކުރި އިޞްލާޙެއް މި އިޞްލާޙަކީ. އޭރު ބުނަމުންދިޔައީ، އެ ބޭފުޅުން ބުނަމުންދިޔައީ، ކިޔަމުންދިޔައީ، އިއްވަމުންދިޔައީ، ކަމަކުނުދެއޭ. ކަމަކުނުދެއޭ. ޤާނޫނުއަސާސީއާ ޚިލާފޭ، ގާނޫނުތަކާ ޚިލާފޭ. ތި ގޮތަކަށް ތިކަމެއް ނުކުރެވޭނޭ. ތިއީބާތިލު ކަންކަމޭ ތި ކުރަނީ. ތިމަންނާމެންނަށް ބާރު ލިބޭ ދުވަހު، ތިމަންނާމެންނަށް އާރު ލިބޭ ދުވަހު، ތިމަންނާމެންނަށް ގަދަވާ ދުވަހު، ތިމަންނާމެންނަށް މެޖޯރިޓީ ލިބޭ ދުވަހު، ތީތި ބާތިލުކޮށްލާނަމޭ. އިޞްލާޙުކުރާނަމޭ. ބަލަ! ބާރު ވެސް ލބިއްޖެ. އިޞްލާޙު ވެސް ލިބިއްޖެ. މި އޮތީ ހުށަހަޅާފަ. ތާއީދުކުރާކަށް ބޭނުމެއްނޫން. ކީއްވެގެންތޯ؟"\nޖުމްހޫރީ ޕާޓީއަށް ދާދި ފަހުން ސޮއިކުރެއްވި ލަތީފް އިއްޔެ ހުށަހެޅުއްވި އިސްލާހު މަޖިލީހުން ވަނީ ބަލައިގަނެފައެވެ. އެ އިސްލާހާއި ދެކޮޅަށް އެމްޑީޕީގެ ގިނަ މެމްބަރުން ވޯޓު ދިން ނަމަވެސް އެ ބިލު ބޭރުކޮށެއް ނުލެވުނެވެ. މިއީ ރައީސް އިބްރާހިމް މުހައްމަދު ސާލިހު ވެރިކަމާއި ހަވާލުވެ ވަޑައިގަތްފަހުން އެމްޑީޕީން ބޭނުންނުވާ ބިލެއް މަޖިލީހަށް ބަލައިގަތް ފުރަތަމަ ފަހަރެވެ.\nޖޭޕީ އެމްޑީޕީ އެމްޑީޕީ އިންތިހާބު ޕީޕީއެމް ސަރުކާރު މަސްއޫލިއްޔަތު ކޮމިޓީ\nލަތީފު އެބިލަށް ވޯޓުދިނީ ކީއްވެތޯ ؟ އޭރު ތިގޮތަކަށް ވާހަކަ ނުދެއްކީ ކީއްވެތޯ ؟ ލާރި ގަނޑު ލިބުނީ މާ ނޫންތޯ ؟ މިއަދު އެމްޑީޕީ އޭ ޑިމޮކްރަސީ އޭ ފަޅޮލޭ އަތައޭ ކިޔާނެ ކަމެއްނެތެވެ. ލަތީފު ފޭލްވީމާ ދެން ތިވަރަށް ރުޅިއަންނާކަށް ނުވާނެއެވެ. ކުރީން ވެސް ރައީސް ނަޞީދަށް އަމާޒުކޮށް ޒާތީ ބިލް ހުށަހެޅީ ހަމަލަތީފު ނޫތޯ ؟\nނޫން ލަތީފު، އަސްލު ލަތީފަށް ފެންނަ ގޮތް ވާންޖެހޭނީ ޑިމޮކްރަސީއަށް. އެއީޑިމޮކްރަސީއަކީ ސީދާ ލަތީފުގެ ވިސްނުމެއް. އެހެންގޮތަކަށްބުނާނަމަ ލަތީފަކީ ޑިމޮކްރަސީގެ ދޮންބައްޕަ ވިއްޔަ.\nމހިރަ ދިއްދޫ ބުރާންޗާ ކަލެއައް މި ހުރިހާ ދުވަހު ނޭގުން އެއީ ކަލޭގެ ގަމާރު ކަން..\nޢެމްޑީޕީން އަންނަނީ ޑިމޮކްރަސީއާއެއްގޮތަށް ކަންކަން ކުރަމުން. ލަތީފުއަށް ޗާނސެއްނުލިބުނީމަ ކިޔާއެއްޗެއްތީ\nވާނީވެސް އެހެންނެވެ ގޮނޑީގެ މުހިންމުކަމާ ގޮނޑީގެ ގޮތް ލަތީފަކަށް ނޭނގުނެވެ ދިއްދޫ ދޢިރާގެ ގޮނޑި ލިބުމިގެ ފުރުޞަތު ބޮޑީ އެމްޑީޕީ އަށެވެ އެކަންނުވީމަ ލަތީފު ދެން ކިޔާނީ ތިހެނެނެވެ\nކަލޯ ކޮސް ނިގޮވަ...


Thibaa Umar Bin Abdul Azeez (Rahimahullah) Dhannamuheyyeve? | #Dhiislam\nތިބާ ޢުމަރު ބިން ޢަބްދުލް ޢަޒީޒް (ރަޙިމަހުﷲ) ދަންނަމުހެއްޔެވެ؟\n3 years ago |2comments| December 4, 2014\nއިންސާނާ ނެތުމުގެ ތެރެއިން އުފައްދަވައި، އޭނާގެ ދިރިއުޅުން ވޭތިކުރާނޭ އެންމެހައި މަގުތައް ކޮށްޓަވައިދެއްވި ﷲ ސުބުޙާނަހޫ ވަތަޢާލާއަށް ޙަމްދާއި ޝުކުރު ކުރަމެވެ. އެކަލާނގެއީ، އެކަލާނގެޔަށާއި އެކަލާނގެ ރަސޫލާއަށާއި، ވެރީންނަށް ކިޔަމަންވުމަށް އަމުރުކުރެއްވި މަތިވެރި އިލާހެވެ. ހަމަ ކަށަވަރުން ވެރިންގެ ތެރެއިން އެންމެ ހެޔޮލަފާ، އެންމެ ޢަދުލުވެރި ވެރިޔަކީ މި އުންމަތުގެ ނަބިއްޔާއެވެ. ﷲ ސުބުޙާނަހޫ ވަތަޢާލާ، އެކަލޭގެފާނަށާއި، އެކަލޭގެފާނުގެ އާލުންނާއި އަޞްޙާބުންނަށް ޞަލަވާތާއި ސަލާމް ލައްވާށިއެވެ! އާމީން!\nރަސޫލާ ޞައްލަﷲ ޢަލައިހި ވަސައްލަމައަށްފަހު މި ބިންމަތީގައި ވެރިކަންކުރެއްވި އެންމެ ޢަދުލުވެރި ވެރިންނަކި ޚުލަފާއުއް ރާޝިދޫންއެވެ. އެއަށްފަހު ތަފާތު ޚިލާފާތްތަކެއްގެ މަތީގައި އުންމަތުގެ ވެރިކަން ދެމި އޮތެވެ. އެއިން އެންމެ ފުރަތަމަ، އަދި އެންމެ ބޮޑު ސަރަޙައްދެއްގައި ވެރިކަންކުރި ޚިލާފާތަކި އުމަވީ ޚިލާފަތެވެ.\nކޮންމެޔަކަސް އަޅުގަނޑު މި ސިލްސިލާގައި އަލި އަޅުވާލަން މަސައްކަތްކުރާނީ މުޅި އުމަވީ ދަޢުލަތުގެ މައްޗަކަށް ނޫނެވެ. އެހެނެއްކަމަކު އެ ވަރިކަން ދުށް އެންމެ ޢަދުލުވެރި އެއް ޝަޚްޞިއްޔަތުގެ މައްޗަށެވެ. އާދޭހެވެ. އެއީ ޢުމަރު ބިން ޢަބްދުލްޢަޒީޒެވެ.\nޢުމަރު ބުން ޢަބްދުލް ޢަޒީޒަކީ އަބޫ ޙަފުޞް ޢުމަރު ބުން ޢަބްދުލް ޢަޒީޒު ބުން މަރުވާނެވެ.އެކަލޭގެފާނުގެ މަންމާފުޅަކީ ޢުމަރު ބުނުލް ޚައްތާބު ރަޟިޔައްﷲ ޢަންހުގެ ދަރިކަލުން ޢާޞިމްގެ ދަރިކަނބަލުން ލައިލާ އުއްމު ޢާޞިމެވެ.އެކަލޭގެފާނުގެ ލަޤަބަކީ “އަލް އަޝައްޖު” އެވެ.މިލަޤަބު އެކަލޭގެފާނަށް ދެވުނީ ދެވުނީ ތުއްޕުޅުއިރުގައި ސަވާރީ އަކަށް އަރުއްވައިގެން އުޅުއްވަނިކޮށް ވެއްޓިވަޑައިގެން އިސްތަށިފުޅު ފަޅައިގެން ދިޔުމުގެ ސަބަބުންނެވެ.\nއެކަލޭގެފާނު ދުނިޔޭގެ އަލިކަން ދެކެވަޑައިގަތީ މަދީނަތުލް މުނައްވަރާގައި ޔަޒީދު ބުން މުޢާވިޔަތުގެ ވެރިކަމުގެ ދުވަސްވަރެވެ.އެއީ ހިޖްރައިން 61 ނުވަތަ 63 ވަނަ އަހަރުއެވެ.އަދިވެސް އެހެން ރިވާޔަތެއްގައިވެއެވެ. “ޢުމަރު ބުން ޢަބްދުލް ޢަޒީޒް ދުނިޔޭގެ އަލިކަން ދެކެވަޑައިގަތީ މިޞްރުގެ މަދީނަތު ޙަލަވާނުގައި އެކަލޭގެފާނުގެ ބައްޕާފުޅުގެ ދުވަސްވަރުގައެވެ.”\nޢުމަރު ބުނު ޢަބްދުލް ޢަޒީޒުގެ ތުއްޕުޅު ދުވަސްވަރުގައި ކީރިތި ޤުރުއާން ހިތުދަސް ކުރެއްވިއެވެ. އެއަށްފަހު، އެކަލޭގެފާނުގެ ބައްޕާފުޅު ޢަބްދުލް ޢަޒީޒު، އެކަލޭގެފާނުގެ ދަރިކަލުންނަށް ކިޔަވައިވިދާޅުވެދެއްވީ މަދީނާގެ ޢިލްމުވެރީންގެ އަރިހުންނެވެ. މިގޮތުން އެކަލޭގެފާނުގެ މަންމާފުޅުގެ ބޮޑުބޭބެއިންކަމުގައިވާ ޢަބްދުﷲ ބިން ޢުމަރުގެ އަރިހުން ތަޢުލީމާއި ތަރުބިއްޔަތު ލިބިވަޑައިގަތެވެ. މަދީނާގެ ޢިލްމުވެރިންގެ އަރިއަހުން ފިޤްޙު ޢިލްމާއި ޙަދީޘްގެ ޢިލްމު އުނގެނި ވަޑައިގެންނެވުމުގެ އިތުރަށް އަދަބާއި ޅެންވެރިކަމުގެ ޢިލްމުވެސް އުނގެނިވަޑައިގެންނެވިއެވެ. އެހެންކަމުން ޢިލްމުވެރިކަމުގައި ފުންނާބު އުސް ބޭކަލެއްކަމުގައި ވެވަޑައިގަތެވެ. ބުނެވޭގޮތުގައި އެދުވަސްވަރުގެ ޢލްމުވެރިންނަކީ ޢުމަރުބިން ޢަބްދުލްޢަޒީޒުގެ ދަރިވަރުންފަދަ ބައެކެވެ. ނުވަތަ މައިމޫރު ބުނު މެހްރާންގެ ރިވާޔަތުންނަމަ “ޢުމަރު ބުން ޢަބްދުލް ޢަޒީޒަކީ ޢިލްމުވެރިންގެ ޢިލްމުވެރިޔާއެވެ.”\nއެކަލޭގެފާނު ޢަބްދުﷲ ބިން ޢުމަރުގެ އަރިހުން ޢިލްމު އުނގެނިވަޑައިގަތުމުގެ އިތުރަށް ޞާލިޙް ބިން ކީސާނުގެ އަރިއަހަށް ވަޑައިގެން ތަޢުލީމު ޙާޞިލުކުރެއްވިއެވެ.އެކަލޭގެފާނު ޢުމަރު ބުން ޢަބްދުލްޢަޒީޒަށް މިސްކިތުގައި ނަމާދުކުރުން އަދާކުރެއްވިއެވެ. ހަމަ އެހެންމެ ޢުމަރުބުން ޢަބްދުލް ޢަަޒީޒުގެ އެދުރުންގެ ތެރޭގައި ޢުބައިދުﷲ ބިން ޢަބްދުﷲ ބިން ޢަލަބަތު ބުން މަސްޢޫދު ހިމެނި ވަޑައިގެންނެވިއެވެ. ވަރަށް ގިނައިން އެކަލޭގެފާނުގެ އަރިހަށް ވަޑައިގެން އެއްޗެތި އޮޅުންފިލުއްވާ އުޅުއްވައެވެ. މަދިނާގައި ހުންނެވި ދިގު މުއްދަތުގައި ތާބީޢި ބޭކަލެއްކަމުގައިވާ ސަޢީދު ބުނުލް މުޞައްޔިބުގެ އަރިހުންވެސް ތަޢުލީމް ޙާޞިލް ކުއެއްވިއެވެ. އެހެންކަމުން އެކަލޭގެފާނުގެ ޝަޚްޞިއްޔަތަށް މި ބޭބޭކަލުންގެ އަސަރުތައް ފޯރުމުގެ ނަތީޖާއަކީ ތަޤްވާވެރިކަމާއި ވަރަޢަވެރިކަމުގެ ތެރެއަށް އެކަލޭގެފާނުވެސް ވެދެވަޑައިގެންނެވުމެވެ.\nޚަލީފާކަން ލިބިވަޑައިގަތުމުގެ ކުރި\nޢުމަރު ބުން ޢަބްދުލްޢަޒީޒުގެ ޒުވާން ޢުމުރުފުޅު ހޭދަކުރެއްވީ މަދީނާގައެވެ. މިގޮތުގައި ހުންނަވަނިކޮށް ހިޖުރައިން 85 ވަނަ އަހަރު ބައްޕާފުޅު އަވަހާރަވިއެވެ. އެހިނދު ބޮޑުބޭބޭފުޅު ޢަބްދުލް މަލިކު ބުން މަރުވާން ގެ އަރިހަށް ގެންދަވައި، އެކަލޭގެފާނުގެ ދަރިކަނބަލުން ފާޠިމާ ބިންތު ޢަބްދުލްމަލިކާއި ކައިވެނި ކޮށްދެއްވިއެވެ. އަދި ދިމިޝްޤުގައި ގަނޑުވަރުތެރޭގައި ގެންގުޅުއްވިއެވެ. މިގޮތުގައި ވަލިދު ބުން ޢަބްދުލްމަލިކުގެ ވެރިކަމާއި ހަމަޔަށް ދިމިޝްޤުގައި ހުންނެވިއެވެ. އެއަށްފަހު ހިޖުރައިން 86 ވަނަ އަހަރު ޙިޖާޒުކަރައިގެ ވާލީކަން ދެއްވަވާފައި މަދީނާއަށް ފޮނުއްވިއެވެ. އެތާގައި7އަހަރު ވާންދެން ހުންނެވިއެވެ. އަދި އެކަލޭގެފާނު މީސްތަކުންނާއި މުޢާމަލާތުކޮށް އުޅުއްވުމުގައި ރިވެތި ގޮތްތައް ޚިޔާރުކުރެއްވިއެވެ. އަދި އެ ގޮތްތަކަކީ ތަޤުވާވެރިކަމާއި ވަރަޢަވެރިކަމުގެ ނަމޫނާއެއްކަމުގައި ބަލަންޖެހޭފަދަ ރިވެތި ގޮތްކޮޅެއްކަމުގައި ވިއެވެ. އެކަލޭގެފާނު މައްކާއާއި މަދީނާގެ ވެރިކަމުގައި ހުންނަވަނިކޮށް އެކަމުން ވަކިކުރެއްވީ ޙައްޖާޖު ބިން ޔޫސުފްގެ އެދިވަޑައިގެންނެވުމުގެ މަތިން ހިޖުރައިން 93 ވަނަ އަހަރުގައެވެ. އެހެންނަމަވެސް މިކަމުގެ ސަބަބުން ވަލީދުގެ އަރިހުގައި ޢުމަރު ބުން ޢަބްދުލްޢަޒީޒަށް ދެވިފައިވާ ދަރަޖައަކަށް އެއްވެސް ބަދަލެއް ނާދެއެވެ.\nޢުމަރު ބުން ޢަބްދުލްޢަޒިޒު ބޮޑުފުޅުވެގެންއައިއިރު އެއީ މުއްސަނދި އަދި އެކަމަށް ލޯބިކުރެއްވި ބޭކަލެކެވެ. އެކަލޭގެފާނު ހިންގަވާ މަގުގައި އަތަރުވަސް ހިފާވަރަށް އަތަރު ލައްވާ ބޭކަލެއްކަމުގައި ވިއެވެ. ހަމަ އެހެންމެ ފޭރާންކޮޅު ދިގުކުރެއްވުމާއި ހިނގުމުގައި ޚާއްޞަ ގޮތެއް ގެންގުޅުއްވުމާއި، އިސްތަށިފުޅު ރިތިކޮށް އޮމާންކޮށް ބެހެއްޓެވުންފަދަ އާދަތަކެއް ގެންގުޅުއްވިއެވެ. އެހެންނަމަވެސް ޚަލީފާކަމާއެކު މި ހުރިހައި ކަމެއް ބަދަލުވިއެވެ. ޚަލީފާކަމަށް އިސްވެވަޑައިގަތުމަށްފަހު އެކަލޭގެފާނުގެ ހެދުންކޮޅުތަކަކީ މިޞްރުގެ ދެރަ ފޭރާންކަމުގައި ބަލާ، 12 ދިރުހަމުގެ ފޭރާމެވެ.\nލިޔުންތެރިޔާ އަށް ﷲ ރަޙްމަތް ލައްވާށިއެވެ. ވަރަށް މުހިއަމުރު ދަނޑިވަޅެއްގައި މި ލިތިން ޝާއިއު ތިކިރެއްވީ. އުމަރު ބިން އަބްދުލް ޢަޒީޒް ގެ ވެރިކަމުގެ ދުވަސްވަރު ގެ ވާހަކަ އާއި އެއްކޮށް ލިޔުއްވިނަމަ ވ ރަނގަޅުވީސް. ލަސްތަކެއްނުވެ އެބައި ފެންނާނެކަމަށް އުންމީދު ކުރަން


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 122 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 122 ވަނަ ރޭޑިޔޯ ޚިޠާބު\n4 ނޮވެންބަރު 2011، ރިފަރެންސް: PRO/RMN/2011/217\nމިއަދަކީ4ނޮވެމްބަރ 2011 ވީ ހުކުރު ދުވަސް. މިއަދު އަޅުގަނޑު ތިޔަބޭފުޅުންނާ ބައްދަލުވާއިރު އަޅުގަނޑު މިހުރީ ސާކް ސަމިޓުގައި ބައިވެރިވުމަށާއެކީ އައްޑޫސިޓީއަށް އައިސް. އެނގިވަޑައިގަންނަވާނެ ސާކް ސަމިޓަށްޓަކައި އައްޑޫސިޓީއާއި ފުވައްމުލައް މިވަނީ ވަރަށް ބޮޑަށް ތައްޔާރުވެފައި.\nރޭގައި އަޅުގަނޑަށް އެތައްޔާރީތައް ކޮންމެވެސް މިންވަރަކަށް ބަލައިލުމުގެ ފުރުޞަތު ވަނީ ލިބިފައި. އަދިވެސް މުޅިން އެކީ އެކައްޗަކަށް ނިންމާލުމަށް ކުރަން ހުރި ބައެއް މަސައްކަތް ހުރި ކަމުގައި ވިޔަސްވެސް، އަޅުގަނޑަށް ވަރަށް ބޮޑަށް ޔަޤީން، އަޅުގަނޑުމެން މިއެދޭ ފުރިހަމަ މިންވަރަށް ސަމިޓަށް ބޭނުންވާ އެންމެހާ ތައްޔާރީތައް ފުރިހަމަވެގެންދާނެ.\nއައްޑޫ ސިޓީއަކީވެސް ޤައުމީ ރޫޙާއި ހިތްވަރުން މުޅި ރާއްޖެ ތަމްސީލުކޮށްލެވޭފަދަ ޢިލްމުވެރި ފާޑުވެރި އަދި ހުނަރުވެރި ރައްޔިތުންތަކެއްގެ ފަޚުރުވެރި އާބާދީއެއްކަން އަޅުގަނޑުމެނަށް ހާމަވެގެންދަނީ ސާކް ސަމިޓަށްޓަކައި ވެލައްވަމުން އެގެންދަވާ ތައްޔާރީތަކުގެ ފުރިހަމަކަމުން. ރައްޔިތުންގެ ފުރިހަމަ ބައިވެރިވެލެއްވުމާއި އެއްބައިވަންތަކަން އޮވެގެން ކުރިއަށް މިދާ އެންމެހާ މަސައްކަތްތައް ޤައުމީ ދިފާޢީ ބާރުތަކާއި ދިވެހި ފުލުހުންނާ ގުޅިލައްވައިގެން ކުރިއަށް އެ ގެންދަވާ ފުރިހަމަ މަސައްކަތްތަކަށްޓަކައި، އެމަސައްކަތްތަކުގައި ޝާމިލްވެލެއްވި ހުރިހާ ފަރާތްތަކަށް ދެކުނު ސަރަޙައްދާއި އަދި ޖުމްލަކޮށް މުޅި ރާއްޖޭގެ އެންމެހާ ރައްޔިތުންނަށް އަޅުގަނޑު ސާބަހާއި އައްސަރިބަސް ރައްދުކުރަން.\nއައްޑޫ ސިޓީގައި ސާކް ސަމިޓް ތައްޔާރުވަމުން އަންނައިރު، މި ސަރުކާރުން ހިންގި އެންމެ ފުރަތަމަ އެއް ވަޢުދުގެ މަޝްރޫޢު، އެއީ، ދަތުރުފަތުރުކުރުމުގެ ނިޒާމުން ރާއްޖޭގެ ރަށްތައް ގުޅާލުމުގެ ވަޢުދު، އެ މަޝްރޫޢު އެންމެ ފުރަތަމަ ހިންގަން ފެށުނު އެއްރަށަކީ، ޙަޤީޤަތުގައި އައްޑޫ ސިޓީ. މިތަނުގައި އެތެރޭގެ ބަސްތައް ދުއްވުމާއި އަދި ފުވައްމުލަކާއި އައްޑުއާ ދެމެދު ކަނޑުގެ ދަތުރު ހިންގުމާއި އަދި ފުވައްމުލަކުގައިވެސް ބަހުގެ ދަތުރުކުރުން. މި އެންމެހާ މަސައްކަތްތައް ކޮށްދިނުމަށް އެއްބަސްވާ ފަރާތަކަށް ޓެންޑަރުގެ އުސޫލުން ދޫކުރެވިފައިވާ ތަނަކީ ދޫގަސް. ކުރީގައި ދޫގަހަކީ، ސަރުކާރުން ޚަރަދުކޮށްގެން، ސަރުކާރުގެ ގެސްޓްހައުސްއެއްގެ ގޮތުގައި ހުންނަ ތަނެއް. މިއަދުގެ ދޫގަހަކީ، 50 މީހުންގެ ރީތި ހޮޓަލެއް. އެ ހޮޓާ ހިންގުމުގައި ސަތޭކަ ސާޅީހަށްވުރެ ގިނަ ދިވެހިން އެބަ ޙަރަކާތްތެރިވޭ. ބޭރު މީހުންގެ ގޮތުގައި ތިބެނީ އެންމެ5މީހުން. އަދި މި ހޮޓަލުން ސާކް ސަމިޓަށް ވަރަށް ރަނގަޅު އެކަށީގެންވާ ޚިދްމަތްތަކެއް ދޭނެކަމީ، އަޅުގަނޑަށް އެ ހޮޓަލްގެ މެނޭޖްމަންޓް ވަރަށް ބޮޑު ޔަޤީންކަމެއް ދެމުން އަންނަ ކަމެއް. އަޅުގަނޑަށް ޔަޤީން، އައްޑޫސިޓީގައި ތައްޔާރުވަމުން އަންނަ އެހެން ހުރިހާ ތަނެކޭވެސް އެއްފަދައިން ދޫގަހުގެ މަސައްކަތްތައްވެސް ނިމިގެންދާނެ.\nނިމިދިޔަ ހަފްތާ ތެރޭ އަޅުގަނޑުމެންނަށްވަނީ ފުވައްމުލަކުގައި ފުރަތަމަ ފަހަރަށް މަތިންދާބޯޓު ޖެއްސުމުގެ ހެޔޮ މިންވަރާއި އުފާވެރިކަން ޙާޞިލު ކުރެވިފައި. ފުވައްމުލަކު އެއަރޕޯޓަކީ، ހަމަގައިމުވެސް އެރަށަށް ނިސްބަތްވާ ކޮންމެ އަފުރާދަކުމެ އަޅުގަނޑުމެންނެކޭ އެއްފަދައިން ޙަމްދުކޮށް އުފާކުރާނޭ މަތިވެރި ރަމްޒެއް. އަޅުގަނޑު ދަންނަވާނީ އެއީ، މިރާއްޖޭގެ ތާރީޚުގެ ފަތްފުށްތަކުގައި އަބަދުވެސް ފާހަގަވަމުން އަންނަ ފުވައްމުލަކު ރައްޔިތުންގެ އަގުހުރި ޤައުމީ ޚިދުމަތާއި ހިތްވަރާއި ޢަޒުމްގެ މަތިވެރި ރޫޙާ ގުޅިފައިވާ ރަމްޒެއް ކަމުގައި.\nފުވައްމުލަކަށް އެއަރޕޯޓެއްގެ ބޭނުންތެރިކަމަކީ ދުވަސްތަކެއް ވަންދެން އެރަށުގެ ރައްޔިތުން ފާހަގަކުރަމުން އައި ކަމެއް. މިއަދު އިރާދަކުރައްވައިގެން ސަރުކާރަށް މިވަނީ ފުވައްމުލަކު ރައްޔިތުންގެ އެ ބޭނުން ފުއްދައިދެވިފައި. އެހެންވީމާ، މިހާރު އަޅުގަނޑުމެން މި ސަރުކާރުން ފާހަގަ މިކުރާ ގޮތުން މިވަނީ ފުވައްމުލަކު ރައްޔިތުން ރަށު ބަންދުން ވީއްލިފައި. ފުވައްމުލަކަށް ވައިގެ މަގުންވެސް އަދި ކަނޑު މަގުންވެސް އައިސް ގޮސް ވެވޭނޭ ގޮތްތައް މިވަނީ ހަމަޖެހިފައި. އަދި ފުވައްމުލަކުގެ ރަށު ތެރޭގައިވެސް ދަތުރުކުރެވޭނެ މަގުތައް މިވަނީ މިހާރު ހަމަޖެހިފައި.\nދިވެހި ޒުވާނުންނަކީ، މުޖުތަމަޢަށް ބޭނުންތެރި، ހުނަރުވެރި އަދި މަސައްކަތްތެރި ބަޔަކަށްވުމަށް ސަރުކާރުން ފަހިކޮށްދީފައިވާ ދެވަނަ ފުރުޞަތުގެ ދަށުން، މިހާތަނަށް 330 މީހުން ދޫކުރެވިއްޖެ. މީގެތެރެއިން 149 މީހަކު މިހާރު ވަޒީފާއަދާކުރަމުން އެބަގެންދޭ. އަދި ހުނަރު ޕްރޮގްރާމަށް 81 މީހަކު ކުރިމަތިލައި، އޭގެތެރެއިން 13 މީހަކު މިހާރުވަނީ ކޯސް ފުރިހަމަކުރަން ފަށާފައި. ދެވަނަ ފުރުޞަތުގެ ޕްރޮގްރާމްގެ ދަށުން އިތުރު މީހުންނަށް އަދިވެސް ފުރުޞަތު ދެވޭނެ. ދެވަނަ ފުރުޞަތުގެ ޕްރޮގްރާމުގެ ދަށުން މީހުން ދޫކޮށްލެވޭނީ، އެމީހުން މުޖްތަމަޢުގައި އުޅުން ބައްޓަންވެފައިވާގޮތާއި އަދި ކުށްކުރުމުން ދުރުހެލިވެތިބުމާގުޅޭ 10 ދުވަހުގެ ތަމްރީނު ޕްރޮގްރާމެއް ފުރިހަމަކުރުމަށްފަހު، ބެލެނިވެރިއެއްގެ ބެލުމުގެ ދަށުން. މި ޕްރޮގްރާމްވެސް ފެށިގެން ކުރިއަށް އެބަދޭ.\nދެވަނަ ފުރުޞަތުގެ ޕްރޮގްރާމުގެ ތެރެއިންވެސް ބައެއް ފަރާތްތަކުން ކުށް ކުރާނެކަން އެއީ، އަޅުގަނޑުމެން އެންމެންވެސް ގަބޫލުކުރަންޖެހޭނޭ ޙަޤީޤަތެއް. ދޫކުރެވޭ ނުވަތަ ފުރުޞަތުދެވޭ ހުރިހާ ފަރާތްތަކަކުން އެ ފުރުޞަތުގެ ފުރިހަމަ ބޭނުން ނުހިފައިފާނެ ކަމަށް އަޅުގަނޑުމެން ދެކެންޖެހޭނެ. އެހެން ނުހިފައިފިނަމަ އޭގެ ގެއްލުން، އޭގެ ހިތާމަ ރައްދުވެގެންދާނީ ސީދާ އެފަރާތަށް. އަޅުގަނޑުގެ އުންމީދަކީ، އަޅުގަނޑުގެ ބޭނުމަކީ، ވީހާވެސް ގިނަ ފަރާތްތަކަކުން ހެޔޮ ގޮތުގައި މި ފުރުޞަތުގެ ބޭނުންކޮށް، އަލުން އަނބުރާ މުޖްތަމަޢަށް އައުމަށް ދެވަނަ ފުރުޞަތުގެ ހުރިހާ ބައިވެރިންވެސް މަސައްކަތް ކުރައްވަމުން ގެންދެވުން.\nމާދަމާއަކީ، މިއަހަރުގެ ބަރަކާތްތެރި ޙައްޖު ދުވަސް. އެނގިވަޑައިގަންނަވާނެ، ޙައްޖުގެ މަތިވެރި އަޅުކަމަކީ، ކެރިކުޅަދާނަވެގެންވާ ކޮންމެ މުސްލިމަކަށް އެއަށްވުރެ ވަކި މަތިވެރި ފަރުޟެއްނުވާ ފަރުޟެއް. އެ އަޅުކަމަށް ކުރިމަތިލެވޭ މާލީ އަދި ޖާނުގެ ވަރުހުރެ، ޤާބިލުކަން ހުރި ކޮންމެ އިސްލާމަކު އެ އަޅުކަމަށް ކުރިމަތިލާންޖެހޭނެކަމީ، އަޅުގަނޑުމެން އެކަކަށްވެސް އޮޅިފައި އޮތް ޙަޤީޤަތެއް ނޫން. ޙައްޖުގެ އަޅުކަން ގުޅިފައިވަނީ، އިސްލާމީ އުންމަތުގެ ކިތަންމެ ފަލްސަފާއަކާއި ކިތަންމެ އުސޫލުތަކަކާ ކިތަންމެ ހަމަތަކަކާ. އަޅުގަނޑުމެންގެ މުސްލިމުންގެ ތެރޭގައި، ހުރިހާ މުސްލިމުންވެސް އަބަދުވެސް އެއްދިމާއަކަށް ކޮންމެ ދުވަހަކު ފަސް ފަހަރު ހުއްޓޭ އެއްދިމާއަކީ، ކަޢުބަތުﷲ ގެފުޅު. ޙައްޖުގެ އަޅުކަން މި ހިނގަނީ މި ދެންނެވި އެންމެ މުޤައްދަސް ބިމާ ގުޅިގެންކަމަށްވާކަމީ، އަޅުގަނޑުމެން އިސްލާމުންނަށް މިކަމުގައި އިތުރު މުހިންމުކަން ފުޅާވެ ބޮޑުވެގެންދާކަމެއް. އަޅުގަނޑަށް ޔަޤީން، ދިވެހިރާއްޖެއިން ޙައްޖުގެ އަޅުކަމުގައި ބައިވެރިވާން ޙައްޖަށް ދަތުރުފެށި ހުރިހާ ޙައްޖުވެރިންނަށްވެސް އިރާދަކުރެއްވިއްޔާ ޙައްޖު ލިބޭނެ. އަދި ޙައްޖުގެ އަޅުކަން ނިންމޭނެ.\nއަޅުގަނޑުގެ ދުޢާއަކީ، މިއަދަށްވުރެ އަދި މާ ފާގަތި މާދަމާއެއް އަޅުގަނޑުމެންނަށް ލިބުން. އަޅުގަނޑުގެ ދުޢާއަކީ، އަޅުގަނޑުމެންނަށް ދެދުނިޔޭގެ ބާއްޖަވެރިކަން ލިބުން.\n"ދިރާގު ސްޕެޝަލް ސްޕޯޓްސް ފެސްޓިވަލް 2019" ރައީސުލްޖުމްހޫރިއްޔާގެ ނައިބު ޝަރަފުވެރި ކޮށްދެއްވައިފި\n23 އޮކްޓޫބަރު 2019, ޚަބަރު\nޖަޕާނުގެ ބޮޑުވަޒީރު ދެއްވި މެންދުރުގެ ފަރިއްކޮޅެއްގައި ރައީސުލްޖުމްހޫރިއްޔާ ބައިވެރިވެ ވަޑައިގެންފި\nއެންމެ އިސް ވާޖިބަކަށް ވާންޖެހޭނީ ކީރިތި ޤުރުއާނުގެ ޢިލްމު ފެތުރުން ކަމުގައި ރައީސުލްޖުމްހޫރިއްޔާގެ ނައިބު ވިދާޅުވެއްޖެ\nޖަޕާނުގައި ހުންނަ ދިވެހި އެމްބަސީއަށް ރައީސުލްޖުމްހޫރިއްޔާގެ ދެކަނބަލުން ޒިޔާރަތްކުރައްވައި އެތަނުގެ މުވައްޒަފުންނާ ބައްދަލުކުރައްވައިފި\nޔޫ.އޭ.އީ. އިން ރާއްޖެއަށް ކަނޑައަޅާފައި ހުންނަވާ ސަފީރު ރައީސުލްޖުމްހޫރިއްޔާގެ ނައިބުގެ އަރިހަށް އިޙްތިރާމުގެ ޒިޔާރަތެއް ކުރައްވައިފި


ކުރުވާހަކަ: މާޔޫސް ވުމުގެ ކުރިން – Dhen.mv\nކުރުވާހަކަ: މާޔޫސް ވުމުގެ ކުރިން\nApril 22, 2020 - 1:59 am\nމުޅި ނަފްސަށްވެރިވެފައިވި ހާސްކަމާއެކު ހިތް ނެގިނެގިފައި ޖަހަމުން ދިޔައީ އޭގެ އެންމެ ބާރުމިނުގައެވެ. ކާރު އޮއްވާވެސް ގޭޓުން ބޭރަށް ނުކުންނަން ދުއްވައިގަނެވުނުއިރު ދެލޮލުގައި ބޮނޑިވެފައިވާ ކަރުނަތައް އޭގެ މަޤާމު ދޫކޮށް އަހަރެންގެ ކޯތާފަތުގައި ބޮސްދީފައި ތިރިޔަށް ދެމިގަތެވެ. ލަގޮނޑިއަށް ބާރުވުމާއެކު ދެތުންފަތް ފޫއަޅުވާލާފައި ހިމޭން ގިސްލުމެއްގެ އަޑު ބޭރުވެގެން ދިޔައީ ލިބުނު ޚަބަރަކުންނެވެ. އެއީ އަހަރެންގެ ދުނިޔެ ފުނޑުފުނޑު ކުރުވަނިވި ޚަބަރަކަށްވީ ނަމަވެސް،ތެދުމަގަށް ލޯހުޅުވައިލެވުނު ވަގުތުވެސްމެއެވެ. މަގުމަތީގައި ހޭލަމޭލަ ވަމުންދިޔަ މީހުންނަށާއި ދުއްވާ އެއްޗަކަށް ބެލުމެއްނެތި އަހަރެން ހަލުވި ދުވުމެއްގައި ދިޔައީ އެންމެ މިސްރާބަކަށް ދިޔުމަށެވެ. ގިނަ މީހުންގެ ބެލުންތައް އަހަންނަށް ހުއްޓެމުން ދިޔަނަމަވެސް،އަހަރެންހުރީ އެހެންމީހުން ދެކެފާނެ ނަޒަރެއް ނުވަތަ ބުނެފާނެ އެއްޗަކަށް ސަމާލުކަން ދެވޭފަދަ ހާލެއްގައެއްނޫނެވެ. އެއަށްވުރެ އަހަރެން ހުރީ ނާޒުކު ފައްތަރެއްގައެވެ. މީހުން ބުނެއުޅެއެއް ނޫންހެއްޔެވެ؟ ކިތަންމެ އުފާވެރިކަމާއި މުއްސަނދިކަންމަތީ އާސްމާނުގައި އުދުހިފައި އުޅުނަސް، ހަމަ ބިމަށް ތިރިވެވޭނޭ ދުވަހެއް އަންނާނެއެވެ. މީހުން ކުރާ ފާފައިގެ ޖަޒާ ދުނިޔެމަތީގައި ދައްކަވާކަމަކީ ޙަޤީގަތެއްކަން މިއަދު އަހަންނަށް ޤަބޫލުކުރެވިއްޖެއެވެ. އަހަރެންގެ ދިރިއުޅުމުގައިވާ އަލިކަން ކެނޑިގެން ނިމުމެއްނެތްފަދަ އަނދިރިކަމެއްގެ ތެރެއަށް ނަފްސު މިވަނީ އެކުވެގެން ގޮސްފައެވެ. ދެން އޮޑި ގޮސް ފަރުޖައްސާނީ ކޮން މިސްރާބެއްގައިކަމެއް ނޭނގެއެވެ. އަހަންނަށް ކުރެވިފައިވާ ނުބައި ކަންތައްތައް ވެސް ފެންމަތިވެގެންދިޔައީ އެހުމެއް އެނގުމެއްނެތިއެވެ.\nދުވެފައިގޮސް އޭ.ޑީ.ކޭ އަށް ވަތް އަހަރެންގެ ފައިގައި ކަސްތޮޅު އެޅުނު ފަދައެވެ. އެ ނެރެނީ އަހަރެންގެ ލޯބިވާ މަންމަގެ ފުރާނަނެތް މަސްގަނޑެވެ. މޫނު، ހުދު ފޮތިގަނޑަކުން ނިވާ ކުރެވިފައިވީ ނަމަވެސް އެއީ އަހަރެންގެ މަންމަކަން އެނގުނީ ދޮންބެއާ ދައްތަގެ އިތުރުން ކޮއްކޮވެސް އެތާގައިހުރެ ގިސްލަ ގިސްލާފައި ރޮމުންދިޔަ މަންޒަރު ފެނިފައެވެ. އަހަންނަށް ދުވެފައިގޮސް މަންމަގެ ފުރާނަނެތް މަސްގަނޑުގައި އޮޅުލައި ގަނެވުނީއެވެ. ފިރިހެނެއްކަމަކު އަހަންނަށް އަޑުން އަޑުނަގާފައި ރޮވުނެވެ. ކުރެވުނީ ކިހާވަރެއްގެ ކަމެއްކަން އެނގި ހެޔޮ ނުބައި ވަކިކުރަން އެނގުނު ނަމަވެސް، ނުބައިމަގުގައި ހިނގުމުގެ ނަތީޖާ ވަރަށްވެސް ހިތިކޮށް މިއޮތީ ލޯކުރިމަތިން ފެންނާށެވެ. ބޮޑާ ކަމާއި ކިބުރުވެރިކަން އިސްކުރަމުންއައި އަހަރެން މިއަދު މިވަނީ ބިކަވެ ހަދާނެގޮތް ހުސްވެފައެވެ. ތުރުތުރު އަޅަމުންދިޔަ އަތް އުފުލާލަމުން މަޑުމަޑުން މަންމަގެ މޫނު ނިވާކުރެވިފައިވާ ހުދު ފޮތިގަނޑު އެއްފަރާތް ކޮށްލީ މަންމަގެ ވަންހަނާވެފައިވާ މޫނުދެކިލުމުގެ ނިޔަތުގައެވެ. އެވަގުތު އެ މަންމައަށް ލިބިފައިވާ އަނިޔާ ފެނިފައި ހިތް ރޫރޫ އަޅައިގެންދިޔައީ އެ މަންމަ އޮތް ޙާލުފެނިފައެވެ. މޫނުގެ ބޮޑުބައެއް ޗިސްޗިސް ވެފައިވާއިރު ކަރުގައާއި މޫނުގައިވި ވަޅީގެ ނިޝާންތައް ފެނުމުން އަހަންނަށް ވޭނާއި ރިހުންއެކުލެވިފައިވާ ރުއިމަކުން ގިސްލެވެން ފެށުނީ އަމިއްލަ ނަފްސު ކުށްވެރި ކުރެވުނުލެއް ބޮޑުކަމުންނެވެ. އެވަގުތު ގާތުގައި ހުރި ޑޮކްޓަރުގެ އިޝާރާތަށް އަހަރެންގެ މަންމަ ކައިރީހުރި ނަރުހަކު މަންމަގެ އުނަގަނޑުން ތަންކޮޅެއް ތިރިއަށް ފޮތިގަނޑު ތިރިކޮށްލުމާއެކު އަހަރެންގެ ބޮލަށް އެނބުރުން އަރައިގެން ދިޔައެވެ. މިފަހަރު އަޑުވީއްލާ ރޮއިގަނެވުނީ އެ މަންމައަށް ލިބި ތަޙައްމަލު ކުރެވުނު ވޭން ހިތަށް އެރުމުންނެވެ.\n"ފަންސަވީހަށްވުރެ ގިނަފަހަރު ބަނޑަށް ވަޅިހަރާފައިވޭ.." ޑޮކްޓަރުގެ އިޝާރާތަށް ނަރުސް ކުއްޖާ މަންމަގެ ހަށިގަނޑު މުޅިންހެން ފޮރުވާލީ ހުދު ފޮތިގަނޑުގެ ނިވަލުގައެވެ.\n"މީ ހުސް ކަލޭގެ ކަންތައް..މަން..މަންމަ އެ ނިޔާވީ ކަލޭގެ ސަބަބުން...މިދިޔަ އަހަރު މަރައިލި ދެ މީހުންނަކީ ކަލޭގެ ކަމެއްކަން އެނގުމާއެކު މަންމަ ހާލުދެރަވެ ތި އުޅުން ދޫކޮށްލަން ބުނިއިރު ކަލޭ ދިނީ އެއަޑަށް ބީރުކަންފަތެއް..އެންމެ ފަހުން ކަލޭގެ ފަރާތުން ބަދަލުހިފަން އެމީހުން އެ މަރާލީ މަޢުސޫމު ފުރާނައެއް..އަހަރެމެންގެ މަންމަ..ކަލޭގެ މަންމަ..ކަލޭގެ ސަބަބުން އެ ނިޔާ...ވީ.." ބޭބެ އަހަރެންގެ މޫނުމައްޗަށް އެތިފަހަރެއް ވީއްލާލި ނަމަވެސް އަހަރެން މިއަދު އަހަންނަށް ލިބިފައިހުރި ބާރެއް ނުދައްކަމެވެ. އެބާރު ދިޔަތަނެއްވެސް ނޭނގެއެވެ. ނޭވާލިއެއްކަމަކު މިއްދު އަހަރެން އެތެރެއިން މިވަނީ މަރުވެފައެވެ. އަމިއްލަ ނަފުސު ކުއްވެރިކުރެވުނު އަދަދެއް ވެސް ނޭނގެއެވެ. ކުރިން ދިރިއުޅުމުގައި ރަނގަޅުގޮތް އިޚްތިޔާރުކުރެވުނުނަމައޭ ހިތަށް އެރިއެވެ. ނަމަވެސް ދެން ނަމައަކުން ވާނެކަމެއް ނެތެވެ. ލިބޭނެ ފައިދާއެއްނެތެވެ. އަނބުރާ ދިޔަ ވަގުތުތައް ލިބޭކަށް ނެތެވެ. މަރުވެފައިވާ މަޢުސޫމު ފުރާނަތަކެއް އަނބުރާ އައުމެއް ނެތެވެ. ކުރިކަމެއް ނުކުރާ ކަމަކަށް ނުވާނެއެވެ. ނަފުރަތުން ފުރިފައިވާ ހިތްތަކުގެ މަޢާފު ލިބުމެއްނެތެވެ. އެހެން އާއިލާތަކަށް ދެވުނު ވޭނާއި ރިހުން ފިލުވައެއްނުލެވޭނެއެވެ. ހިތަށް އަރަމުންދިޔަ ކަންތައްތަކެއްގެ ސަބަބުން އަހަރެން މާޔޫސްވެއްޖެއެވެ. އިސްޖަހާލަމުން މަންމަގެ ފުރާނަނެތް މަސްގަނޑާއި އާއިލާ މީހުނަށް ބަލާލީ އެތަނުން އެކެއްގެ ލޮލުންވެސް އަހަންނަށް ނަފުރަތު ނޫން އެހެން އަސަރެއް ފެނިދާނެކަމުގެ ކުޑަ ކުޑަ އުއްމީދަކާއެކުގައެވެ. ނަމަވެސް އެއީ އަވާމެންދުރެއްފަދައެވެ. ކުށްހީއެކެވެ. އެހެން ހީކުރެވުނީތީ ވެސް އަމިއްލަ ނަފްސަށް ކޮށްލެވުނީ މަލާމާތެވެ. ކޮއްކޮއާއި ދައްތަ އަދި ބޭބެގެ ފަރާތުން ފެނުނު ރުޅިވެރިކަމުގެ ސަބަބުން ދިރިއުޅުމުގައިވި ކުޑަ ކުޑަ ހުޅުކޮޅުވެސް ނިވިގެންދިޔައީ އަހަންނަށް މަޢާފު ހައްޤެއް ނޫނޭ ހިތަށް އެރުމުންނެވެ. މަންޒިލެއްނެތް މުސާފިރެއް ފަދައިން މުޅި މާލެތެރޭގައި އަހަރެން ހިނގަމުން ދިޔައިރު ވިސްނުނީ ކުރިން އުޅެވުނު ގޮތްތަކާމެދުގައެވެ.\nއަހަންނަކީ މާލޭގެ މަޝްހޫރު ވިޔަފާރިވެރިއެއް ކަމަށްވާ ނާހިޒު ނަވާޒް ގެ ދަރިފުޅު ޒަލަފްއެވެ. ދެ އަހަރެއްހާ ކުރިން ބައްޕަ ނިޔާވެފައިވުމުން އަހަރެން އުޅެމުން އައީ ބޭނުންގޮތަކަށެވެ. އެދުވަސްކޮޅު ހިތާމަ ކޮށްކޮށް މަންމައަށް އަހަންނަށް އަޅައިލެވޭވަރު ނުވުމުން ދިމާވި ގުރޫޕަކާ އެކުވެރިކަން ބަދަހިކުރީމެވެ. ނަވާރަ އަހަރުވީއިރު އަހަރެންމީ މާލޭގެ އެންމެ ނަން މަޝްހޫރު ގޭންގެއްގެ އިސްވެރިޔަކީމެވެ. ރޭގަނޑު ވައްކަން ކުރުމާއި ތަންތަން ލޫޓުވުމަކީ އާންމުކޮށް ކުރާކަންކަމެވެ. އެހެން ހުރިހާ ގޭންގުތަކަކީ އަހަރުމެންގެ ކުރިމަތީގައި އެއްވެސް ފެންވަރެއްހުރި ބައެއްނޫން ކަމުގައި ޢަމަލުތަކުން ދައްކަމުން ދިޔައީމެވެ. ބާރާއި ބޮޑާކަން ދެއްކުމުގެ ބޭނުމުގައި މަޢުސޫމު ފުރާނަތަކެއް އެއްވެސް ޙައްޤަކާނުލައި ނަގާލީމެވެ. އެންމެ އަށް އަހަރުގެ މަޢުސޫމު ކުޑަ ކުޑަ ކުއްޖަކު މަރާލިއިރު އަހަރެންގެ ހިތަށް ބިރުވެރިކަމުގެ ޒައްރެއްގެ މިންވަރު ނަމަވެސް ވެރިނުވިކަމަށްޓަކައި އަހަރެން މިއަދު ޙައިރާންވަމެވެ. އެ ކުއްޖާގެ ލެއިން އަތް ކަޅިވެގެން ދިޔައިރު ހަމްދަރުދީގެ ކަންފުޅެއްވެސް އެދުވަހު ހިތުގައިނެތުމުން އަޖައިބުވިއެވެ. އެތައް ފުރާނަތަކުގެ ނިވަލުގައިވީ އަހަރެންގެ އަތް ނަމަވެސް ކިރިޔަ ކިރިޔާ ސަލާމަތް ވެވުނީ އެއިން ކޮންމެފަހަރަކު ރާއްޖޭން ބޭރަށް ދިއުމުގެ ސަބަބުންނެވެ. އަދި ކޮންމެފަހަރަކު ޤާތިލުމީހާ ނުފެނުމާއެކު ކޭސް ބަންދުކުރުމުން އަހަރެން އަނބުރައި މާލެ އަންނަމެވެ. މަންމަމެންނަށް އަހަރެންގެ އަތެއް އެކަމުގައި ވާކަން އެނގުމުން ރޮއި ރޮއިފައި ތައުބާވުމަށް އާދޭސްކުރަމުންދިޔަ ނަމަވެސް އަހަރެން އެއަޑަށް ދިނީ ބީރުކަންފަތެކެވެ. އެ މަންމަގެ ބަހަށްވުރެ އެކުވެރިންގެ ބަސް އޭރު އަހަންނަށްވީ މުހިންމުވެފައެވެ. ރަނަށްވުރެ ވެސް އެ ނުބައި އެކުވެރީންގެ އަގު އޭރު އަހަރެންގެ ކުރިމަތީގައި މަތިވެފައިވިއެވެ. އަހަރެއް ފާއިތުވީފަހުން ކުއްލިގޮތަކަށް އަހަރެން މާލެ އަންނަން ޖެހުނީ ބަޔަކު މަންމައަށް ހަމަލާދީ އަނިޔާވެރިގޮތަކަށް މަރާލާފައި އޮތް ވާހަކަ އެކުވެރިޔަކު ގުޅާފައި ބުނުމުންނެވެ.\nހިޔާލުތަކުން އެއްފަރާތްވެލެވުނީ މީހަކު އަޑުގެކޮޅަށް ހަޅޭއްލަވައި ގަންނަމުން އެކޮޅަށް ޖެހޭށޭ ބުނުމުންނެވެ. ނަމަވެސް އަހަރެންގެ ހިތަށް އެރިއެވެ. ދުނިޔޭގައި ހުރުމުގެ ބޭނުމަކީ ކޮބައި ހެއްޔެވެ؟ މީހެއްގެ ފުރާނަ ދަމައިގަނެފައި ދިރިހުރުމައިގެން ކުރިއަށްދިޔުމުގެ ޙައްޤު މިއަދު އަހަންނަށް ލިބިފައިވޭ ހެއްޔެވެ؟ އަހަރެންފަދަ އިންސާނަކަށް މަޢާފު ދޭނީ ކާކުހެއްޔެވެ؟ ރުޅިވެރިކަމާއި ފުރިގެންވި ނަޒަރުތަކާއި ކުރިމަތިލާނީ ކޮން ޙައިސިއްޔަތަކުން ހެއްޔެވެ؟ ހިތަށް އައީ އެންމެ އެއްޗެކެވެ. އަމިއްލައަށް މަރުވުމަށްވުރެ އިތުރު ގޮތެއް ނެތެވެ. އެހެންވުމުން އަހަރެން އެ ޕްރައިވެޓު ކާރުގެ ކުރިމަތީގައި މަޑުކޮށްލައިގެން ހުރީ ދެލޯމަރާ ބާރުކޮށްލައިގެންނެވެ. މީ އަހަރެންގެ ފަހު ވަގުތުކަމުގައި ހީކުރެވުނު ނަމަވެސް މީހަކު އަހަރެންގެ އަތުގައި ހިފަހައްޓާލުމުން ސިއްސައިގެން ދިޔައިރު އަހަންނަށް ލޯ ހުޅުވާލެވުނެވެ.\n"ދަރިފުޅާ...ތަދުވިތަ ތަނަކަށް؟..ކިހިނެއްވެފާ ތިހުރީ..އާދޭ ކާރަށް އަރަން...." އަހަރެންގެ މޫނުގައިވީ ކުލަވަރު ފެނިފައި ކާރުން ފައިބައިގެން އައި މުސްކުޅި ބޭބެއަކު އަހަރެންގެ އަތުގައި ހިފަހައްޓާލަމުން ގެނެސް ކާރަށް އެރުވިއެވެ. އޭރު އަހަރެންގެ ދެލޮލުން ކަރުނަތަށް ފައިބަ ފައިބާހުރީ ނިމުނެއްނެތް ފަދައިންނެވެ.\n"ބޭބޭ..އަހަރެން ކިހިނެއް ހަދާނީ؟ އަހަން މިވަނީ މާޔޫސްވެފައި..ދިރިއުޅުމާއި މެދު އުއްމީދު ގެއްލިފައި..އަހަރެން ކުރި ފާފައިގެ ބަދަލު ދުނިޔެމަތިން ދައްކަވައިފި...އަހަންނަށް އުޅެވުނީ ހާދަ ނުބައިކޮށޭ...ކުށެއްނެތް މަޢުސޫމު ފުރާނަތަކެއް ނަގާލެވުނީ..ކާކު އަހަރެންކަހަލަ މީހަކަށް މަޢާފުދޭނީ؟..ކާކު އަހަރެން ބަލައިގަންނާނީ؟...ކިހިނެއް ކޮން ޙައިސިއްޔަތަކުން އަހަރެން މީހަކާ ހަތަރުކަޅި ހަމަކުރާނީ؟..އަހަރެންމިވަނީ ދިރިއުޅުމުގައި ދާންވީ މިސްރާބު ގެއްލި ހުންގާނު އަނބުރާލާނޭ މަންޒިލެއް ނޭނގިފައި..ކޮންމެ އައްސޭރިއަކަށް ލެއްގިޔަސް ނަފްރަތުގެ ދިލަ ހޫނުން އަހަރެން އަންދަމުންދާނީ..ނޭވާ ލިއެއްކަމަކު މިއަދު އަހަރެން މީނީ އެތެރެއިން މަރުވެފައި..ދިރިއުޅުމުގެ ހުޅުކޮޅު މިވަނީ ނިވިފައި...އެ ދިއްލާލަދޭނެ މީހަކު ނުވާނެ..މިވަނީ މުޅިން މާޔޫސްވެފައި.." ގިސްލަ ގިސްލާފައި އަހަރެންނަށް ނުވެސް ދަންނަ އެ މުސްކުޅި ބޭބެ ކައިރީގައި ހިތުގެ އުދާސްތައް ބޭރުކޮށްލެވުނެވެ. އެ މުސްކުޅި އާރެއް ބާރެއްނެތް ބޭބެއަށް ވުރެވެސް މިއަދު އަހަރެން މިވަނީ ބަލިކަށިވެފައެވެ.\n"ކޮއިފުޅާ..ދިރިއުޅުމުގައި ކޮންމެ ކަމެއްވެސް ދިމާވެދާނެ..މިއީ ވަގުތީ ދިރިއުޅުމެއް..މިތަނުގައި ކުރިމަތިވާނީ ހުސް އިމްތިޙާނުތަކާއި..ދަރިފުޅަށްވެސް ތިވަނީ އިމްތިޙާނަކާ ކުރިމަތި ކުރުވާފައި..މާތް ﷲ އެކަލާނގެ އަޅުންނަށް ނުއުފުލޭވަރުގެ ބުރައެއް ނުޖައްސަވާނެ..ހިތްވަރުކުރޭ..މާޔޫސްނުވޭ...މި ދުނިޔޭގެ މީހުން ބުނެފާނެ އެއްޗަކާމެދު މާޔޫސްނުވެ ކުރިކަމެއްވިއްޔާ ތެދުބަހުން ގޮސް އެކަމަށް އިޢުތިރާފުވޭ..އޭރުން ތި ހިތަށް ކުޑަ ކުޑަ ނަމަވެސް ހަމަޖެހުމެއް ލިބިދާނެ..އަމިއްލަ ފުރާނަ ނަގައިލުން އެއީ ކިހާބޮޑު ފާފައެއް..ފާފާއެއްގެ މައްޗަށް ފާފައެއް ކުރުމުގެ ބަދަލުގައި ހެޔޮހިތުން ތައްބާވޭ..މާޔޫސްވުމުގެ ކުރިން އިޚްލާސްތެރިކަމާއެކު މާތް ﷲ ގެ ކިބައިން ތިބާގެ ފާފަތައް ފުއްސަވައި ދެއްވުމަށް އެދި ދުޢާކުރޭ..މާޔޫސްވުމުގެ ކުރިން ތައުބާވޭ..." ހިތްވަރުދިނުމުގެ ގޮތުން އެ މުސްކުޅި ބޭބެ އަހަރެންގެ ކޮނޑުގައި ފިރުމާލަމުން ބުނެލިއެވެ. އެވަގުތު އެ ބޭބެގެ ލޮލުން ކަރުނަ ހިލުނުތަން އަހަރެން ދުށީމެވެ.\n"ބޭބެ އަށްކިޔަނީ ޔާސީން..ބޭބެއަށް އެނގޭ ޒަލަފްކަން ބޭބެގެ އަށް އަހަރުގެ ދަރިފުޅު މަރާލީ..އެކަމު ބޭބެ އުފާވެއްޖެ ޒަލަފްއަށް ހެޔޮވިސްނުން ދެއްވީތީ..އަލްޙަމްދުﷲ..ބޭބެގެ އޮތީ އެންމެ އެދުމެއް ޒަލަފް..ހަމަ އެންމެ އެދުމެއް..ތެދުބަހުން ޒަލަފް ކުރިއްޔާ ކުރި ހުރިހާ ކަމެއް ކޯޓަށްގޮސް ބުނެ އެކަމުގެ އަދަބު ލިބިގަތުން..ބޭބެ ދަރިފުޅަށް މަޢާފުކޮށްފިން..ހެޔޮވިސްލިބި ކުރެވުނީ ނުބައިކަމެއްކަން އެނގުމުން ބޭބެގެ ހިތަށް ހަމަޖެހުންލިބިއްޖެ..." ޔާސީން އެދުނު އެދުމުން އަހަރެންގެ ނަފުސަށް ޙައިރާންކަން ލިބުނެވެ. އެ ބޭބެ އެ އެދުނީ އެވަރުގެ ކުޑަ ކުޑަ ކަމަށް ހެއްޔެވެ. އޭނާ އަކީ އެ ބޭބެގެ ކުޑަ މަޢުސޫމު ދަރިފުޅު ޤަތުލުކުރި މީހާކަން އެނގިހުރެ ހެޔޮހިތުން މަޢާފުދީފައި އެ އެދުނީ ހާދަ ކުޑަ ކަމަކަށެވެ. މިހާ ހެޔޮ މީހުން ދުނިޔޭގައިވެސް އުޅޭ ހެއްޔޭ އަހަރެންގެ ހިތަށް އެރިއެވެ. ބޮޑު ހިތެއްގެ ވެރިއެކެވެ. ހިތްތިރި ވިސްނޭ މީހުންވެސް އުޅެއޭ ހިތަށް އެރިއެވެ. އެވަގުތު އަހަރެން އަހަރެން ކުރި ކުށުގެ އަދަބު އެންމެ ފުރިހަމަގޮތުގައި ލިބިގަތުމަށް އަޒުމު ކަނޑައެޅީމެވެ. ނޭވާލާހާ ހިނދަކު މި ނިންމުމަށް ބަދަލެއް ނުގެނައުމަށް އަހަރެން އަމިއްލަ ނަފްސަށް ވަޢުދުވީމެވެ. އޭރު މެންދުރު ނަމާދު ބަންގީގޭ އަޑު އިވުމުން ބޭބެ އެދުނީ ބޭބެއާއެކުގައި ނަމާދުކުރުމަށް އައުމަށެވެ.\n"ބޭބެ އިހަށްދޭ..އަޅުގަނޑު އެބަ ދަން ހަމަޖެހިލާފައި..." ބޯޖަހާލާފައި ޔާސީން ދިއުމުން އަހަރެން ފުން ނޭވާއެއް ލީ ނަފުސު ހަމައަކަށް އަޅުވާލުމުގެ ނިޔަތުގައެވެ. ހިތަށް ލިބިފައިވާ ކުޑަ ހިތްހަމަޖެހުމާއިއެކު މަޑު ހިނގުމެއްގައި އަހަރެން ގޮސް މިސްކިތަށް ވަނީމެވެ. ކިތައް އަހަރު ފަހުންކަމެއް ވެސް ނޭނގެއެވެ. ވުޟޫ ކޮށްލައިގެން ނަމާދުގެ ޖަމާޢަތުގައި ބައިވެރިވެ ހަށަންބަނީމެވެ. ފަހު ރަކުޢަތަށް ދިޔައިރު އަހަންނަށް ގިސްލަ ގިސްލާފައި ރޮވުނެވެ. އުޅެވުނު ހުރިހާ ގޮތެއް ހަނދާނަށް އައުމާއެކު ދެލޮލުން ކަރުނަ ފާއްދާލިއެވެ. މާތް ﷲ ކިބައިން ފާފަ ފުއްސަވާތޯ އެތައްފަހަރަކު ދުޢާ ކުރެވުނެވެ. ސަޖިދައަށް ދިޔަތަނާއި އަހަރެންގެ ހެޔަށް ގޮތެއްވިއެވެ.\nސަޖިދައިގައި އޮތްގޮތަށް ޒަލަފް އޮތުމުން އެންމެންވެސް ނަމާދުކޮށްނިމި ސަލާމްދިނުމަށްފަހު ޒަލަފްއާ ގާތްވެލިއެވެ. އެ ޒުވާނާގެ ވޭނީ ގިސްލުމުގެ އަޑު ކައިރީގައި ތިބި މީހުންނަށްވެސް އިވުނެވެ. އެ އަޑުގައިވީ އަސަރަކުން ކައިރީގައިތިބި މީހުންގެ ލޮލުންވެސް ކަރުނަހިލުނެވެ. މީހުންތަކުގެ ތެރެއިން ފުރޭނިގެންކަހަލަ ގޮތަކަށް ގޮސް ޒަލަފް ކައިރީގައި ހުއްޓުނު ޔާސީންއަށް ނިކަން އަވަހަށް ޒަލަފްގެ ނަމުން ގޮވާލި ނަމަވެސް ޚަބަރެއް ނުވުމުން އޭނާގެ ހިތަށް ބިރުވެރިކަން ވެރިވެއްޖެއެވެ. މަޑުމަޑުން ގޮސް ޒަލަފްގެ ގައިގައި އަތް ޖައްސާލުމާއެކު އެ ފުރާނަނެތް މަސްގަނޑު އަރިއަޅާލައިގެން ވެއްޓިއްޖެއެވެ. މާތްކަލާކޯއެވެ! ހިތާމަހުއްޓެވެ. އެވަގުތު ބައެއް މީހުންނަށް ސުބުޙާނަﷲ އޭ ބުނެލެވުނެވެ.\n"ސުބުޙާނަﷲ" ތުންފަތުގައި ޝަހާދަތް އިނގިލި ޖައްސާލަމުން ޔާސީންއަށް ބުނެލެވުނެވެ. ހިތާމަހުއްޓެވެ. ނަމަވެސް ތައުބާވުމާއެކުހެން ވެރި އިލާހު އެ ފުރާނަ އެގެންދެވީ ސާފުކަންމަތީގައެވެ. ކޮންމެ ކަމަކަށްވެސް ވަގުތެއް ކަނޑައެޅިފައިވެއެވެ. ވަގުތުއައިސް ޖެހުމުން ލަހެއްފަހެއް ނޯންނާނެއެވެ. އެކަމެއްވެ ނިމޭނެއެވެ. އިހަކަށް ދުވަހު ބޮޑާވެ ކިބުރުވެރިކަމާއި އާރާއި ބާރަކީ ކޯއްޗެއްކަން އެހެން މީހުންނަށް ދައްކައިދޭން އުޅުނު ޒަލަފް މިއަދު އެވަނީ އާރެއް ބާރެއްނެތި ވެލީގެދާނުގައި ނިދާލާފައެވެ. ނަމަވެސް ޝުކުރުހުއްޓެވެ. މަރުވުމުގެކުރިން އޭނާއަށް ހެޔޮވިސްނުން ލިބި ތަޢުބާވުމުންނެވެ. ވަޅުލުމުގެ ޖަނާޒާގައި ޒަލަފްގެ ބޭބެމެން ވެސް ބައިވެރިވިއެވެ. އެމީހުންވެސް ތިބީ ޒަލަފްއަށް އެހެން ދިމާވުމުން ނުހަނު ދެރަވެފައެވެ. ރުޅި އިސްކުރެވުނަސް އެމީހުން ތިބީ ޒަލަފްއަށް އިތުރު ފުރުސަތެއްދޭން ނިންމައިގެންނެވެ. މަންމަ އެމީހުންނާއި ވަކިވުމަށްފަހު ޒަލަފްވެސް ވަކިވުމުން އަޑުވީއްލާ ރޮވުނެވެ. ނަމަވެސް ދިރިއުޅުމާއިގެން ކުރިޔަށްދިޔައީ މި ހިތި އިމްތިހާނުންވެސް ފާސްވުމުގެ ބޭނުމުގައެވެ. ހިތުގައި ކިތަންމެ ވޭނެއްއެޅިނަމަވެސް މެއެވެ. މީހުންގެ ވިހަ ބަސްތަކާއި ކުރިމަތިލަމުންނެވެ. ދިރިއުޅުމުގެ ގޮންޖެހުންތަކާއިއެކުވެސްމެއެވެ.\nއެއްވެސް މީހަކު މާޔޫސްނުވާށެވެ. ދުނިޔޭގެ ލަދާއި ގަދަރަށް ވިސްނައިގެން ވާނެފައިދާއެއްނެތެވެ. އެކެއް އަނެކަކަށް ބާރާއި ނުފޫޒު ދެއްކުމުގެ ބަދަލު ހިތްހެޔޮ ހިނިތުންވުމެއް ބައްދަލުކޮށް ތިބާގެ އަޚުންނާއި އުޚުތުންނަށް ހިތްޔެހޮކަމާއެކު އެހީވާށެވެ. ދުނިޔޭގެ އެކިކަންކޮޅުތަކުން މުއްސަނދިންނާއި ފަގީރުން އުޅުނަސް ތަފާތުކުރުންތައް ނުގެންގުޅޭށެވެ. ކޮންމެ އިންސާނަކުވެސް ހައްދަވާފައިވަނީ މަހާއި ކައްޓަކުން ނޫންހެއްޔެވެ؟ ކުރެވިފައިވާ ފާފަތަކަށް މީހުން މަޢާފު ނުދިނަސް އަދި ދިރިއުޅުމުގެ ހުޅުކޮޅު އެހިސާބުން އެ ނިވުނީއެއްނޫނެވެ. އެއީ ދިރިއުޅުމުގައި ސިއްކަޖެހި ދިރިއުޅުން ނިމިދާ ދުވަހެއް ނޫނެވެ. އެއީ މާޔޫސްވެ ބަލިކަށިވާންވީ ވަގުތެއް ނޫނެވެ. ހިތްވަރާއެކު ބަލިކަށިވެފައިވާ ހަށިގަނޑު ސީދާކޮށް ކޮޅަށްތެދުވާންވީ ވަގުތެވެ. ދުނިޔެއާ ކުރިމަތިލާށެވެ. މާޔޫސްވުމުގެ ކުރިން ތައުބާވެ އިޚްތިޔާރު ކުރެވުނު ނުބައިމަގުގައިވާ ކަށިބޯ ޖަންގަލީގެ ގަސްތައް ކަނޑާ ބިމާއި ހަމަކޮށް ރަނގަޅުމަގު އިޚްތިޔާރުކޮށް އިމްތިޙާނުތަކާއި ކުރިމަތިލާށެވެ. އޭރުން އިންޝާﷲ ދިރިއުޅުމުގައި ކާމިޔާބު ލިބޭނެއެވެ.\nނޯޓް: މި ވާހަކައަކީ މި ނޫހުން ހުޅުވާލި ވާހަކަ ލިޔުމުގެ މުބާރާތަށް ބައިވެރިއަކު ހުށަހަޅާފައިވާ ވާހަކައެކެވެ.


Vaikaradhoo Cherry gahehga Cherry alhaa furifa\nވައިކަރަދޫ ޗެރީ ގަހެއްގަ ޗެރީ އަޅާ ފުރިފައި\n20 އޭޕްރީލް 2021 - 18:42:54\nޗެރީ އަކީ އާންމުކޮށް ބޭރު ގައުމުތަކުގެ ހެދޭ މޭވާ ގަހެކެވެ. ހާއްސަކޮށް ޗެރީ އަޅަނީ ފިނި މޫސުމުގަ އެވެ. އެހެންކަމުން ހދ. ވައިކަރަދޫގެ ގެއެއްގައި ރަތްކުލައިގެ ޗެރީތަކުން ގަސް ފުރި ބާރުވެފައިވާ މަންޒަރު ވަނީ ދާދިފަހުން ގިނަ ބައެއްގެ ސަމާލުކަމަށް އައިސްފަ އެވެ.\nވަރަށް ފަހުން އެ ގަހަށް އާންމުންގެ ސަމާލުކަން ލިބުނަސް މިއީ އިއްޔެއަކު މިއަދަކު އެގޭގައި ހައްދާފައިވާ ގަހެއް ނޫނެވެ. މިއީ މީގެ އަށް އަހަރު ދުވަހުގެ ބުރަ މަސައްކަތެވެ.\nއެ ގެއިން ސީއެންއެމްއަށް ވާހަކަ ދެއްކި، އާދަމް ނަސީމް ކިޔައިދިން ގޮތުގައި އެގޭގައި ޗެރީ ގަސް ހުންނަތާ ގިނަ އަހަރުތަކެއް ވެފައިވީ ނަމަވެސް އެގަހުގައި ޗެރީ އަޅަން ފެށީ މީގެ ހަތަރު ވަރަކަށް އަހަރު ކުރިން ނެވެ.\nނަސީމް ކިޔާދިންގޮތުގައި ޗެރީ ގަހުގައި އަބަދުވެސް މާ އަޅާފައި ހުރެ އެވެ. އަދި ޗެރީ ވެސް އަބަދު ކަހަލަގޮތަކަށް ގަހުގައި އަޅާފައި ހުރެ އެވެ. ނަމަވެސް އަހަރުގެ އޭޕްރީލް މޭ ހިސާބުގައި ގަހުގެ ގޮފިތައް ބިންދައިގެންދާ ވަރަށް ގަސް ހުންނަނީ ޗެރީން ފުރި ބާރުވެފައި ކަމަށް ވެސް ނަސީމް ބުންޏެވެ.\nނަސީމް ކިޔާދިންގޮތުގައި އެގޭގައި ކުރިންވެސް ޗެރީގަހެއް ހުރިކަމަށާއި އެގަސް ވަރަށް ބޮޑުވެފައި ހުއްޓާވަނީ ބަލިޖެހިގެން މަރުވެފަ އެވެ.\nމިހާރު ގޭގައި ހުރި ޗެރީ ގަހަކީ އޭގެ ފަހުން އިންދި ގަހެއް ކަމަށާއި، އެ ގަސް ހެއްދުމަށް މާބުރަ މަސައްކަތެއް ކުރަން ނުޖެހުނު ކަމަށް ވެސް ނަސީމް ބުންޏެވެ. އަދި އެގަހުގެ ދިގުމިނުގައި ހައެއްކަ ފޫޓެއް ހުންނާނެ ކަމަށް ވެސް އޭނާ ބުންޏެވެ.\n"އެ ގަހަށް އެއްވެސް ވައްތަރެއްގެ ބޭހެއް ނާޅަން. އެހެން ހުރެގެން އެގަސް ހެދުނީ،" ނަސީމް ކިޔާދިނެވެ.\nނަސީމް ކިޔާދިންގޮތުގައި ގެއަށް މީހުން ޗެރީ ގަންނަން އާދެއެވެ. ނަމަވެސް އެއްވެސް މީހަކަށް ނުވިއްކާ ކަމަށާއި ރަހަ ބަލާލަން ދެނީ ކަމަށް އޭނާ ބުންޏެވެ.\nނަސީމް ކިޔާދިންގޮތުގައި ޗެރީ ގަހުގައި ޗެރީ އަޅާއިރު އޮފިތައް ލެބޭ ވަރަށް އަޅަ އެވެ. އަދި އެ ގަހުގައި އަޅާ ޗެރީގައި ލަނީ ހުތް ފޮނި ރަހައެއް ކަމަށް ވެސް ނަސީމް ބުންޏެވެ.\nޗެރީ ގަހުގެ އޮފި ކަނޑާފައި އިންދުމަށް މީހުންނަށް އޮފި ދޭކަމަށާއި ގިނަ ބަޔަކަށް މިހާރުވެސް ވާނީ އެގޮތަށް ގަހުން އޮފި ދީފައި ކަމަށް ވެސް ނަސީމް ބުނެޏެވެ.


SunOnline: އެމްޑީއޭގެ ލީޑަރަކަށް ސިޔާމް، ނައިބު ލީޑަރުންނަށް ތިން ބޭފުޅަކު ހޮވައިފި\nއެމްޑީއޭގެ ލީޑަރަކަށް ސިޔާމް، ނައިބު ލީޑަރުންނަށް ތިން ބޭފުޅަކު ހޮވައިފި\nހުސައިން ހަސަން 11 Dec 2012, 02:26\nރާއްޖޭގައި 16 ވަނަ އަށް އުފެއްދި ސިޔާސީ ޕާޓީ، މޯލްޑިވްސް ޑިވެލޮޕްމަންޓް އެލަޔަންސް (އެމްޑީއޭ)ގެ އިންތިގާލީ ލީޑަރަކަށް ދ. މީދޫ ދާއިރާގެ މެންބަރު އަހުމަދު ސިޔާމް މުހައްމަދު އިންތިހާބުކޮށް، އެ ޕާޓީއަށް ތިން ނައިބު ލީޑަރުން މިރޭ ހޮއްވަވައިފި އެވެ.\nއެމްޑީއޭ އުފެއްދުމަށް ޓްރޭޑާސް ހޮޓަލުގައި މިރޭ ބޭއްވި ޖަލްސާ އަށް އެ ޕާޓީގެ 362 މެންބަރުން ހާޒިރުވި ކަމަށް އިލެކްޝަންސްގެ އޮފިޝަލުން ވަނީ ފާހަގަ ކުރައްވައިފަ އެވެ. ޖަލްސާ އަށް ހާޒިރުވި މީހުންގެ ރަޖިސްޓްރީ އެމްޑީއޭ އިން އިލެކްޝަންސްގެ އޮފިޝަލުންނަށް ހުށަހެޅުމުން ސިޔާސީ ޕާޓީތަކުގެ ގަވާއިދުގައި ބުނާ އަދަދަށް މެންބަރުން ހަމަވުމުން ޖަލްސާ ފެށުމުގެ ހުއްދަ އިލެކްޝަނުން ދިނެ އެވެ.\nސިޔާސީ ޕާޓީތަކާ ބެހޭ ގަވާއިދުގެ (8) މާއްދާގެ (ށ) ގައި ބުނެފައި ވަނީ އެ ޕާޓީއެއްގައި ހިމެނޭ 3000 މީހުންގެ ތެރެއިން މަދުވެގެން 300 މީހުން ސިޔާސީ ޕާޓީ އުފައްދާ ޖަލްސާގައި ބައިވެރިވާންވާނެ ކަމަށެވެ. އަދި އެ މީހުންގެ ނަމާއި އެޑްރެހާއި އައިޑެންޓިޓީ ކާޑު ނަންބަރާއި ސޮއި އޮތް ލިސްޓެއް ބައްދަލުވުމުގެ ޔައުމިއްޔާގައި ހިމަނަންވާނެ ކަމަށެވެ.\nއެމްޑީއޭ އުފެއްދުމަށް ބޭއްވި ޖަލްސާގައި އެ ޕާޓީގެ ފުރަތަމަ ކޮންގްރެސް ބޭއްވުމުގެ ކުރިން، އިންތިގާލީ ލީޑާޝިޕެއް އާންމު މެންބަރުންގެ ވޯޓް ދީގެން އިންތިހާބު ކުރި އެވެ. ޕާޓީގެ އިންތިގާލީ ލީޑަރު ކަމަށް ފުރުސަތު ހުޅުވާލުމުން، މީދު ދާއިރާގެ މެންބަރު އަދި މަޝްހޫރު ވިޔަފާރިވެރިޔާ އަހުމަދު ސިޔާމްގެ ނަން ޖަލްސާ އަށް ހާޒިރުވި އެ ޕާޓީގެ މެންބަރަކު ހުށަހެޅުއްވި އެވެ. ޕާޓީގެ އިންތިގާލީ ލީޑާރު ކަމުގެ މަގާމަށް ވަޑައިގަތުމަށް އިއުތިރާޒު ނުކުރައްވާ ކަމަށް ސިޔާމް ވިދާޅުވުމުން، ސިޔާމްގެ ނަން ވޯޓަށް އެއްސެވި އެވެ. ސިޔާމްގެ ނަން ވޯޓަށް އެއްސެވުމުން ޖަލްސާ އަށް ހާޒިރުވެތިބި 362 މެންބަރުންގެ ތެރެއިން 335ގެ އަޣުލަބިއްޔަތު ލިބުނީ އެ ޕާޓީގެ އިންތިގާލީ ލީޑަރަކަށް ސިޔާމް ހޮއްވެވުމަށެވެ.\nޕާޓީގެ އިންތިގާލީ ތިން ނައިބު ލީޑަރުންނަށް ފުރުސަތު ހުޅުވާލުމުން ތިން ބޭފުޅެއްގެ ނަން މެންްބަރުން ހުށަހެޅުއްވި އެވެ. އެއީ ރައްޔިތުންގެ މަޖިލީހުގެ ކުޑަހުވަދޫ ދާއިރާގެ މެންބަރު އަހުމަދު އާމިރާއި މާލެ އަށް ނިސްބަތްވެވަޑައިގަންނަވާ އައިޝަތު ރަފިއްޔާ އާއި އާއި ނ. ކުޑަފަރީ އަށް ނިސްބަތްވެވަޑައިގަންނަވާ އަލީ މައުރޫފެވެ. އެ ތިން ބޭފުޅުން ވެސް އެ މަގާމަށް އިންތިހާބުވެވަޑައިގެންނެވި އެވެ.\nއެ ބޭފުޅުންގެ ތެރެއިން އެންމެ ގިނަ ވޯޓް ލިބުނީ ޢަލީ މައުރޫފަށެވެ. މައުރޫފަށް 335 ވޯޓް ލިބުނު އިރު، އައިޝަތު ރަފިއްޔާ އަށް 323 ވޯޓް ލިބުނެވެ. އާމިރަށް ލިބިވަޑައިގެންނެވީ 307 ވޯޓެވެ.\nޕާޓީގެ އިންތިގާލީ ކައުންސިލަށް ވެސް 18 ބޭފުޅަކު އިންތިހާބު ކޮށްފައިވެ އެވެ. ޕާޓީގެ ރައީސްއާއި ތިން ނައިބު ލީޑަރުންނާ އެކު އެ ޕާޓީގެ ކައުންސިލްގައި 22 ބޭފުޅުން ތިއްބަވާނެ އެވެ.\nމިރޭގެ ޖަލްސާގައި އެ ޕާޓީގެ ކުލައިގެ ގޮތުގައި ކަނޑައަޅާފައި ވަނީ އޮރެންޖު ކުލަ އެވެ. އަދި ޕާޓީގެ ލޯގޯ އާއި ސިއްކަ ވެސް ފާސްކުރި އެވެ. މީގެ އިތުރުން ޕާޓީގެ ދިދަ އާއި މެނިފެސްޓޯ އާއި އަސާސީ ގަވާއިދު ވެސް ފާސްކޮށްފައިވެ އެވެ.\nމިރޭގެ ޖަލްސާގައި އެމްޑީއޭގެ އިންތިގާލީ ލީޑަރު ސިޔާމް ވާހަކަފުޅު ދެއްކެވި އެވެ. އެމަނިކުފާނުގެ ވާހަކަފުޅުގައި ޕާޓީގެ މަގުސަދު ތަކުގެ މައްޗަށް އަލިއަޅުވައިލެއްވި އެވެ. ރާއްޖޭގެ ކަންކަން ކުރިޔަށް ދަނީ ރައްޔިތުން އެންމެ އެދޭ ގޮތަށް ނޫން ކަމަސާއި ރައްޔިތުން އެދޭ ފަދަ ހެޔޮ ތަރައްގީ އެއް ގައުމަށް ގެނެސްދޭން އެމްޑީއޭ އިން މަސައްކަތް ކުރާނެ ކަމަށް ސިޔާމް ވިދާޅުވި އެވެ. ޕާޓީގެ އެންމެ މުހިންމު ބަޔަކީ ޕާޓީގެ މެންބަރުން ކަމަށާއި މި ޕާޓީ ވުޖޫދަށް ގެނެސްދެއްވުމަށް ޕާޓީގެ މެންބަރުންނާއި އެހެން ފަރާތްތަކުން ކޮށްދެއްވި މަސައްކަތްތައް ފާހަގަކޮށް ސިޔާމް ވަނީ އެ ހުރިހާ ފަރާތްތަކަށް ޝުކުރު އަދާ ކުރައްވައިފަ އެވެ.


Thi Soora Noon - 14 | Vaahaka ތި ސޫރަ ނޫން – 14 – Vaahaka\nތި ސޫރަ ނޫން - 14\n3k60\tJanuary 12, 2022\nތި ސޫރަ ނޫން - ޓްރެއިލަރ\nތި ސޫރަ ނޫން - 1\nތި ސޫރަ ނޫން - 2\nތި ސޫރަ ނޫން - 3\nތި ސޫރަ ނޫން - 4\nތި ސޫރަ ނޫން - 5\nތި ސޫރަ ނޫން - 6\nތި ސޫރަ ނޫން - 7\nތި ސޫރަ ނޫން - 8\nތި ސޫރަ ނޫން - 9\nތި ސޫރަ ނޫން - 10\nތި ސޫރަ ނޫން - 11\nތި ސޫރަ ނޫން - 12\nތި ސޫރަ ނޫން - 13\nތި ސޫރަ ނޫން - 15\nތި ސޫރަ ނޫން - 16\n* ޔައުލާން މީހުންގަނޑުގެ ތެރެއިން ފުރޭނިގެން ގޮސް މަޑުކޮށްލީ ވާހަކައިގައި ޖެހިފައި ހުރި ޒައިހާން އާއި ޒާމިން އާއި މިޝްލާގެ ގާތުގައެވެ.\n"ނަވާލްބޭ.. މިބުނީ ޒާހުބޭ..'' *\nޔައުލާންއަށް ފުރަތަމަ ނަން ކިޔުނީވެސް ނުބައިކޮށެވެ. ވޭތުވެދިޔަ ހަފްތާގައި ނަވާލްބެ ކިޔާކިޔާ އެހެން ގޮވުނީއެވެ. ޔައުލާންގެ ދުލުން އެ ނަން ބޭރުވުމާއި އެކީގައި މިޝްލާ ކޮށިނޭރީ ކިރިޔާއެވެ. ތުމުގައި ޖައްސާފައިވާ އޮރެންޖް ފެންޓާ ތަށި ދުރުކޮށްލާފައި މިޝްލާ ޔައުލާންގެ މޫނަށް ބަލާލީ ދެލޯ އޮރެންޖެއްހާ ބޮޑު ކޮށްލަމުންނެވެ. "ޒާހުބޭ.. މިއްތާ.. އަޅުގަނޑު ވަރަށް ބޮޑު ވާހަކައެއް ދައްކަންވެފައި އެބައޮތް.." ޔައުލާން ބުނެލިއެވެ. ''ކޮން..؟ އަނެއްކާ އަހަރެމެންގެ ޔުއެލް ބޮޑުވީތަ..؟" ޒައިހާން ހިނިއައިސްފައި އުޅަނބޮށިން ޒާމިންގެ ގައިގައި ޖަހާލިއެވެ. ޒާމިންވެސް ދދަތްތައް ދައްކާލާފައި ހީނލީ ޔައުލާން އެ ދައްކަން އުޅެނީ އަންހެން ކުއްޖެއްގެ ވާހަކަ ކަމަށް ހިތާއެވެ. "މިއްތާ.. މިއްތައަށް އިނގޭތަ ލީންގެ އެއްމާބަނޑު ކޮއްކޮއެއް ހުންނަކަން..؟" ގައިގައި ހުރި ހުރިހާ ހިތްވަރެއް އެއްތަން ކޮށްލާފައި ޔައުލާން ބުންޏެވެ. ވައިޓްބޯޑްއެއް ގައި ކުރަހާފައިވާ އެއްޗެއް ފޮހެލާ ފަދައިން ހީގަންނަން ތައްޔާރަށް ހުރި ޒައިހާންގެ ތުންފަތްމަތިން ހިނިތުންވުން ފޮހެވިގެންދިޔައެވެ. މިޝްލާގެ އަތްތުރުތުރުލައިގަތެވެ. ޔައުލާންއަށް އެކަން އެނގުނީ ކިހިނެތްބާއެވެ.؟ ގައިމުވެސް އޭނަ ނޫނީ ޒައިހާންގެ ދުލުން ޔައުލާންއަކަށް އެޔެއް ނީވެއެވެ.\n"ދަރިފުޅާ ކީކޭތަ ތި ކިޔަނީ..؟" ޒާމިން ވާނުވާގައި ހުރެ އެއްސެވެ. ޒައިހާން އެންމެ އިތުބާރުކުރާ ފަރާތަށް ވިޔަސް މިޝްލާއަށް ކުރެވިފައިވާ ވައުދުގެ މަތިން އޭނަ އެކަކަށްވެސް ނަވާލް އާއި މިޝްލާގެ ވާހަކަ ކިޔައިދީފައެއް ނުވާނެއެވެ. ''އަޅުގަނޑު މިބުނީ މިއްތައަށް އިނގޭހެއްޔޭ ލީންގެ އެއްމާބަނޑު ކޮއްކޮއެއް ހުންނަކަން..؟ މިއްތައަށްވެސް ސިއްރު ކުރެވިފައިވީ ކަމެއްތަ މީ..؟ ނޫނީ މިހާ ދުވަސް ވީއިރުވެސް މިއްތަ އަހަރެމެން އެކަކަށްވެސް މިކަން ނާންގާ އުޅުނީތަ..؟" ޔައުލާންގެ އެތެރެހަށީގައި ޖޯޝުގެ ހުޅުރޯވިއެވެ. ހަގީގަތް އެނގެން ބޭނުންވެފައި ހުރިވަރުންނެވެ. "ޔު.. ޔުއެލް.. މިއްތަ..." މިޝްލާ ވާހަކަދައްކަން މަސައްކަތް ކުރިއެވެ. މިޝްލާ ވާހަކަ ދައްކަމުން ދިޔަގޮތާއި ސިހިފައިވާ އެމޫނު ފެނިފައި މާކުރިންވެސް މިޝްލާއަށް އެކަން އެނގޭކަން ޔައުލާންއަށް ޔަގީންވިއެވެ. ''ކީއްވެ ސިއްރުކުރީ..؟ ލީންއަށް މިކަން އެނގިއްޖެނަމަ......" ޔައުލާން ވަގުތުން އެނބުރުނީ މިލީން ބަލާ ދާށެވެ. އެކަން ކުރުމުގެ ކުރިން ޒައިހާން ޔައުލާންގެ އަތުގައި ހިފާ ހުއްޓުވިއެވެ. "ޔުއެލް.. ކިހިނެތް.. ކާކު ތިވާހަކަ ޔުއެލްއަށް ކިޔައިދިނީ..؟" ޒައިހާންގެ އަޑުގައިވެސް ވަނީ ހައިރާންކަމާއި ނުތަނަވަސްކަމެވެ. "އަޅުގަނޑާއި އެލް އާއި ބައްދަލުވީ.." ޔައުލާން އެހެން ބުނުމާއި އެކީ މިޝްލާއަށް ލޯމަރާލެވުނެވެ.\nމިގޮތަށް ކަން ވާނެކަމަށް ހީކުރެވުނަސް މިޝްލާ ހުރީ އެހެން ނުވާނެކަމަށް ދުއާ ކުރާށެވެ. އެކޮޅު ރަށުގައި ހުއްޓާ ޔައުލާން ދެއްކި ވާހަކައިން މިޝްލާއަށް މިއަލް އާއި ޔައުލާން ބައްދަލުވިކަން އެނގުނަސް ހުރީ ޒައިހާންއަށް އެކަން ސިއްރު ކޮށްލައިގެންނެވެ. ވައްތަރު މީހުންވެސް ދުނިޔޭގައި އުޅޭނެކަމަށް ޔައުލާން ގަބޫލުކޮށްލައިގެން ހުންނާނެކަމަށް އުންމީދު ކުރަމުންނެވެ. ނަމަވެސް ކޮންމެވެސް ގޮތަކުން މިވަނީ ބުޅާ ގޯނިން ބޭރުވެފައެވެ. "ކިހިނެތްހޭ ތިކަންވީ...؟!؟" ނުތަނަވަސްކަން އައިސް ޒައިހާން ވަށާލައިފިއެވެ. ވާހަކަ ދެއްކިއިރު ރުޅިވެރިކަން އިޚުތިޔާރު ކުރެވުނެވެ. "މިއަލް އާއި ލީންގެ ކުޑައިރުގެ ފޮޓޯއެއް ފެނިގެން ނަވާލްބެ އާއި އަހަރެމެން ސުވާލުކުރީ.." ޔައުލާން ފޮރުވާކަށް ނޫޅުނެވެ. "ނަވާލް.. ނަވާލް ކިޔައިދިނީތަ..؟ ނަވާލާއި ކިހިނެތް ދިމާވީ..؟ މީ ކިހިނެތްވާނެކަމެއް..؟ ޔައުލާން ދޮގު ނުހަދާތި.." ޒައިހާން ހުރީ ހާސްކަމުގެ އެންމެ މަތީ ދަރަޖައިގައެވެ. "އަޅުގަނޑު ހުރީ ނަވާލްބޭ މެންގެ ގޭގައޭ..'' ޔައުލާން ބުންޏެވެ. "ނަވާލްމެން ގޭގައޭ..؟" އެއްޗެއް ވިސްނަންހުރެފައި ޒައިހާން އެނބުރުނީ ޒާމިން އާއި ދިމާލެވެ. އިވެމުން ދިޔަ ވާހަކަތަކުން ޝޮކެއްތެރޭ ފީނަމުން ދިޔަ ޒާމިން ޒައިހާންގެ ހަނިވެފައިވާ ދެލޮލަށް ބަލާލިއެވެ. "ޒާމިން..." ޒައިހާން ގޮވާލލީ ޝައްކެއް މަތީ ހުރެފައެވެ. "ކީކޭތޯ..؟" ހިންދިރުވާލާފައި ޒާމިން އެއްސެވެ.\n"ޔައުލާން އެކޮޅު ރަށަށް ފޮނުވަންވެގެން ބުނީމައި ޔައުލާން ހުންނަ ތަނާއި ކެއިންބުއިން ހަމަޖެއްސީ ޒާމިންއެއް ނޫންތަ..؟" ޒައިހާން އެއްސެވެ. "ލައްބަ އަޅުގަނޑު.." ޒާމިންގެ ނުތަނަވަސްކަންވެސް އިންތިހާއަށް ދިޔައެވެ. ''ނަވާލް.. ޔައުލާން އެބުނީ އޭނަ ހުރީ ނަވާލްމެން ގޭގައޭ..؟" ޒައިހާން އަދިވެސް ހުރީ ލޯހަނިކޮށްގެންނެވެ. "ކިހިނެތްތޯވީ..؟ ނަވާލް އެއީ އަޅުގަނޑުގެ ވަރަށް ޒަމާންވީ ރައްޓެއްސެއް.." ޒާމިން އެހެން ބުނުމާއިއެކީ ޒައިހާން ބޮލުގައި އަތްއަޅާލައިފިއެވެ. "އާހް.. ކުރިން ނުބުނީ ކީއްވެތަ..؟" ޒައިހާން ޒާމިންއަށް ފުރަގަސްދިންއިރު ހުރީ ފުފިފައެވެ. މޫނުމމަތި ރަތްވެފައިވާއިރު ނުފެންނަނީ އެކި ކުލަކުލައިގެ ލައިޓްތައް އެޅޭވަރުންނެވެ. "އަ.. އަޅުގަނޑު..." "އެއީ ހަތުރެކޭ ޒާމިން އެއީ އަހަރެމެންގެ ދުޝްމަނެކޭ.." ޒައިހާން ކުއްލިއަކަށް އެނބުރި ޒާމިންގެ މޫނުމައްޗަށް އިނގިލި ހޫރާލިއެވެ. ހޭބުއްދި ފިލައިފައިވާ ކަހަލައެވެ. އަނގައިން ބުނަންވެސް ނުކެރިފައި ހުރި މިޝްލާވެސް ދެލޯ ބޮޑުކޮށްލައިފިއެވެ. ޔައުލާން އަވަހަށް ޒައިހާން ޒާމިން އާއި ދުރު ކުރިއެވެ. އެވަރު އެއްޗެއް ބުނެގެން ޒައިހާންއަށް މިވަރުވަންޏާ އެކަން ސިއްރުވީ ކިހިނެތްކަމާއި މެދު ދިގު ވާހަކައެއް އޮންނާނެ ކަމަށް ޔައުލާން ޔަގީން ކުރިއެވެ. މިޝްލާވެސް ޒައިހާންގެ ގައިގައި ހިފޭއްޓިއެވެ.\n"ކީކޭތޯ..!" ޒާމިންއަށް ހީވީ މީހަކު އޭނަގެ މޫނުމަތީގައި ޖެހިހެންނެވެ. އަނގަމަތީގައި އަތް އެޅުނުއިރު ޒާމިންގެ މޫނުމަތިން ފެނުނީ ބިރުގަތްފަދަ އަސަރެކެވެ. "އިނގޭތަ އެއީ ކާކު ކަން..؟ މިއަދު އަހަރެން ކިޔާދޭނަން އެއީ ކާކުކަން..!!" އައިސްފައި ހުރި ރުޅިން ޒައިހާންއަށް ކިޔޭނުކިޔޭއެއް ނޭނގޭވަރުވިއެވެ. "ޒާހު ނޫން.. ޕްލީޒް.." ވަށައިގެން ހުރި މީހުންގެ ސަމާލުކަން އެދިމާލަށް ހުއްޓިދާނެތީ މިޝްލާ ކަންބޮޑުވިއެވެ.\n"އަޑުއަހާ.. ޒުވާން އުމުރުގައިވެސް ނަވާލާއި މިޝީ އުޅުނީ އެއްކޮށް.. ނަމަވެސް މައިންބަފައިންނަށް އެ ގުޅުން ސިއްރުކޮށްގެން.. އެ ގުޅުން ފަޅާއެރީވެސް އެހެން އުޅެނިކޮށް.. މިޝީގެ މައިންބަފައިން އެ ގުޅުމާއި ދޭތެރޭ އެހާއެހާ ހިތްހަމައެއް ނުޖެހުނު.. އެދެ އާއިލާގެ މެދުގައި ކުރިންސުރެވެސް އޮންނަނީ ފާޑެއްގެ ރުޅިވެރިކަމެއް.. ކުރީޒަމާނުގެ ވާހަކަތަކުގެ ގޮތްވިއްޔަ މީ.. ނަވާލްގެ މައިންބަފައިންވެސް އެގުޅުމަކަށް ރުހުމެއްނުދޭ.. ނަވާޒު އެކަނި އެ ގުޅުމަށް އާނބަސްދީގެން އުޅުނީ.. ސަފީނައްތަ އާއި ނައީމްބޭގެ އެދުމަށް އެއަށްފަހު ނަވާލް މާލެއަށް ދިޔައީ މިޝީ ރަށަށް ދޫކޮށްލާފައި.. މިޝީ ހިތުގައި ޖައްސާފައި.. މަސް ދުވަސް ކޮށްފައި އެނބުރި އަންނާނަމޭ ބުންޏަސް ނަވާލް އެނބުރި އައީ ހަތް މަސް ފަހުން.. އޭރު މިޝީ ނަވާލްގެ ދަރިއަކަށް ބަނޑުބޮޑު.. ރަށުމީހުންތައް އޭރުވެސް ތުންތުންމަތިން މިޝީއޭ ކިޔައިގެން ވާހަކަދައްކަމުންދޭ.. މިޝީ ބަނޑުބޮޑުކަން މިޝީގެ މަންމަ އާއި ބައްޕަ ނަވާލްގެ މައިންބަފައިން ނޫން އެކަކަށްވެސް ނޭނގޭ.. ނަވާލްގެ މައިންބަފައިން އުޅުނު މިޝީ ފަޟީހަތް ކޮށްލަން ވެސް އެކަމަކު އެމީހުންނަށްވެސް އެނގޭ މިޝީ ފަޟީހަތް ކޮށްލައިފފިއްޔާ އެކަން ނަވާލް އަމިއްލައަށް ވެސް ބޮލުއަޅައިގެން މިޝީއާއި އެކީ ފަޟީހަތް ވާނެކަން.. މިޝީގެ މައިންބަފައިން ކުރީކޮޅު މިޝީ އާއި ނަވާލްގެ ގުޅުމަށް އާނބަސް ދިން ނަމަވެސް ނަވާލްގެ އެނބުރި އައުން ލަސްވެ ކުރި ވައުދާއި ޚިލާފްވެގެން އުޅޭކަމަށް އަޑު އަރައިގެން ހިތުގައި ނަވާލާއި ދޭތެރޭ ނަފްރަތު އުފެދުނީ.. އެމީހުން ހިތުން ނަވާލް މިޝީ ބޭނުންކޮށް ނިންމާލާފައި މާލެ ދިޔައީ.. އެކި މީސްމީހުން ކިޔައިދެމުން ދިޔައީ މާލެ ދިޔަފަހުން ނަވާލް ވަރަށް އަވަހަށް މާލެ ކުއްޖަކާއި ކައިވެނި ކުރަން އުޅޭ ވާހަކަ.. އަދި ނަވާލްގެ މައިންބަފައިން ނަވާލަށް އަންގަމުން ދިޔައީ މިޝީވެސް އެހެން ފިރިހެނަކާއި ހިތާވެގެން އުޅޭ ވާހަކަ.. އެކަކު އަނެކަކުގެ ހިތުގައި ޝައްކު އުފެއްދީ.. އެކަމަކު އެ ލޯބި މާ ވަރުގަދަ.. ނައީމްބެ އެވަރަށް ނަވާލް މާލޭގައި ހިފާއްޓަން އުޅުނީމައިވެސް ނަވާލް އެނބުރި އައީ.. މިޝީ ބަނޑުބޮޑުކަންވެސް ނަވާލަށް އެނގުނީ އައިތާ ފަސް ދުވަސް ފަހުން.. ދެފަރާތު މައިންބަފައިންވެސް ވަރަށް ބެލި އެ ގުޅުމުގައި ކުނި ޖެއްސޭތޯ.. އެކަމަކު އެކަން ކާމިޔާބެއް ނުވި.. ރީއަލް ވިހޭހާ އަވަހަކަށް މިޝީ އާއި ނަވާލް ކައިވެނިކުރި... ރަށުގެ މީހުންނަށްވެސް އަސްލު ވީގޮތެއް ނޭނގުނީ ނަވާލާއި މިޝީ ސިއްރުކުރި ވަރުން.. އެކައިވެނި ކުރެވިގެންދިޔައީ ދެފަރާތު މައިންބަފައިންގެވެސް ފުރިހަމަ ރުހުން ނުލިބި.. މިޝީ އާދޭސްކޮށް ރުއިވަރުން އޭނަގެ ބައްޕައަށް ވަލީނުދީ ހުންނަން ނުކެރުނީ.. ނައީމްބެ ނިޔާވީވެސް ވަރަށް ކުއްލިގޮތަކަށް.. ދެން އއެ ކައިވެންޏަށް ހަތަރު އަހަރުވީތަނާ މެއި މަހުގެ އެކާވީސްވަނަ ދުވަހު މިޝްލާ ވިހެއީ އެއްމާބަނޑު ދެބެން.. އެއީ ހައްވާ މިއަލް އާއި މަރިޔަމް މިލީން.. ކުރު ކޮށްނަމަ އެލް އާއި ލީން.. މިއަލް އާއި ލީންގެ އުމުރުން ހައަހަރު ވަރު ވީއިރު ނަވާލް އުޅެނީ ސިއްހީމަރުކަޒު ސާފުކުރާ ބައިގައި.. އެއްރޭ ވަޒީފާގަޑި ނިމުމުން ނަވާލް ގެއަށް ދިޔައިރު އެމީހުންގެ ކޮޓަރީގައި އޮތީ މިޝީ އެކަންޏެއް ނޫން.. އެހެން ފިރިހެނެއްވެސް އޮތް.. އެރޭ ވީނުވީއެއްވެސް ނޭނގޭ.. މިޝީދެކެ ވާލޯބިން ދުނިޔެ ވަށާ ފަތަންވެސް ތައްޔާރަށް ހުރި ނަވާލްގެ ހިތަށް ކަށިޖެހީ ކޮން އިބިލީހެއް ކަމެއް ނޭނގޭ.. ކަމުގެ ދެކޮޅުވެސް ނުބަލާ ނަވާލް އެރޭ މިޝީ ވަރިކުރީ.. ކުރިން އެމީހުންގެ މައިންބަފައިންނާއި ތުންތުންމަތިން ވާހަކަތައް ފެތުރި އެންމެންނަށް ބީރު ކަންފަތެއް ދީގެން މިޝީއަށްޓަކައި ހިތްވަރުކުރި ނަވާލް އެންމެ މަންޒަރެއް ފެނިގެން ހަގީގަތްވެސް ނުހޯދާ މިޝީގެ ވާހަކަތައް އަޑުވެސްނޭހި.. އެރޭ އޭނަ ހުރީ ކޯޗެއް ބޮއިގެންކަމެއް ނޭނގޭ.. ދެމީހުންނަކީވެސް އެއްވަރަކަށް ބޯހަރުކަން ދެއްވާފައިވާ ދެމީހުން.. މިޝީ އެރޭ އާދޭސް ކުރި އެހެން ނުހެދުމަށް.. އެކަމަކު ކަންފަތަށް އުނގުރިއެއް ޖަހައިގެން ހުރެ ނަވާލް އެހެން ހެދީ ކީއްވެކަމެއް އަދިވެސް ނޭނގޭ.. މަހެއް ތެރޭ ވަރީގެ ކަންކަން ނިމިގެން ދިޔައިރު ރީއަލް އާއި މިއަލް ލިބުނީ ނަވާލަށް އަދި ލީން ލިބުނީ މިޝީއަށް.. ރައްޓެހިވެގެން އުޅޭ ދުވަސްވަރު ދެލޯބިވެރިން ހަނދުހުވާކޮށް ކުރާ ވައުދުތަކާއި ހުވާތައް ފަދައިން އެދުވަހު ދެ މީހުންވެގެން އެކަކު އަނެކަކު ފެންނަ ހިސާބަށް ދުވަހަކުވެސް ނައުމަށް އެތައް ހުވައެއް ކުރި.. މިއަލް އާއި ރީއަލްގެ މަންމައެއް މީގެފަހުން ނުހުންނާނޭ ނަވާލް ބުނިއަޑު އަހަރެން އެހިން.. މިޝީވެސް ހިތްމަތީ ގާގަނޑެއް ބާއްވައިގެން އެކަންކަމަށް އެއްބަސްވި.. ނަވާލަށްވެސް މިޝީ އިންޒާރުދިން.. އެދުވަހަށްފަހު އަހަރެން މިޝީއަށް އަޅާލީ.. މިޝީދެކެ ވާލޯތްބެއްގެ ބޮޑުކަމުން.. އަހަންނަށް އިނގޭ އަހަރެންގެ މައްސަލަތަކެއް ވެސް ހުންނަކަން.. ސީދާ އެހެންވެ އަހަރެންގެ ހިތުގައި ލީން އާއި ދޭތެރޭ ދަރިކުލުނު ޖެހުނީ.. އެދުވަހަށްފަހު ލީން އެއީ އަހަރެންގެ ދަރިއެއް.. ނަވާލާއި މިއއަލްގެ އިތުރުން ރީއަލް އަދި އެ ރަށްވެސް ދޫކޮށް އަހަރެން މިޝީ ގޮވައިގެން އެކޮޅު ރަށަށް ބަދަލުވީ.. އޭގެފަހުން މިހާރު އެ ބާރަ އަހަރުވަނީ.. ނަވާލަކީ އަހަރެންގެ ހަތުރެއް.. ލޯބިވިޔަސް މިޝީވެސްގެ ހަތުރެއް.." ޒައިހާން މުޅި ވާހަކަ އަލިފުން ޔާއަށް ކިޔައި ނިންމާލިއިރު ނޭވާލީހެންނެއްވެސް ހިޔޔެއް ނުވެއެވެ. އިވިމިދިޔަ ވާހަކަތަކާއި ހުރެ ޒާމިން ހުރީ ގަނޑުވެފައެވެ. މިޝްލާ ހުރީ ހަރަކާތެއް ގެންނަން ނޭނގިފައެވެ. ލިބުނު ޝޮކުން ޔައުލާންވެސް ހުރީ އަތަކަށް ގުޑިލަންވެސް ނުކެރިފައެވެ.\nތިންމީހުންވެސް ސިއްސައިގެން ދިޔައީ ކައިރިއަށް ބިއްލޫރިތައްޓެއް ވެއްޓި ތެޅުނުއަޑަށެވެ. ކޯކުތައް މުޅި ފަޓްލޫނަށް ބުރައިގެން ދިޔުމާއި އެކީގައި ޒައިހާން ރުޅިއައިސްފައި ކުރިމައްޗަށް ބަލާލިއެވެ. ޔައުލާންވެސް އިސްއުފުލާ ބަލާލީ ކުރިމަތީގައި ހުރި މީހާއަށެވެ. ވަގުތުން އޭނާގެ ކަޅި ގޮސް ތަތްވީ ހުއްޓުން އަރާފައި ހުރި މިލީންގެ މޫނުމަތީގައެވެ. "ލީން.." ޔައުލާންގެ ދުލުން މިލީންގެ ނަން ބޭރުވީ ލަސްލަހުންނެވެ.\nއޭރުވެސް ޕާރޓީތެރެ ނުހަނު ފޯރިގަދައެވެ. އެ ހާސްކަން ވެރިވެފައިވީ ހިޔަނި އެޅިފައިވަނީ ހަމައެކަނި ޒައިހާންމެންގެ ބޮލަށެވެ. ޒައިހާންގެ ރުޅިވެރިކަންވެރިވެފައިވާ މޫނަށް ހާސްކަން ގަދަވެގަތީ އަވިދޭ ދުވަހެއްގައި ކަޅުވިލާތައް އުޑުމައްޗަށް ގަދަވެގަންނަ ފަދައިންނެވެ. "ދަރިފުޅާ ލީން.." ޒައިހާން ވާހަކަ ދައްކަން އުޅުނެވެ. ނަމަވެސް މިލީން އޭރުވެސް ހުރީ ބުދެއްހެންނެވެ. އެސްފިޔަ ހަލުވައެއް ނުލައެވެ. އަތުން ދޫވެގެން ކުދިކުދިވީ ކޯކުތަށީގެ ބިއްލޫރިތައް ކޯކުތަކާއިއެކީ ފައިދަށުގައި ވާކަން މިލީންއަށް ރޭކާނުލާފަދައެވެ. "ލީން.." މިޝްލާގެ މޫނުމައްޗަށް އަނދިރިވާގޮތްވިއެވެ. މިއޮއްފަދަ އުފާވެރިދުވަހެއް ގައި އޭނަގެ މާޒީ މިފަދަ ގޮތަކަށް ފަޅާއަރައިގެންދާނެކަމަށް މިޝްލާއަށް ލަފާކުރެވިފައެއްވެސް ނުވެއެވެ. އޭނަ އެތައްބަޔަކަށް އަދި ވަކިން ހާއްސަކޮށް މިޝްލާ މިލީންއަށް ސިއްރު ކުރަން ބޭނުންވި އެތައް ސިއްރުތަކެއް ފާޅުވެދާނެކަމަށް ހީކުރާނީވެސް ކާކު ހެއްޔެވެ.؟ "މަންމާ.." މިލީންއަށް ކިޔުނީ އެބަސް އެކަންޏެވެ. ރޯން ބޭނުންވިޔަސް މިލީންގެ ކަރުނަވަޅު ބަންދުވެފައިވާ ކަހަލައެވެ. ތުންފަތް ހަރަކާތް ނުކޮށްލިތާ މުޅި މޫނަށްވެރިވެފައިވަނީ ހުދުކަމެކެވެ. މިލީންގެ ސިކުނޑިވެސް ހީވަނީ ގޮވާފާނެހެންނެވެ. ދެންމެ ޒައިހާންގެ ދުލުން ބޭރުވި ކޮންމެ ޖުމްލައެއް ރިވައިންޑެއް ފަދައިން އޭނަގެ ކަންފަތްބުޑުގައި ގުގުމަމުންދިޔަފަދަ އިހުސާސެއް މިލީންއަށް ކުރެވެމުން ގެންދިޔައެވެ.\n''ދަރިފުޅާ.. މަންމަ......" "އެއީ ތެދެއްތަ..؟" މިލީންގެ ދޫ ހަރަކާތްކުރިއެވެ. ފެންކަޅިވަމުން ދިޔަ އެ ދެލޮލުން ދެންމެ ދެންމޭން ކަރުނަތައް އޮހިގެންފާނެހެން ހީވެއެވެ. "ލީން.. ދަރި..........." މިޝްލާއަށް ކުރެވުނުހާވެސް ކަމަކީ އިސްޖަހާލުމެވެ. މިލީންގެ ދެލޮލުން ކަރުނަތައް ފެންކޯރެއް ފަދައިން އޮހިގަތީ ޔައުލާން ބަލަބަލާ ހުއްޓައެވެ. މިލީން ގެނެސް އަތުތެރެއަށް ބޮނޑިކޮށްލަން ބޭނުންވިޔަސް ޔައުލާންގެ ފިޔަވަޅުތައް ހުރިތާ ތަތްލީ ކީއްވެކަމެއް ނޭނގުނެވެ. ޚުދު އޭނަވެސް ހުރީ ހައިރާންވެގެންގޮސް އަނެއް އަތަށް އަޅާފައެވެ. "އެއީ ތެދެއް..'' ޒައިހާންއަށް މަޖުބޫރުވިއެވެ. ދެއްކި ހުރިހާ ވާހަކަތަކެއް މިލީންއަށް އަޑުއިވުނުކަން ޔަގީންވުމުން އިތުރަށް ސިއްރުކޮށް އިތުރު ދޮގުތަކެއް ހަދާ އިތުރު އޮޅުވާލުންތަކެއް އޮޅުވާލުމުގެ ބޭނުމަކީ ކޮބައިހެއްޔެވެ.؟\nމިލީން ހުރި ފިޔަވަޅުމަތީ ގަނޑުވެފައި ހުރެވުނީއެވެ. ހިތްފުރެންދެން ރޯލަން ބޭނުންވިޔަސް މިލީން ހިތްގަދަކުރިއެވެ. ޝަކުވާތަކުން ހިތްފުރި ބަންޑުންވަމުން ދިޔަސް ނުވަތަ ކަރުނަތައް ހުއްޓުމެއްނެތި އޮހުނަސް މިލީން ބަލާލީ މިޝްލާގެ މޫނަށެވެ. ކުށްވެރިއެއް ފަދައިން އިސްޖަހާލައިގެން ހުރިއިރު މިޝްލާ މިލީން އާއި ދިމާލަށް ބަލާލަންވެސް ލަދުގަނެފައި ހުރި ފަދައެވެ. "އަހަރެންގެ ޓްވިންއަށް ކިޔަނީ ކޮންނަމެއް..؟" މިލީން ދެން އަހާލި ސުވާލުން އެންމެންގެ ހިތުގައި އުފެދުނީ ސުވާލެވެ. މިލީންގެ ފުށުން ފެންނާނެކަމަށް އުންމީދުނުކޮށްހުރި ހަރަކާތެއް ފެނުމުން ޔައުލާންވެސް ހިނދުކޮޅަކަށް ވިސްނާލަން ޖެހުނެވެ. "މިއަލް.. ހައްވާ މިއަލް.. ދޮންތިގެ އެލް.. ލީންގެ ލޯބިވާ ކޮއްކޮ.." މިޝްލާ ހިތްވަރުކޮށްފައި ބުނެލިއެވެ. މިލީން އޭނަދެކެ މިހާރު އަންނާނެ ރުޅި ހިތަށް ވެރިވުމާއި އެކީ މިޝްލާގެ ހިތްވަރު އެލެންފެށިއެވެ. މިޝްލާގެ ދެލޮލަށް ބޮނޑިވި ކަރުނަތައް އޮހިގަތެވެ. "ބޭބެ އަދި ބައްޕަ..؟" ކަށިން ހިތްވަރު ނެރިގެން މިލީން އަހަމުން ދިޔައެވެ. "އެއީ ނަވާލް.. އަލީ ނަވާލް.. ދެން ހުންނާނީ މުހަންމަދު ރީއަލް.. އަދި އެކޮޅުން ބޮޑުބޭބެއެއް ހުންނާނެ.. ނަވާލްގެ ދޮށްޓަށް ހުރި މީހާ.. ހުސެން ނަވާޒް.. ނަވާޒުބެ.." މިޝްލާ ގިސްލަމުން ކިޔައިދިނެވެ. އެ ހުރިހާ ވާހަކައެއް ކިޔަންދެން މިލީން ކަރުނަތައް ގަދަކަމުން ހިފާއްޓައިގެން ހުރިއިރު ހީވަނީ ދެލޯ ފަޅައިގެން ހިނގައިދާނެހެންނެވެ. ކަތުރު ކަށިގަނޑަށް ވާންކޮށްލިކޮށްލީނުން ދަތްތަކަށްވެސް އޭގެ އަސަރު ކުރިއެވެ. "އުޅެނީ ކޮން ރަށެއް ގައި އަދި ކޮން ގެއެއްގައި..؟" މިލީން އެއްސެވެ. "ޖެހިގެން މިއޮތް ރަށުގައި.. އަހަރެމެން އެންމެފަހުން ދަތުރުދިޔަ ރަށް.. އެރަށުގައި ހުންނަ މިލްރީޝްވޭލީ ގޭގައި.." ނަވާލްއަށް ވީވައުދާއި ޚިލާފްވެވެނީކަން އެނގޭ ހާލުވެސް މިޝްލާ އުނދަގުލުން ކިޔައިދިނެވެ.\nމިޝްލާގެ ފަހު ޖުމްލަ ނިމޭއިރަށް މިލީން ބަރު ފިޔަވަޅުތަކެއްގައި ހިނގައިގަތީ އެތަނުގައި ހުރި ކުޑަ ވޮޝްރޫމަށް ވަންނަންދާށެވެ. ގޮނޑިމަތީގައި އޮތް އޭނަގެ އަތް ދަބަސް ނަގާފައި މިލީން ފާޚާނާއަށް ވަންނަން މިސްރާބު ޖެއްސެވެ. ޔައުލާންގެ ދެފަޔަށް ބާރު ލިބުނީ ދެނެވެ. ބާރު ފިޔަވަޅުތަކެއްގައި ޔައުލާން ގޮސް މިލީންގެ އަތުގައި ހިފޭއްޓިގޮތަށް އޭނައާއި ވީ ފަޅިއަށް އަނބުރާލިއެވެ. "ލީން......" ޔައުލާންގެ އަތް ފޮޅުވާލަން މިލީންއަށް ބާރު ލިބުނީ ކޮންތާކުންކަމެއް ނޭނގުނެވެ. ޔައުލާން ދުރަށް ކޮއްޕާލާފައި ވައިސޫރިއެއްހެން މިލީން ގޮސް ވޮޝްރޫމަށް ވަންނަ ތަޅުގައި ހިއްޕެވެ.\n"ފަޔަރ..!!!" ޕާރޓީގައި ހުރި ކުއްޖެއްގެ ކުއްލި ހަޅޭކުގެ އަޑު އެންމެންގެ ސަމާލުކަން ދަމައިގަތެވެ. މިލީންގެ މޫނުން ނަޒަރު ވަކިކޮށްލާފައި ޔައުލާންގެ ސަމާލުކަންވެސް ހުއްޓުނީ އެކުއއްޖާއަށެވެ. ޓްރޮފީ ކޭސް ކައިރީ ހުއްޓިގެން ހުރި ކުއްޖާގެ އިނގިލި ދިމާވެފައިވަނީ ބޭރަށެވެ. ސްޕޮޓްލައިޓް އެޅިފައިވާ އެ ކުއްޖާގެ މޫނުމަތިން ބިރުގަނެފައިހުރިވަރު އަންގައިދެއެވެ. އެކުއްޖާ ހަޅޭއްލަވައިގަތްތަނާ ދެތިން ސިކުންތުވެސް ނުވަނީސް ބާރު އަޑުފައްގަނޑަކާއި އެކީގައި ބިއްލޫރި ބިތް ފުނޑުފުނޑުވެ ބިއްލޫރިތައް އެކި ދިމަދިމާއަށް ބުރައިގެން ދިޔައެވެ. އެ އަލިފާންގަނޑު ފެތުރިގަތީ ބަސްބުނާހާ ސިކުންތުކޮޅެއް ތެރޭގައެވެ. ލަކުޑިބިތްތަކުގައި އަލިފާން ރޯވެ އަނދަމުން ދިޔައިރު އަރަމުން ދިޔަ ދުމުގެ އަސަރުން އެކަކަށްވެސް ލޯހުޅުވާލަން ދަތިވިއެވެ. ގިނަ މީހުންތަކެއް ދޮރު ހުޅުވޭތޯ މަސައްކަތް ކުރިއެވެ. ތަޅު ޖޭމްވެފައި ހުރުމުގެ ސަބަބުން އެމީހުންނަށް ތަޅު ހަލާކުކޮށް ނުލެވެނީސް ހުޅުގަނޑު ދޮރުގައިވެސް ހިފައިފިއެވެ. އެއްވެތިބި އެންމެންގެ ރުއިމާއި ބިރުވެރިކަމުގެ އިންޒާރުދޭ ހަޅޭކުގެ އަޑާއި އަލިފާން ހިފަމުން ދިޔަ އަޑާއި އަނދައި ހުލިވެގެން އެއްޗެހިތައް ބިމަށް ތިރިވާ އަޑު ނޫންއަޑެއް ނީވެއެވެ.\nޔައުލާންއަށްވެސް ލޯހުޅުވާލަން ދަތިވިއެވެ. ''ލީން.." ޔައުލާން އެވަގުތުވެސް ބެލީ ވޮޝްރޫމަށް ވަދެވޭތޯއެވެ. މިލީން ސަލާމަތް ކުރުން ނޫން ކަމެއް މިވަގުތު އޭނަގެ ސިކުނޑިއަކު ނެތެވެ. ރޯވެ ބޮޑުވަމުން ގެންދިޔަ އަލިފާންގަނޑުން އަމިއްލަ ނަފްސަށް އޮތް ނުރައްކާ ފަންސަވީސް ފްލޯރ އިމާރާތެއްހާ ބޮޑުވިޔަސް ޔައުލާން އެކަމާއި ދޭތެރޭ ވިސްނާލިހެންނެއް ހިޔެއް ނުވެއެވެ.\nއެކި ކޮޅުކޮޅަށް ހަރަކާތްތެރިވަމުން ގެންދިޔަ މީހުންތައް އެކި ފަރާތަށް ކޮއްޕަމުން ބިންމަތީ ވެއްޓެމުން ދިޔަ އެއްޗެހިތައް އެއްފަރާތްކުރަމުން ޔައުލާން ހިނގިއެވެ. ހިނދަކަށްފަހު ހިނދަކުން އުދާސްވެ ހޫނުވަމުން ގެންދިޔަ އެތަން ހީވަނީ އަވަނެއް ހެންނެވެ. ދާހިއްލަމުންދިޔަ ނަމަވެސް ޔައުލާންއަށް އުނދަގުލެއް ނުވެއެވެ. ކިރެމުން ކަހަލަ ގޮތަކަށް ޔައުލާން ކުރިއަށް ދިޔައީ ބަނޑުގައި އަތް އަޅާ ކެއްސަމުންނެވެ. ދުންތައް އެތެރެހަށްޓަށް ވާސިލުވެ ނޭވާލުމަށް ދަތިވެއްޖެއެވެ. ފެނުން ފުސްވާން ފެށުމާއި އެކީގައި ޔައުލާންއަށް މަންޒަރު ދެނެގަންނަން އުނދަގޫވިއެވެ. ކިރެމުން ކިރެމުން ކަހަލަގޮތަކަށް ޔައުލާން އަދިވެސް ހިނގީ ކުރިއަށެވެ. އަލިފާނުގެ އަސަރު އޭނައާއި ހަމައަށް ފޯރާ ނުފޯރާ ހުއްޓާ މީހަކު އޭނަގެ މެދުހަށީގައި ބެއްދިގޮތަށް ފަހަތަށް ދަމައިގަތެވެ. "ނޫން..! މިލީން..! ލީން..! ލީން ވީ އެތަނުގެ ތެރޭ.." ޔައުލާން ގަދަހެއްޖެވެ. ގައިގެ ވަރުވެސް މިނެޓަކަށްފަހު މިނެޓަކުން ދަށްވަމުން ދިޔަސް ޔައުލާން ހަޅޭއްލެވިއެވެ. މޮޔައެއް ފަދައިން މިލީންގެ ނަމުން ގޮވިއެވެ. ވޮޝްރޫމަށް ދާން މަސައްކަތްކުރިއެވެ. އޭނަގެ ގައިގައި ހިފާއްޓާފައިވާ އަތް ފޮޅުވާލަން މަސައްކަތްކުރިއެވެ. ގައިން ވަރުދޫވަމުން ދޫވަމުން ގޮސް ޔައުލާންގެ ލޯމެރުނުއިރު ފެނުނީ ހުޅުގަނޑު ބޮޑުވެ އިތުރަށް ފެތުރިގަތް މަންޒަރާއި ސީލިންގ އިން ބޮޑުބައެއް ހަލާކުވެ ވޮޝްރޫމްގެ ދޮރުމައްޗަށް އޮހިގަތް މަންޒަރެވެ. ޔައުލާން ހަޅޭއްލަވައިގަތްތަނާހެން މުޅިތަން އަނދިރިވިއެވެ.\nMrs jimin January 12, 2022\nWow nice 👏😘\nސެލީނާ January 12, 2022\nވަރަށް ރީތި ވާހަކައެއް!😲 އައި ލަވް އިޓް! 👍💙💙ކޮންއިރަކުން ނެކްސްޓް ޕަރޓ؟\nDon't know what to say for this part\nYoohy January 13, 2022\nkaikko kaik January 13, 2022\nWow mashaa ަAllah varah molhu vaahaka liyan ☺\nBut waiting for the next part 😊😊


Raajjeygai Casino Eh Mi Sarukaarun Naalhaane - Ali Zaid - Vaguthu\nރާއްޖޭގައި ކެސީނޯއެއް މި ސަރުކާރުން ނާޅާނެ - އަލީ ޒައީދު\nރައީސް އިބްރާހިމް މުހައްމަދު ސޯލިހުގެ ސަރުކާރުގައި ރާއްޖޭގައި ކެސީނޯ ނާޅާނެ ކަމުގެ ޔަގީންކަން މަޝްހޫރު ދީނީ އިލްމުވެރިޔާ އަލީ ޒައީދު ވިދާޅުވެއްޖެއެވެ.\nޒައީދު މިއަދު މިހެން ވިދާޅުވީ، ރާއްޖޭގައި ކެސީނޯ އެޅުމުގެ ވިސްނުމެއް ސަރުކާރުން ނުގެންގުޅޭ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވުމާ ގުޅިގެން ކާށިދޫ ދާއިރާގެ މެންބަރު އަބްދުﷲ ޖާބިރު ވަރަށް ބޮޑަށް ކޯފާވެ ވާހަކަދައްކާފައިވަނިކޮށެވެ. އަލީ ވަހީދު މިގޮތަށް ވިދާޅުވީ، ރައްޔިތުންގެ މަޖިލީހުގެ ސަރުކާރުގެ މައްސޫލިއްޔަތު އަދާކުރާ މިންވަރު ބަލާ ކޮމިޓީއަށް އަލީ ވަހީދު ހާޒިރުކުރުމުންނެވެ.\nއަލީ ޒައީދު މިއަދު ހަވީރު ކުރެއްވި ޓްވީޓެއްގައި ވިދާޅުވީ، ރާއްޖޭގެ ކެސީނޯ އަޅަން ބޭނުންވާ މީހުންނަށް ދަންނަވަން އޮތީ މާތް ﷲއަށް ބިރުވެތިވުން ކަމަށެވެ.\n"އެގްޒިސްޓެޑް ނުބައެއް އޮތުން އެއީ އެހެން ނުބައެއް އަޅަން ފަށަން ދެއްކޭނެ ހުއްޖަތެއް ނޫން". އަލީ ޒައީދު ވިދާޅުވިއެވެ.\nއަދި މީގެ މާނައަކީ ރަލާއި އޫރު މަސް ހުއްދަވީ ނޫން ކަމަށާއި، ރާއްޖޭގައި ކަސީނޯއެއް މި ސަރުކާރުން ނާޅާނެ ކަމަށް ޒައީދު ވިދާޅުވިއެވެ.\nމިއަދުގެ ކޮމެޓީގެ ޖަލްސާގައި ޖާބިރު ކުރެއްވި ސުވާލަކަށް ޖަވާބު ދެއްވަމުން މިނިސްޓަރު ވިދާޅުވީ، ރާއްޖޭގެ ގާނޫނު އަސާސީގެ ދަށުން ރާއްޖޭއަކީ ސައްތައިން ސައްތަ މުސްލިމު ގައުމެއް ކަމަށާއި މިއަދުގެ ސަރުކާރުން ރާއްޖޭގައި ކެސިނޯ ނާޅާނެ ކަމަށެވެ.\n"ސަރުކާރުން ކެސީނޯ ހިންގަން ތާއީދު ނުކުރަން. ސަރުކާރުގެ ސިޔާސަތެއް ނޫން ކެސޯނޯ ހިންގުމަށް ހުއްދަދިނުމަކީ" އަލީ ވަހީދު ވިދާޅުވި އެވެ.\nމިގޮތަށް އަލީ ވަހީދު ވިދާޅުވުމުން ޖާބިރު ވަނީ ކޯފާ އިސްކުރައްވާފައެވެ.\n"ބޮޑު ބަލާއެއް. ކަލޭމެން ބަނގުރާ ވިއްކަނީ. ކެސީނޯ ނާޅާންްވީ ކީއްވެ؟ އަޅުގަނޑު ބޭނުން މިގައުމުގަ ބަގުރަަލާ އޫރުމަސްވެސް ވިއްކުން ހުއްޓާލަން" ކާށިދޫ ދާއިރާގެ މެމްބަރު އަބްދުﷲ ޖާބިރު ވިދާޅުވިއެވެ.\nއަދި އެ ޖަލްސާގައި ޖާބިރު ވަނީ ކެސިނޯ ނާޅަންވީ ކީއްވެތޯ ތަކުރާރުކޮށް ސުވާލު ކުރެއްވާވަފައެވެ. އަދި އެންމެ ފަހުން އޭނާ ވަނޫ ކޮމެޓީ ދޫކުރައްވައި ނުކުމެ ވަޑައިގެންފައެވެ.\nޖުލައި 10, 2019 17:40\nކޮން ސަރުކާރަކުންތަ އެޅީ. މި ސޭކު މިއުޅެނީ މިސަރުކާރު ކޮއްމެފަދަ ޖަރީމާއެއް ހިންގިޔަސް ލޯމަތީއަތް އަޅައިގެން. ދޮގުހެދުމަކީ ކޮންކަހަލަ ކަމެއްތޯ ސޭކު ބުނެދީބަލަ.\nޖުލައި 10, 2019 18:03\nމިއީ މިސަރުކާރުގެ އެޑްވައިޒަރުތަ؟ތިހެންވީއިރު ތިހުރި ފޯރީގަ ޔަގީންކަންދީބަލަ މިގައުމުގެ އިގްސާދު އަދި މިނިވަންކަމަށް އަސަރުކުރާނެ އެއްވެސް އެއްބަސްވުމެ ބޭރުގެ އެއްވެސް ގައުމަކާ މިސަރުކާރުން ނުކުރާނެކަމުގެ ޔަގީންކަން. ހާއްސަކޮށް އިންޑިޔާއާއެކު. މިސަރުކާރުގެ އެއްވެސް ވެރިޔަކު ނުހައްގު ފައިސާއެއް ނުހައްގު މަންފާއެ ނުނަގާނެކަން އަދި ހޯދަނުދޭނެކަން. އަހަރެމެންނަ މިހާރު އޮޅިއްޖެ މިޝޭހުން މަގުއޮޅުނީތޯ ނޫނީ މޑޕ އިސްލާހުވީތޯ ރނަޝީދު ތައުބާވެ އިސްލާމްދީނަށް ރުޖޫއަވީތޯ؟މިމީހުންނަ ޔަގީންވެ ކެސިނޯ މިސަރުކާރުން ނާޅާނެކަން ޔަގީނެނުވޭތަ މިސަރުކާރުގެ އެއްވެސްމީހަކު ކެސިނޯއަކަށް ނުވަންނާނެކަން. ޒައިދު ކަލެއަށް އަހަރެމެން ނަފްރަތުކުރަން. ކަލޭގެ އިލްމުވެރިކަމަށް މަރުހަބާވެސްކިޔަން. ކަލޭގެ އަސްލު ސޫރަ ރައްޔިތުންނަފެންނަނީ ވަރަށް ބިރުވެރިކޮށް.\nޖުލައި 10, 2019 19:33\nކަލޯސޭކާ ކެސިނޯ އެޅި ސަރުކާރެއް ބުނެބަލަ.. ކެސިނޯ އަޅާނީ އެމްޑީޕީ ސަރުކާރުން..ކަލެއެކޭ އެމްޑީޕީ އެކުޓިވިސްޓެކޭ ތަފާތެއްނެތް..\nޖުލައި 10, 2019 19:40\nއެމްޑީޕީ އެކްޓިވެސްޓެއް ސަޅި.\nޖުލައި 10, 2019 20:05\nމިމީހުން ނުރުހޭ ކަމެއް ވީމަ އެކަނި އަނގަ ހުޅުވަނީ. މިއޮތް ހުރިހާ ދުވަހު ސޭކު އިމްރާން ދޮގުހެދި އިރު މިމީހުން ކޮބާތަ؟ މި ބޮޑު އަނގައެއް ނުފެނޭ މިދިޔަ ދުވަސް ކޮޅުގައެއް. އެކީއްވެތަ؟\nޖުލައި 10, 2019 22:28\nއެއްކަލަ ކަލޭގެ! އަނެއްކާވެސް ރެވިތެޔޮލައިގެން ތެޅެންފެށީ! އަބޫޖަހުލަކަސް ޓިސްޓިސް ލިބެންޏާ މިކަލޭގެ ހުންނާނެ އަބޫޖަހުލުގެ ދިފާޢުގައިވެސް!\nޖުލައި 10, 2019 23:08\nޒައިދު ރާވިއްކުން ހުއްޓުވާދެއްވަންވީނުންތޯ ބޮޑު މެޖީރިޓި އެބައޮތެއްނު ޤާނުނު ބަދަލު ކުރަން\nޖުލައި 12, 2019 18:35\nމި ސަރުކާރުން ކުރާނެ ކަންތައް ކަލެއަކަށް ނޭނގޭނެ.\nޖުލައި 13, 2019 12:23\nޖާބިރު ސުވާލުތަކުން ބޮޑަށް ވައްތަރީ ރަލާއި އޫރުމަސްވެސް ވުއްކުން ހުއްޓުވުން ކަމަށް ފެންނަނީ. އެމަނިކުފާނު ބޭނުންފުޅުވީ ނިކަން މޮޅުގޮތަކަށް އެޕޮއިންޓް ގެންނަން ކަމަށް ލަފާ ކުރެވެނީ.


vnews - Italian League: Ronaldo kulhunu furathama match'un Juventus ah hani molheh\nއިޓާލިއަން ލީގު: ރޮނާލްޑޯ ކުޅުނު ފުރަތަމަ މެޗުން ޔުވަންޓަސްއަށް ހަނި މޮޅެއް\n19 އޯގަސްޓް 2018\nޗީވޯ އަދި ޔުވަންޓަސް ބައްދަލުކުރި މެޗުގެ ތެރެއިން - ފޮޓޯ: ޓުވިޓާ\nއިޓާލިއަން ލީގުގައި ޔުވަންޓަސްގެ ޖޯޒީގައި ކްރިސްޓިއާނޯ ރޮނާލްޑޯ ކުޅުނު ފުރަތަމަ މެޗުން ޔުވަންޓަސް ހަނިގޮތަކަށް މޮޅުވެއްޖެއެވެ.\nހޮނިހިރު ދުވަހުގެ ރޭ ކުޅުނު މިމެޗު ޗީވޯ ވެރޯނާއާ ވާދަކޮށް ޔުވަންޓަސް އިން ކާމިޔާބުކުރީ 2-3 ގެ ނަތީޖާއަކުންނެވެ.\nޗީވޯގެ ދަނޑުގައި ކުޅުނު މިމެޗު ފެށިގެން ތިންވަނަ މިނެޓުގައި ޔުވަންޓަސްއިން ވަނީ މެޗުގެ ލީޑު ނަގާފައެވެ. މިލަނޑު ތިންވަނަ މިނެޓުގައި އެޓީމަށް ކާމިޔާބުކޮށްދިނީ ކިއެލިނީގެ އެހީތެރިކަމާއެކު ސާމީ ކެދީރާއެވެ.\nމިލަނޑަށްފަހުވެސް ޔުވަންޓަސް އިން ދިޔައީ ފުލުފުލުގައި ޗީވޯގެ ގޯލަށް ނުރައްކާކޮށް ހަމަލާ އުފައްދަމުންނެވެ. އެގޮތުން ރޮނާލްޑޯ އާއި ޑަގްލަސް ކޯސްޓާއަށް ލީޑު ފުޅާކުރުމަށް ލިބުނު ހުސް ފުރުސަތުތައް ހިމެނެއެވެ.\nޔުވަންޓަސް އިން ރަނގަޅަށް ކުޅެމުން ދަނިކޮށް 38 ވަނަ މިނެޓުގައި ސްޓެޕިންސްކީ ވަނީ އެޓީމަށް ނަތީޖާ ހަމަހަމަކޮށްދީފައެވެ. މިލަނޑާއެކު ޔުވަންޓަސް އިން އެޓޭކް ވަރުގަދަކޮށްފައި ވާއިރު، ފުރަތަމަ ހާފް ނިމުމުގެ ކުރިން ލީޑު ފުޅާކުރުމަށްވެސް ފުރުސަތުތަކެއް ލިބިވަނީ ބޭކާރުވެފައެވެ.\nފުރަތަމަ ހާފް ނިމުނީ 1-1 ގެ ނަތީޖާއިން ދެޓީމު އެއްވަރުވެގެންނެވެ.\nދެވަނަ ހާފް ފެށިގެންވެސް ޔުވަންޓަސްގެ ފަރާތުން އެޓޭކިން ފުޓުބޯޅައެއް ފެނިފައިވާއިރު، ލަނޑު ޖެހުމަށް ގިނަ ފުރުސަތުތަކެއް ވަނީ ލިބި ބޭކާރުވެފައެވެ.\nޔުވަންޓަސް އިން ރަނގަޅަށް ކުޅެމުންދަނިކޮށް ޗީވޯއިން ވަނީ އިތުރު ލަނޑެއް ކާމިޔާބުކޮށް މެޗުގައި ފުރަތަމަ ފަހަރަށް ލީޑު ނަގާފައެވެ. މިލަނޑު އެޓީމަށް ލިބުނު ޕެނަލްޓީއަކުން ކާމިޔާބުކުރީ އެމެނުއެލް ޖިއަޗިރިނީއެވެ.\nއެހެންނަމަވެސް ޔުވަންޓަސްއިން ވަނީ ކުޅުން ރަނގަޅުކޮށް 75 ވަނަ މިނެޓުގައި މެޗުގެ ނަތީޖާ ހަމަހަމަކޮށްފައެވެ. މިލަނޑު އެޓީމަށް ކާމިޔާބު ކޮށްދީފައިވަނީ މަޓިއާ ބާނީއެވެ.\nޔުވަންޓަސްއިން ލީޑު އަނބުރާ ހޯދާފައިވަނީ އިތުރުވަގުތުގެ ތެރޭގައި އެލެކްސް ސާންޑްރޯގެ އެހީތެރިކަމާއެކު ފެޑެރީކޯ ބާނަޑެޝީ ކާމިޔާބުކުރި ލަނޑުންނެވެ.\nލީގުގައި ހޮނިހިރު ދުވަހުގެ ރޭ ލާޒިއޯގެ މައްޗަށް 1-2 ގެ ނަތީޖާއިން ނަޕޯލީ ވަނީ ކުރިހޯދާފައެވެ. މެޗުގައި ނަޕޯލީގެ ލަނޑުތައް މިލިކް އާއި އިންސިގްނޭ ކާމިޔާބުކޮށްފައިވާއިރު، ލާޒިއޯގެ ހަމައެކަނި ލަނޑު ކާމިޔާބުކޮށްދިނީ އިމޯބައިލްއެވެ.


December 06, 2019 1\nދޭތެރެ ދުރުކުރަން އަންހެނުން މަހަކު އެއް ފަހަރު ކާންޖެހޭ ބޭހެއް އީޖާދުކުރުމުގެ މަސައްކަތް ކުރަމުން އަންނަ ކަމަށާއި ކުރިއަށް އޮތް ފަސް ވަރަކަށް އަހަރުގެ ތެރޭގައި މި ބޭސް ވުޖޫދަށް ގެނެވޭނެ ކަމަށް ދިރާސާ އެމެރިކާގެ ސައިންޓިސްޓުންގެ ޓީމަކުން ބުނެފި އެވެ.\nކެންސަރަށް "އޮލްޓަނޭޓިވް" ފަރުވާ ރައްކާތެރިއެއް ނޫން\nކެންސަރު ބައްޔަށް ދޭ ޒަމާނީ ފަރުވާތަކުގެ ބަދަލުގައި ބޭނުންކުރެވޭ އެހެނިހެން ހާބަލް އުފެއްދުންތަކާއި ތެރަޕީތަކުން ބައްޔަށް އެއްވެސް ކުރިއެރުމެއް ނުލިބޭ ކަމަށާއި ބަދަލުގައި ކުރިމަތިވަނީ އިތުރު ގެއްލުންތަކެއް ކަމަށް ތަޖުރިބާކާރުންތަކެއް ވިދާޅުވެއްޖެ އެވެ.\nސިއްހީ ދިރާސާކުރުމުގެ ޝައުގު އަންނަނީ އިތުރުވަމުން\nރާއްޖޭގައި ސިއްހީ ދާއިރާ އިން ދިރާސާ ކުރުމުގެ ޝައުގުވެރިކަން އިތުރުވަމުން އަންނަ ކަމަށް ހެލްތު މިނިސްޓަރު އަބްދުﷲ އަމީން މިއަދު ވިދާޅުވެއްޖެ އެވެ.\nމުސްކުޅިވުން ލަސްކޮށްދޭ ބޭހެއް ހަދަނީ\nމުސްކުޅިވުމުގެ އަލާމާތްތައް ފާޅުވުން ލަސްކޮށްދޭ ބޭހެއް ތައްޔާރުކޮށްފައިވާ ކަމަށް ދިރާސާއެއްގައި ބުނެފި އެވެ.\nސިއްހީ ދާއިރާގެ ވަރަށް ބޮޑު ހަތަރު ކަމެއް\nޓެކްނޮލޮޖީއާ އެކު ޖައްވު ފަހަތަކުރަނީ އެވެ. މާ ދުރުގައިވާ ޕްލެނެޓްތައް ހޯދައި، އަވަށްޓެރި ޕްލެނެޓްތަކުން ޝައުގުވެރި ފޮޓޯ އާއި މައުލޫމާތު ގެނެސްދެނީ އެވެ. އިންސާނުންގެ ހަށިގަނޑާ ގުޅޭ ގޮތުން ވެސް އާ ކަންތައްތައް އެބަ ހޯދަ އެވެ. އެކަމަކު އެހާ ބޮޑު ސަމާލުކަމެއް އެ ކަންކަމަށް މިހާރު ނުލިބެ އެވެ.


Iran Ge Reetheege Raanee Philippines Ge HImaayathah Edhijje - Vaguthu\nއީރާނުގެ ރީތީގެ ރާނީ ފިލިޕީންސްގެ ހިމާޔަތަށް އެދިއްޖެ\n4 މަސް ކުރިން ( އޮކްޓޯބަރ 23, 2019 )\nއީރާނުގެ އެންމެ ރީތި އަންހެނާގެ މަގާމަށް ހޮވުނު މީހެއް ކަަމަށްވާ ބަހާރޭ ޒާރި ބަހާރީގެ ފުރާނައަށް ނުރައްކާ އެބައޮތް ކަމަށްބުނެ ފިލިޕީންސްގެ ހިމާޔަތަށް އޭނާ އެދިއްޖެއެވެ.\nޚަބަރުތައް ބުނާ ގޮތުގައި އުމުރުން 31 އަހަރުގެ ބަހާރީ އަކީ އިންޓަޕޯލުންވެސް ހޯދަމުން އަންނަ އަންހެނެކެވެ. އޭނާ ހޯދަމުންދަނީ މީހަކަށް ހަމަލާ ދިން ކަމުގެ ތުހުމަތަށެވެ. އޭނާ އަކީ މިދިޔަ އަހަރު ބޭއްވި އިންޓަކޮންޓިނެންޓަލް ޕީގަންޓް އިން މަނީލާގައި އީރާން ތަމްސީލު ކުރި މޮޑެލްއެވެ.\nބަހާރީ ބުނެފައިވާ ގޮތުގައި އޭނާގެ މައްޗަށް ކުރަނީ މުޅި ދޮގު ތުހުމަތުތަކެކެވެ. އަދި އެ ތުހުމަތުތައް ކުރަނީ އީރާނުގައި ހުރެ އެގައުމުގެ އިސްލާމީ ދައުލަތާ މެދު އޭނާގެ ސިޔާސީ ފިކުރު ހާމަކޮށްގެން އަންހެނުންގެ ހައްގުތައް ހޯދައިދޭން އަޑު އުފުލާތީއެވެ. އިންޓަޕޯލް ރެޑް ނޯޓިސް ނެރެ، ހައްޔަރުކުރަން އިއުލާންކޮށްފައިވާ ބަހާރީ މިހާރު ހުރީ ފިލިޕީންސްގައެވެ. އެކަން ހާމަވީ ފިލިޕީންސްގެ ނިނޯއި އެކުއީނޯ ގައި އޭނާ ހައްޔަރުކުރުމުންނެވެ.\nއެ އެއާޕޯޓުގައި އޭނާ ހައްޔަރުކޮށްފައި ހުންނަތާ މިހާރު ހަ ދުވަސް ވެއްޖެ އެވެ. އޭނާ ބުނެފައިވާ ގޮތުގައި އެނބުރި އީރާނަށް އޭނާ ޑީޕޯޓުކޮށްފި ނަމަ އެގައުމުން އޭނާ މަރާލާނެއެވެ. އަދި ފިލިޕީންސްގެ އެއާޕޯޓުގައި އެހާ ގިނަ ދުވަސް ވަންދެން ބަންދުކޮށްފައި ބަހައްޓާފައިވާ ސަބަބުވެސް ނޭނގޭ ކަމަށް އޭނާ ވަނީ ބުނެފައެވެ.\nފުރާނައަށް ނުރައްކާ އޮތުމާއެކު އޭނާ ވަނީ ފިލިޕީންސްގެ ހިމާޔަތަށް އެދިފައެވެ. ނަމަވެސް އޭނާއާ ދެކޮޅަށް އިންޓަޕޯލް ނޯޓިހެއް ނެރެފައި އޮތުމުން އެގައުމުގެ ތެރެއަށ އޭނާއަށް ނުވަދެވޭނެ ކަމަށް އެގައުމުން ބުނެއެވެ. ނަމަވެސް އޭނާގެ އެދުމުގެ މަތިން، ހިމާޔަތް ދިނުމާ ގުޅޭ ގޮތުން އެގައުމުގެ ސަރުކާރުން ދަނީ މިހާރު މަޝްވަރާކުރަމުންނެވެ.\nމައްސަރު ދުވަސްވަރު އަންހެނުން ބޭނުން ކުރާ ތަކެތި ސްކޮޓްލޭންޑްގައި ހިލޭ ދެނީ\nޗައިނާގައި ބަލި ޖެހޭ މީހުންގެ އަދަދު ދަށަށް، އެހެން ގައުމުތައް ނުރައްކަލަށް


Han'dhaanee binaage model eh MNDF ah hadhiyaa kohfi - AO News\nހަނދާނީ ބިނާގެ މޮޑެލްއެއް އެމްއެންޑީއެފަށް ހަދިޔާ ކޮށްފި\nކަރެކްޝަންސްގެ ޕްރައިވެޓް ޢަބްދުﷲ ޝާފިޢު ތައްޔާރުކުރި ތިނެއް ނޮވެމްބަރުގެ ހަނދާނީ ބިނާގެ މޮޑެލްއެއް އެމްއެންޑީއެފަށް ހަދިޔާ ކުރައްވަނީ - ފޮޓޯ: އެމްއެންޑީއެފް\nމޯލްޑިވްސް ކަރެކްޝަނަލް ސަރވިސްގައި މަސައްކަތްކުރައްވާ ޕްރައިވެޓް ޢަބްދުﷲ ޝާފިޢު ތައްޔާރުކުރި ތިނެއް ނޮވެމްބަރުގެ ހަނދާނީ ބިނާގެ މޮޑެލްއެއް އެމްއެންޑީއެފަށް ހަދިޔާ ކޮށްފިއެވެ.\nއެކަމަށްޓަކައި މިނިސްޓްރީ އޮފް ޑިފެންސް ގައި މިއަދު ބޭއްވި ބައްދަލުވުމެއްގައި އެމްއެންޑީއެފްގެ ފަރާތުން އެ މޮޑެލްއާ ހަވާލުވެލެއްވީ މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ އާއި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލެވެ.\nއެ ބައްދަލުވުމުގައި މިނިސްޓަރ އޮފް ޑިފެންސް ދެއްކެވި ވާހަކަފުޅުގައި ނަޞްރުގެ ދުވަހާ ގުޅުވައިގެން މިފަދަ މޮޑެލްއެއް ތައްޔާރުކޮށް ހަދިޔާކުރެއްވިކަމަށްޓަކައި ޕްރައިވެޓް ޢަބްދުﷲ ޝާފިޢުއަށް ވަނީ ޝުކުރު އަދާކުރައްވާފައެވެ. އަދި މޮޑެލްއަކީ ތަފާތު ހުނަރުވެރި މަސައްކަތްތެރިކަމެއް ފެނިގެންދާ މޮޑެލްއެއްކަން ފާހަގަކުރައްވާ މޮޑެލް ތައްޔާރުކުރުމަށް ޕްރައިވެޓް ޢަބްދުﷲ ޝާފިޢު ދައްކުވައިދީފައިވާ ހުނަރުވެރި މަސައްކަތް އެކަމަނާ ފާހަގަކުރެއްވިއެވެ.\nއެ ބައްދަލުވުމުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލްވެސް ވަނީ ޕްރައިވެޓް ޢަބްދުﷲ ޝާފިޢުގެ ހުނަރުވެރި މަސައްކަތަށް ތަޢުރީފް ކުރައްވާފައެވެ. އަދި މި ބައްދަލުވުމުގައި ޕްރައިވެޓް ޢަބްދުﷲ ޝާފިޢު ވަނީ މި މޮޑެލް ފަރުމާ ކުރުމާއި މޮޑެލް ހެދުމަށް ކުރެވުނު މަސައްކަތްތަކާ ގުޅޭ މަޢުލޫމާތު ޑިފެންސް މިނިސްޓަރާ ޙިއްސާ ކުރައްވާފައެވެ.\n(މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފްނަސްރުގެ ދުވަސްއެމްއެންޑީއެފް


ވަގުންނަށް ހުޅުވިފައި ހުރި ދޮރުތައް ބަންދު ކުރާނެ، ވަގުންވެސް ހިފާނެ\nރައީސް ސާލިހުގެ ސިޔާސަތު\nދައުލަތުން ލޫޓުވާލެވިފައިވާ ފައިސާ އަލުން ހޯދުމަކީ މުހިއްމު އެއް އަމާޒު\nޚިޔާނާތާއި ފަސާދައަށް އޮތީ "ޒީރޯ ޓޮލަރެންސް" ކަމަށް ވަނީ ވިދާޅުވެފައި\nސިޔާސަތުގެ އެއް ރުކުނަކީ ސަރުކާރުގެ ތެރެއިން ޚިޔާނާތާއި ފަސާދަ ފުހެލުން\n13 މެއި 2021 | ބުރާސްފަތި 17:42\nރައީސުލްޖުމްހޫރިއްޔާ އިބްރާހިމް މުހައްމަދު ސާލިހު އެމަނިކުފާނުގެ ކެބިނެޓުގެ ބައްދަލު ކުރެއްވުމެއްގައި\nރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ވެރިކަމަށް ވަޑައިގެންނެވީ ރައްޔިތުންނަށް ވަރަށް ބޮޑު، ވަރަށް މުހިއްމު ވައުދެއް ވެވަޑައިގަތުމަށްފަހުގައެވެ. އެ ވައުދަކީ ޒަމާނުއްސުރެ ދައުލަތުގެ މަތިފަޑީގައި އަށަގެންފައި އޮންނަ ޚިޔާނާތާއި ފަސާދައިގެ ހުތުރު ފަށަލަ ނަގައި އެއްލައިލުމުގެ ވައުދެވެ. ޚިޔާނާތާއި ފަސާދައިގެ ނަޖިސްކަމުން ގައުމު ތާހިރު ކުރުމުގެ ވައުދެވެ. ވެރިކަމުގެ ހުވައި ކުރެއްވި ދުވަހުން ފެށިގެން އެމަނިކުފާނު ގެންދަވަނީ މި އަމާޒަށް ވާސިލްވުމަށް މަސައްކަތް ކުރައްވަމުންނެވެ.\nއެއްފަހަރަށްވުރެ ގިނަ ފަހަރު އެމަނިކުފާނު ވިދާޅުވެފައިވެއެވެ. ޚިޔާނާތާއި ފަސާދައަށް މިސަރުކާރުގެ އޮތީ "ޒީރޯ ޓޮލަރެންސް" އެވެ. މާނަޔަކީ ޚިޔާނާތާއި ފަސާދަ ހިންގަނީ އަދި ހިންގާފައިވަނީ ހަތުރަކަށްވިޔަސް، މިތުރަކަށްވިޔަސް އެއްވެސް ތަފާތު ކުރުމެއް ނެތި އެކަމެއް ހާމަކުރައްވައި އަޅަންޖެހޭ ފިޔަވަޅުތައް އަޅުއްވަމުން ގެންދަވާނޭ ކަމުގައެވެ. މިތުރުން ކުރާ ކަންތައް ނުބައްލަވައި ހަތުރުންގެ ފަހަތުން ގުދޯގުދޯ ގޮވަމުން ވަޑައިނުގަންނަވާނޭ ކަމުގައެވެ. ހާކިމާގެ ކަނޑީގެ މިޔައިން ފަސާދައިގެ އެއްވެސް ކަނދުރާއަކަށް ބަޗައި ނުގަނެވޭނޭ ކަމުގައެވެ.\nރިޔާސީ ގަރާރަކުން ރައީސް އިބްރާހިމް މުހައްމަދު ސާލިހު އެންމެ ފުރަތަމަވެސް އުފެއްދެވީ އެސެޓް ރިކަވަރީ ކޮމިޝަނޭ ކިޔުނު ކޮމިޝަނެކެވެ. މިއީ އެކި ދުވަސްވަރު ދައުލަތުގެ އެކި މަގާމުތަކުގައި ތިބި މީހުން ދައުލަތަށް ހަރާންކޯރުވެ ޚަޒާނާއިން ވައްކަންކޮށް އަމިއްލަ ބާލީހަށް ބަންޑާރަކަފަ ލެއްވުމުގެ ބޮޑެތި ބޮޑެތި ކަންތައް ހިންގާފައިވާތީ އެކަންކަން ތަހުގީގުކޮށް ގެއްލިފައިވާ ފައިސާ އަލުން ދައުލަތަށް ވެއްދުމުގެ މަގުސަދުގައި އުފެއްދެވި ކޮމިޝަނެކެވެ. ކޮމިޝަނުން ޖަވާބުދާރީވާން ލާޒިމުކުރަނީ ހަމައެކަނި ރައީސަށެވެ.\nފާއިތުވި އަހަރުތަކުގައި ދައުލަތް ލޫޓުވުމުގެ އެންމެ ބޮޑު ހާދިސާގެ ގޮތުގައި މަޝްހޫރުވެގެންވަނީ އެމްއެމްޕީއާރްސީގެ ވައްކަމެވެ. މިއީ އެއްހާސް ހަތަރުސަތޭކަ މިލިޔަން ރުފިޔާއަށްވުރެ ކުޑަ ނޫން ވައްކަމެކެވެ. އަދަދު ކިޔާލަން ވަރަށް ފަސޭހައެވެ. އެކަމަކު ގުނަން ފަސޭހައެއް ނޫނެވެ. މިއީ ވަރަށް ބައިވަރު ފައިސާއެވެ. މިފައިސާ އެކެއްގެ އަތުން އަނެކެއްގެ އަތަށް، އެއް އެކައުންޓަކުން އަނެއް އެކައުންޓަކަށް، މިޒާތަކުން ގޮސް މުޅި ގައުމުގައި ފިސާރިޔަކަށް ވަނީ ދައުރުވެފައެވެ. އެއްބަޔަކު މި ފައިސާއިން ހަމަދިމާ ފާޅުގައި ރަށުގެ ބޮޑުވަޅުދޮށުގައި ތިބެގެން ފެންވެރީއެވެ. އޭގެ ތިކިތައް ކައިރިކައިރިން ބުރުޖެހި މީހުންގެ ގަޔަށްވެސް ބުރާފައިވެއެވެ. އެނގިގެންނާއި ނޭނގިއެވެ.\nއެސެޓް ރިކަވަރީ ކޮމިޝަނުން ތަހުގީގުކުރަން ފެށި މައްސަލަތަކުގެ ތެރެއިން އެންމެ ބޮޑު މައްސަލައަކީ އެމްއެމްޕީއާރްސީގެ މި މައްސަލައެވެ. މައްސަލައިގެ އެންމެ ފުނަށް ވާސިލްވެ ކަންކަން ހާމަކުރުމަށާއި މިފައިސާ ދައުލަތަށް އަލުން ވެއްދުމަށްޓަކައި ކުރާންޖެހޭ އެންމެހައި ކަންކަން ކުރުމަށްޓަކައި ރައީސް ސާލިހު ވަނީ ކޮމިޝަނަށް ކޮންމެހެންވެސް ދޭންޖެހޭ ބާރުތައް ދެއްވައިފައެވެ. ނުފޫޒެއްގައި ނުޖެހި މިނިވަންކަމާއެކު މަސައްކަތް ކުރެވޭނެ މާހައުލެއް ކޮމިޝަނުގެ މެންބަރުންނަށް ވަނީ ފަހިކޮށްދެއްވައިފައެވެ.\nކޮމިޝަނަށް ބާރާއި މިނިވަންކަން ދެއްވިއިރު ރައީސް ސާލިހު އެކަން ކުރައްވާފައިވަނީ މޮހޮނަށް އޮޑިދިނުމޭ ބުނެވޭ ގޮތަކަށް ނޫނެވެ. މިވެނި ބައެއްގެ މައްސަލަ ނުބަލައި އެވެނި ބައެއްގެ މައްސަލަ ބަލަން ޝަރުތެއް ނުކުރައްވައެވެ. ބަލާށޭ އެންގެވީ އެންމެންގެ މައްސަލައެވެ. އެމްއެމްޕީއާރްސީގެ ވައްކަމުގެ ފައިސާ މުޅި ގައުމުގައި ދައުރުވެފައިވާ ގޮތަކީ ސިއްރު ކަމެއް ނޫނެވެ. އެވަރަށް ފުޅާކޮށް ދައުރުވި އެއްޗެއްގެ ހިޔަނި ލައްކަ ގިނަ މީހުންގެ ހަޔާތަށް އެޅިފައި ހުންނާނެތާއެވެ. އެހެންވީމާ ތަހުގީގެއް ފެށޭއިރަށް ލިސްޓެއް ފައިދާވާނޭކަމާއި އެ ލިސްޓުގައި ތިބޭނީ ހަމައެކަނި ސިޔާސީ ހަތުރުން ނޫންކަން ރައީސް ސާލިހަށް އެނގިވަޑައިގަންނަވައެވެ. ސަރުކާރުގެ ތެރެއިންވެސް މީހުން ބުރަބުރައިގެންދާނޭކަން އެނގިވަޑައިގަންނަވައެވެ.\nކޮމިޝަނުގެ މަސައްކަތް ހުއްޓުމެއް ނެތި އަދިވެސް ދަނީ ކުރިއަށެވެ. ތަހުގީގު ދަނީ ކުރިއަށެވެ. ތަހުގީގު މުޅިން ނުނިމުނަސް ދައުލަތުގެ ބައެއް މުއައްސަސާތަކުގެ އެދުމަކަށް ތަހުގީގު މިހާރު ކުރިއަށް ގޮސްފައިވާ ހިސާބު އަންގައިދޭ ޗާޓެއް ކޮމިޝަނުން ވަނީ އެ މުއައްސަސާތަކާ ހިއްސާކޮށްފައެވެ. މި ޗާޓު އާއްމުންނާ ހަމަޔަށް ވެސް މިހާރު ވަނީ ތިލަކުރެވިފައެވެ. މި ޗާޓަށް ބައެއް މީހުން ލިސްޓެކޭވެސް ކިޔައެވެ. ޚިޔާނާތުގެ ފައިސާ އެކިގޮތްގޮތަށް ދައުރުވެފައިވާ ސިފަ ރޮނގުތަކެއްގެ މިސާލުގައި ކުރަހައިލީމާ އެ ވައްތަރުވަނީ ވާމަކުނުގެ ހާއްޔަކާއެވެ. މިހާތަނަށް ސާފުކުރެވުނު ކަންކަމަށް ރިއާޔަތް ކުރީމާ މި ހާލިން ފެންނަނީ ޖުމްލަ 281 ޖޮއިންޓެވެ. އޭގެތެރެއިން ޔާމީނުގެ ސަރުކާރާއި ސާލިހުގެ ސަރުކާރަށް ނިސްބަތްވާ މީހުންނާއި ދައުލަތުގެ އެކި މަގާމުތަކުގައި ކުރިން ތިބި މީހުންނާއި މިހާރުވެސް ފުރާ މީހުން ހިމެނޭހެން 119 ޖޮއިންޓެއްވެސް ފާހަގަ ކުރެވެއެވެ.\nލިސްޓެއް ފައިދާވުމަކީ ކުށް ސާބިތުވުމެއް ވެސް ނޫނެވެ. އެހެންވީމާ މިހުރިހާ ޖޮއިންޓްތަކަކީ އެއްގިންތިއަކަށް ފެތޭ ޖޮއިންޓްތަކަށް ނުވެވެސް ހިނގައިދާނެއެވެ. އެކަން ނިންމާނީ ކަމާގުޅުންހުރި މުއައްސަސާތަކުން އެކަމެއްގެ މަރުހަލާގައެވެ. އޭގެތެރޭގައި ފަނޑިޔާރުގެ ވެސް ހިމެނެއެވެ. އެސެޓް ރިކަވަރީ ކޮމިޝަނުގެ ރައީސް އަހުމަދު އަސްއަދު ވިދާޅުވިހެން ލިސްޓުގައިވާ އެންމެންނަކީ ކުށްވެރިންކަމުގައި މިވަގުތު ބަލައިގެން ނުވާނެއެވެ. ހުކުމް އިއްވާނީ ހުރިހާ މަރުހަލާއެއް ނިމުމުން ފަނޑިޔާރުގެއިންނެވެ. މިހާރު ތިލަވެފައި މިއޮތީ ކުރެވިފައިވާ މަސައްކަތުގެ ޗާޓެކެވެ. ފައިސާ ދައުރުވި ގޮތުގެ ކުރެހުމެކެވެ.\nކޮންމެއަކަސް ރައީސް ސާލިހުގެ ގަރާރަކުން އެމަނިކުފާނު އުފެއްދެވި ރިޔާސީ ކޮމިޝަނުގެ މަސައްކަތް ގޮސްފައިވާ ހިސާބާއި އެމްއެމްޕީއާރްސީގެ ޚިޔާނާތުގެ ފައިސާ ދައުރުވެފައިވާ ގޮތުގެ ޗާޓު ތިލަވެގެން އައިމާ ޚިޔާނާތާއި ފަސާދަ ފޮރުވަން ރައީސް މަސައްކަތެއް ނުކުރައްވާކަން ވަރަށް ސާފެވެ. ކަންކަން ހާމަކޮށް ތިލަކުރުމުގައި މޫނަކަށް ކަނދުރާއަކަށް ބެއްލެވުމެއް ނެތްކަން ވަރަށް ސާފެވެ. ކޮމިޝަނުގެ މަސައްކަތުގެ ތެރެއަށް ރައީސް އޮފީހުން އުނދުޅި ނުބާނާކަމާއި ކޮމިޝަނުގެ މަސައްކަތް ފުރިހަމަ ކުރަމުންދަނީ މިނިވަންކަމާއެކު ކަން ވަރަށް ސާފެވެ. އެކަން ސާފުވަނީ ލިސްޓަށް ބަލައިލީމައެވެ.\nޚިޔާނާތާއި ފަސާދަޔަކީ ގާދޫކޮލުން މިއަދު އެތެރެވެގެން އުޅޭ ވަބާއެއް ނޫނެވެ. މިއީ މިރާއްޖޭގައި ދުވަސްވީ ވަބާއެކެވެ. ޔާމީނުގެ ސަރުކާރަށް ދިވެހި ރައްޔިތުން ނޫނެކޭ ބުނީ އެ ސަރުކާރުގެ ފައިތިލައިން ފެށިގެން ބޮލާ ހަމަޔަށް ވަބާގެ އަސަރު ފާޅުވާން ހުރުމުންނެވެ. ރައީސް ސާލިހު ވެރިކަމަށް ގެނައީ އެކަންކަން ބަލައި އިންސާފު ގާއިމުކުރުމުގެ އުއްމީދުގައެވެ. އެހެންވީމާ އެމަނިކުފާނު ކުރައްވަމުން ގެންދަވަނީ އެ މަސައްކަތެވެ. އެމަނިކުފާނުގެ ސަރުކާރުގެ ތެރޭގައި ޚިޔާނާތުގެ އަމަލެއް ހިނގިޔަސް އެކަން ތިލަކުރައްވައި ފިޔަވަޅު އަޅުއްވައެވެ. ފަސްއަޅައި ފޮރުވާކަށް ނޫޅުއްވައެވެ. މީގެ މިސާލަކީ ވެންޓިލޭޓަރުތަކުގެ މައްސަލައެވެ. އެކަން ހާމަކޮށް ތިލަކުރީ އިދިކޮޅު ޕާޓީތަކުން ނޫނެވެ. އެކަންކުރީ ހަމަ ސަރުކާރުންނެވެ.\nއިހުޒަމާނުގައި ދިވެހިން ބޭނުންކޮށް އުޅުނު ހަރުބަހެއްގައި ކިޔައެވެ. ގާތުން ބޮލިކޮއްޓެއް ދީގެން ނަމަވެސް ފަނޑިޔާރުގެއަށް ނުގޮސްވޭތޯ ބަލާށެވެ. މާނަޔަކީ އަމިއްލަ އަތުން އެއްޗެއް ބީވިކަމުގައި ވިޔަސް ޝަރީއަތާ ހަމަޔަށް ނުގޮސް ވޭތޯ ބަލާށެވެ. ފަނޑިޔާރުގެޔަށް ދާންޖެހިއްޖެނަމަ ކޮންމެ އަގެއް އަދާކޮށްގެން ވިޔަސް އެކަމުން ރެކިގަނެވޭތޯ އުޅޭށެވެ. ރައީސް ސާލިހުގެ ސިޔާސަތަކީ މިބަހުގެ ސީދާ އިދިކޮޅެވެ. އަތުން އެއްޗެއް ބީވިޔަސް، ސަރުކާރުން ބަޔަކު ބުރަބުރައިގެން ދިޔައަސް އެމަނިކުފާނުގެ ސިޔާސަތަކީ ފަނޑިޔާރުގެޔަށް ވަޑައިގަތުމެވެ. އިންސާފު ގާއިމުކުރުމެވެ. ރައްޔިތުންނަށް އެމަނިކުފާނު ވެވަޑައިގެންފައިވާ ވައުދަކީވެސް އެއީއެވެ.\nރައީސް އޮފީސް ރައީސް އިބްރާހިމް މުޙައްމަދު ސޯލިޙް މޯލްޑިވިއަން ޑިމޮކްރެޓިކް ޕާރޓީ (އެމް.ޑީ.ޕީ)


"India Ge Vaccine Ah WHO Ge Ruhun Dhaadhi Avahah Libeyne" - Vaguthu\n"އިންޑިއާގެ ވެކްސިނަށް ޑަބްލިއުއެޗްއޯގެ ރުހުން ދާދި އަވަހަށް ލިބޭނެ"\nދުނިޔޭގައި ހަލުވިކަމާ އެކު ފެތުރެމުންދާ ކޮވިޑް-19 އިން ރައްކާތެރިވުމަށް އިންޑިއާ އިން އުފެއްދި ވެކްސިނަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) ގެ ރުހުން ދާދި އަވަހަށް ލިބޭނެ ކަމުގެ އުންމީދު އެބައޮތް ކަމަށް އިންޑިއާގެ ސެރަމް އިންސްޓިޓިއުޓުން ބުނެފިއެވެ.\nއިންޑިއާގެ މި ވެކްސިނަކީ ސެރަމް އިންސްޓިޓިއުޓާއި އިނގިރޭސި ވިލާތުގެ އޮކްސްފޯޑް ޔުނިވަސިޓީ، އަސްޓްރާޒެނެކާ ގުޅިގެން އުފެއްދި ވެކްސިނެކެވެ. އިންޑިއާގައި މިހާރު ވަނީ ވެކްސިން ޖެހުމުގެ ޕްރޮގްރާމް ފަށައިފައެވެ. އެ ގައުމުގެ އަމާޒަކީ އަންނަ ޖުލައި މަސް ނިމެންވާ އިރަށް 300 މިލިއަން މީހުންނަށް ކޮވިޑް-19 ވެކްސިން ދިނުމެވެ. އިންޑިއާގެ އާބާދީއަކީ 1.3 ބިލިއަން މީހުންނެވެ.\nއިންޑިއާގެ ސެރަމް އިންސްޓިޓިއުޓްގެ ޗީފް އެގްޒެކްޓިވް އޮފިސަރު އަދަރް ޕޫނަވަލާ ވިދާޅުވީ ވެކްސިނާ ގުޅޭ ގޮތުން ޑަބްލިއުއެޗްއޯ އަށް ހުށަހަޅަން ޖެހޭ ހުރިހާ އެއްޗެއް ހުށަހަޅައި ނިންމާފައިވާ ކަމަށެވެ.\nއަދި ޑަބްލިއުއެޗްއޯގެ ހުއްދަ ކުރިއަށް އޮތް ހަފްތާ ނޫނީ ދެ ހަފްތާއެއްގެ ތެރޭގައި ލިބޭނެ ކަމަށް އޭނާ ވިދާޅުވިއެވެ.\nއިންޑިއާ އިން މިހާތަނަށް ވަނީ ތިން ލައްކަ އަށް ވުރެ ގިނަ މީހުންނަށް ކޮވިޑް-19 ވެކްސިން ދީފައެވެ. މީގެ ތެރެއިން 580 މީހުންނަށް ވެކްސިން ދިން ފަހުން މައްސަލަތަކާއި ކުރިމަތިވެފައިވާ ކަމަށް އިންޑިއާގެ ނޫސްތަކުން ބުނެފައި ވެއެވެ.\nވެކްސިން ޖެހި މީހުންގެ ތެރެއިން ސިއްހީ މައްސަލަތަކާއި ކުރިމަތިވި ގިނަ މީހުން އުޅެނީ ވަރަށް ބޮޑަށް ހުން އައިސް، ބޮލުގައި ރިއްސާ އަނބުރާތީ ކަމަށްވެއެވެ. އަދި އެމީހުންގެ ތެރެއިން ހަތް މީހުން ހޮސްޕިޓަލްގައި އެޑްމިޓް ކުރަން ޖެހުނު ކަމަށްވެސް ބުނެފައި ވެއެވެ.\nދާދި އަވަހަކަށް ރުހުން ލިބިދާނެ.......... ހީވަނީ އިންޑިޔާ ވެކްސިން ޑަބްލިޔޫއެޗްއޯ ކައިރީގައި ރައްޓެހިވާން އަހައިގެން އުޅޭހެން......... އެހެންޏާ ފަހެ!\nޖެނުއަރީ 20, 2021 00:20\nމާނަޔަ ކީ އަދި ރުހުންނުލިބޭ ވެ ކްސިންއެ ކޭ ރާއްޖެއަށް މާދަމާ ތިގެންނަނީ...އަދި ވެ ކްސިން ޖެހުމަށް ނަންނޯޓު ކުރަން ހުޅުވާލީ...ދެ ކިބަލަ ދިވެހި ސަރު ކާރުގެ އިޙްލާސްރި ކަން..ރައީސްމީހާގެ އަޙްލާގު...ދިވެހި ރައްޔިތުންގެ ހިމާޔަތާ ރައް ކާތެރި ކަން ކަށަވަރު ކޮއްދީ ހިމާޔަތް ކޮއްދޭނެ ކަމުގެ ޒިންމާއުފުލަން ﷲގަންދީ ހުވާ ކުރި ވެރިޔާގެ ނުވިސްނޭ ކަން...ތިޔަ ވެ ކްސިން ދިވެހިންގަޔަށްޖަހާ ނަތީޖާފެނުމުން ޑަބްލިޔުއެޗްއޯގެ ރުހުމާ ލަފާުލިބެންއޮތީ...އަހަރެމެންގެ ސިއްޙަތު އަހަރެމެންގެ ފުރާނަ.. ކުލަޔާ ފި ކުރަށް ނުބަލާ ހުރިހާ ރައްޔިތުންގެ ބަސް ސަރު ކާރަށް އަޑުއިއްވަންވީ ނޫނެ ކޭ ބުނަން ވެ ކްސިނަށް..އަދި މިނިވަން ކަމެނެތް ސަރު ކާރު ޒިންމާ ކުރަން.\nޖެނުއަރީ 20, 2021 10:00\nތިޔަ ވެކްސީން ފުރަތަމަ ޖަހަންވީ ރާއްޖޭގައި ދިވެހި ރައްޔިތުންގެ ލޭބޯ އުޅޭ ހައެއްކަ މަހުޖަނުންގަޔައް.. އޭގެން ހަތްބޯރާއްސަކައް ގޮތެއްވިޔަސް ދިވެހީން ކަންބޮޑެއްނުވާނެ.. ދެން ގޮސް ޖަހަންވީ މިތާއުޅޭ ލާދީނީ ބައިގަނޑާއި އެމީހުންގެ އިމާމުން ގަޔައް..\nޖެނުއަރީ 20, 2021 14:18\nމީހާދަ އަޚުލާގުދައް ސަރުކާރެކޭ އިންޑިޔާބޭނުންވީމަޓެސްޓްކުރަން މިޖަހަނީ ދިވެހިންގެގަޔައް ކޮބ ާ ރައްޔިތުންނައް އިޚުލާސްތެރިވުމައް ކުރިހުވާ\nމަށަށް ހީވަނީ މިމީހުންގެ މަޤްސަދަކީ ދިވެހިންގެ ގަޔަށް މި ޖަހައިގެން ޓެސްޓް ކުރުންހެން .\nއޭގެފަހުން ކަންނޭނގެ ތިބުނާ ހުއްދަްެއް ލިބޭނީ .\nއެހެންވީމާ ފުރަތަމަ ޖަހަން ޖެހޭނީ ދެ ރައީސުންނާ ނަޒްލާ އާ ، މައިމޫނާ


މަހުލޫފް ސަސްޕެންޝަނުން ދޫވުމަކީ ކަންބޮޑުވުމެއް ނޫން: ޕީޖީ އޮފީސް\nމަހުލޫފް ސަސްޕެންޝަނުން ދޫވުމަކީ ކަންބޮޑުވުމެއް ނޫން، ކިތާބީ ހެކި އެބަހުރި: ޕީޖީ އޮފީސް\n11 އޮކްޓޯބަރު 2021 - 20:16 1\nހުސެއިން އަރުބާން ފައްވާޒް\nޕީޖީ ހުސެއިން ޝަމީމް: ޕީޖީ އޮފީހުން ބުނަނީ ދައުވާ ކުރުމާމެދު ވަރަށް އަވަހަށް ގޮތެއް ނިންމާނެ ކަމަށް -- ފޮޓޯ: އަދަދު ފައިލް\nއެމްއެމްޕީއާރްސީގެ ހިޔާނާތުގެ މައްސަލައާ ގުޅިގެން ދައުވާ ކުރުމާމެދު ގޮތެއް ނުނިމި، ހަތަރު މަސް ދުވަސް ވަންދެން މިނިސްޓަރުކަމުން ސަސްޕެންޑްކޮށްފައި ހުރުމަށްފަހު، އަލަށް އެކުލަވައިލި އުސޫލުގެ ދަށުން ޔޫތު އެންޑް ސްޕޯޓްސް މިނިސްޓަރު އަހުމަދު މަހުލޫފު މިނިވަންވުމަކީ ކަންބޮޑުވުމެއް ނޫން ކަމަށް ޕްރޮސެކިއުޓާ ޖެނެރަލް އޮފީހުން ބުނެފި އެވެ.\nޕީޖީ އޮފީހުގެ އިސް އޮފިޝަލަކު މި ނޫހާ ވާހަކަދައްކަވަމުން ވިދާޅުވީ މަހުލޫފަށް ދައުވާ ކުރުމާމެދު ވަރަށް އަވަހަށް އެ އޮފީހުން ގޮތެއް ނިންމާނެ ކަމަށެވެ. އަދި މިނިސްޓަރުކަމުގެ މަސްއޫލިއްޔަތު އަދާކުރުމަށްޓަކައި މަހްލޫފް އޮފީހަށް ނިކުމެވަޑައިގަތުމަކީ ހެއްކަށް ނުފޫޒު ފޯރުވޭނެ އަމަލެއް ނޫން ކަމަށް އެ އޮފީހުން ގަބޫލު ކުރާ ކަމަށް ވެސް އޭނާ ވިދާޅުވި އެވެ.\n"ވަރަށް އަވަހަށް މަހުލޫފެގް މައްސަލާގައި ގޮތެއް ނިންމާނެ. ސަސްޕެންޝަން އުވުމަކީ ހެއްކަށް ނުފޫޒު ފޯރުވޭނެ ކަމެއް ނޫން،" އެ އޮފިޝަލް ވިދާޅުވި އެވެ.\nމަހުލޫފުގެ މައްޗަށް ދައުވާ ކުރެވޭ ވަރަށް ޕީޖީ އޮފީހުން ކިތާބީ ހެކި އެއްކޮށްފައިވާ ކަމަށް މި ނޫހާ ވާހަކަ ދެއްކި ޕީޖީގެ އޮފިޝަލް ވެސް ކަށަވަރުކޮށްދީފައިވެ އެވެ.\nއާދީއްތަ ދުވަހުން ފެށިގެން ރަސްމީ ވަޒީފާއަށް މަހުލޫފް ނިކުންނަން ފަށާފައިވާއިރު، އޭނާގެ ސަސްޕެންޝަން އުވާލާފައި ވަނީ ހޮނިހިރުދުވަހުގެ ރޭގެ ވަގުތެއްގަ އެވެ.\nމަހުލޫފްއަށް ކުރެވޭ ހިޔާނާތުގެ ތުހުމަތު\nރިޔާސީ ކޮމިޝަން (ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީ) އާއި އެންޓި ކޮރަޕްޝަން ކޮމިޝަން ގުޅިގެން ހިންގި ތަހުގީގަށް ފަހު މަހްލޫފްގެ މައްޗަށް ދައުވާ އުފުލަން ފޮނުވުން މިދިޔަ ފެބުރުއަރީ މަހާ ހިސާބުން ފެށިގެން ފުލުސް އޮފީހުގައި މަޑުޖެހުނެވެ. ފަހުން މުއައްސަސާތަކަށް އެއްބަސްވެވުނީ އޭސީސީ މެދުވެރިކޮށް އެ މައްސަލަ ޕީޖީއަށް ފޮނުވުމަށެވެ.\nމަހްލޫފްގެ މައްޗަށް ދައުވާކޮށްދޭން އެދި ޕީޖީއަށް ފޮނުވުމަށް ފަހު އޭސީސީން ނެރުނު ބަޔާނުގައި ބުނީ އެމްއެމްޕީއާރުސީގެ ފައިސާ އިން މަނީ ލޯންޑްރިން ހިންގި ކުންފުނި އެސްއޯއެފުން މަހްލޫފަށް ޖަމާކޮށްދިން 33000 ޑޮލަރަކީ ސިޔާސީ ގޮތުން ބޭނުންވި ވަކި މަގްސަދުތަކެއް ހާސިލްކުރުމުގެ މުގާބިލްގައި ދީފައިވާ ފައިސާއެއްކަން ތަހުގީގަށް އެނގިފައިވާ ކަމަށެވެ.\nއޭގެތެރޭގައި ރައްޔިތުންގެ މަޖިލީހުގެ މެމްބަރެއްގެ ގޮތުގައި ހުންނަވައި ސްޕްޝަލް އިކޮނޮމިކް ޒޯން (އެސްއީޒެޑް) ގެ ބިލަށް ވޯޓު ދިނުމާއި ޕީޕީއެމްގައި ދެމިހުރުމުގެ މުގާބިލްގައި ލިބިފައިވާ ފައިސާ ކަމަށް ވަނީ ތުހުމަތުކޮށްފަ އެވެ.\nއެ ތުހުމަތު މަހްލޫފް ދޮގު ކުރެއްވި އެވެ. އޭނާ ވިދާޅުވި ގޮތުގައި އެމްއެމްޕީއާރުސީ މައްސަލައިގައި ފެށުނީއްސުރެން އޭނާއާ މެދު އަމަލުކުރަމުން އައީ ޒާތީކޮށް ސިޔާސީ ގޮތުން ކަތިލާ ކަންބަޅިއެއްގެ ގޮތަށެވެ. އެކަން އެގޮތަށް ކުރަނީ ވެސް ސިޔާސީ ބަޔަކު އަޑީގައި ތިބެގެންކަން އެންމެ އިސްވެރިންނަށް އެނގިވަޑައިގަންނަވާ ކަމަށާއި ބޭނުމަކީ ހަމައެކަނި މަގާމުން ވަކިކުރުން ކަމަށް ވިދާޅުވި އެވެ.\nއެމްއެމްޕީއާރުސީ ހިޔާނުތުގެ މައްސަލައާ ގުޅިގެން 2019 ވަނަ އަހަރުވެސް މަހުލޫފް ސަސްޕެންޑުކޮށްފައިވެ އެވެ. ނަމަވެސް އޭސީސީއިންނާއި ފުލުހުންގެ އޭނާގެ މައްސަލައެއް ނެތް ކަން ޔަގީން ކޮށްދިނުމުން އެ އަހަރުގެ އޭޕްރިލް މަހުގެ 16 ވަނަ ދުވަހު އޭނާގެ ސަސްޕެންޝަން ނިމުމަކަށް ގެނެސް މަގާމުގެ މަސްއޫލިއްޔަތުތައް އަލުން ހަވާލު ކުރެއްވި އެވެ.\nޕްރޮސެކިޔުޓާ ޖެނެރަލްގެ އޮފީސް\nމިނިސްޓަރު އަހުމަދު މަހުލޫފް\nރިޒާގެ ދިފާއުގައި ރިޔާޒުގެ އޯޑިއޯއެއް، ދައުލަތުން އިއުތިރާޒު\nabout4hours 0\nކުއްޖާ މަރާލިކަމުގެ ތުހުމަތުވާ ދެ މީހުންްގެ ބަންދު ދަމަހައްޓައިފި\nނިއުޕޯޓް މައްސަލަ އަނބުރާ އޭސީސީއަށް ފޮނުވައިފި


ޕާކިސްތާނުން އެމެރިކާގެ ޑްރޯންތަކަށް ހުއްދަ ނުދިނީ ކީއްވެ؟ | Sandhaanu\nޕާކިސްތާނުން އެމެރިކާގެ ޑްރޯންތަކަށް ހުއްދަ ނުދިނީ ކީއްވެ؟\nދާދި ފަހުން އެމެރިކާއިން ވަނީ ޕާކިސްތާނުގައި އެމީހުންގެ ޑްރޯންތައް ބޭނުންކުރުމުގެ ހުއްދަ ދެއްވުން އެދި އެގައުމުގެ ބޮޑު ވަޒީރު ޢިމްރާން ޚާނަށް ދަންނަވާފައެވެ. އެއީ ޓެރަރިސްޓް ގްރޫޕްތަކާ ދެކޮޅަށް މަސައްކަތް ކުރުމަށް ބޭނުންވާ މައުލޫމާތު ހޯދުމަށް ކަމަށްވެސް އެމެރިކާއިން ވަނީ ހާމަކޮށްފައެވެ.\nތުރުކީގެ ނޫހެއް ކަމުގައިވާ ޓީ.އާރް.ޓީ އާއި ހަވާލާދީ ޕާކިސްތާނު ކެބިނެޓުގެ މެންބަރަކު ވިދާޅުވެފައިވާ ގޮތުގައި އެ ގައުމުގެ ދިފާއީ ކަންކަމުގެ މައްޗަށް އެމެރިކާއަށް ބާރުފޯރުވޭނެ ފަދަ އެއްވެސް ކަމަކަށް ޕާކިސްތާނުގެ ބޮޑުވަޒީރު، އިމްރާން ޚާން ފުރުސަތެއް ނުދެއްވާނެއެވެ.\nބޮޑުވަޒީރުގެ އަމުރުފުޅާގުޅިގެން އެ ގައުމުގެ ފޮރިން މިނިސްޓަރ، ޝާހް މަޙްމޫދު ޤުރެއިޝީ ވަނީ އިސްލާމްއާބާދްގެ އެއްވެސް އަސްކަރީ ބޭހެއް އެމެރިކާއަށް ބޭނުންކުރުމުގެ ހުއްދަ ނުދެއްވާނެ ކަން އިއުލާނު ކުރައްވާފައެވެ. އެހެންކަމުން އެމެރިކާގެ ޕީ.އޭ.އެފް އިން މިހާރު ވަނީ އެހެން ގައުމެއްގެ މަރުކަޒެއް ހޯދުމުގެ މަސައްކަތް ފަށާފައެވެ.


Fit Fazil ge giveaway aa hedhi eynaa "hoonufenan"!\nފިޓްފާޒިލް، ނަސީބުވެރިޔާއަސް އޭނާ ދޭން ބުނި ހަދިޔާތަކާއެކު - ފޮޓޯ: ފާޒިލް\nފިޓް ފާޒިލުގެ ގިވްއަވޭ އާ ހެދި އޭނާ "ހޫނު ފެނަށް" ވެއްޖެ\n23 ޖޫން 2020 - 06:19:18\nފިޓްނަސް އިންސްޓްރަކްޓަރު ފާޒިލް އިސްމާއިލް ނުވަތަ މަގްބޫލު ނަމުން ނަމަ ފިޓް ފާޒިލް އޭނާގެ އިންސްޓަގްރާމު މެދުވެރިކޮށް ސަޕޯޓަރުންނަށް ދިން އަގުބޮޑު ހަދިޔާތަކުގެ ނަސީބުވެރިޔާއަކީ "ފޭކް އައިޑީ" އެއް ކަމަށް ތުހުމަތު ކުރަން ފަށައިފި އެވެ. ފިޓް ފާޒިލުގެ ގިވްއަވޭ އާ ހެދި ހޫނު ފެނަށް!\nއެ ހަދިޔާތަކުގެ ނަސީބުވެރިޔަކަށް އައިޝަތު ޝަރުމީލާ ނަމަކަށް ކިޔާ މީހަކު ހޮވިފައިވާއިރު ގިނަ ބަޔަކު އަންނަނީ އެއީ ފޭކް އައިޑީއެއް ކަމަށް ބުނަމުންނެވެ.\nފާޒިލް މިމަހުގެ ފަސް ވަނަ ދުވަހު ހުޅުވާލާފައި ވަނީ މެކްބުކްއަކާއި 512 ޖީބީގެ އައިފޯން އެކްސް އެސް އެއްގެ އިތުރުން އަދިވެސް އަގުބޮޑު ބްރޭންޑެޑް ސާމާނުތަކެއް ހޯދުމަށެވެ. ގިނަ ބަޔަކު ވަނީ އެ ހަދިޔާތައް ހޯދުމަށް މަސައްކަތް ކޮށްފަ އެވެ.\nއެކަމަކު މިމަހުގެ 20 ވަނަ ދުވަހުގެ ރޭ ނަސީބުވެރިޔާ ހޮވުމާއެކު ރޭ ސޯޝަލް މީޑިއާގައި ވަނީ އެއީ ފޭކް އައިޑީއެއް ކަމަށް ބުނެފަ އެވެ. އެ ޕޯސްޓަށް ކޮމެންޓް ކުރި މީހުން ވެސް ވަނީ އެކަމަށް ތާއީދުކޮށް ވާހަކަ ދައްކާފަ އެވެ. އަދި އެ އައިޑީއަކީ އެކަމަށް އޭނާ ތައްޔާރު ކުރި އެއްޗެއް ކަމަށް ބުނެ ވެސް އޭނާއަށް ދަނީ ފާޑުކިޔަމުންނެވެ.\nއެކަމާއި ގުޅިގެން އަދި ފާޒިލް ވަކި އެއްޗެއް ނުބުނެ އެވެ.\nމުނިފޫހިފިލުވުންފިލްމީ ތަރިމަޝްހޫރު މީހުންމީހުން\nފެތުރުނު ހަބަރުތަކަށް ކައިޒީން ރައްދުދީފި\nޝިފާއާއި އާޝާ ބޮޑު ޒުވާބުގަނޑަކުން ގަޔަށް އަތްލާ ހިސާބަަށް!\nދެން ފެންނާނީ ސީޔާސީ ދާއިރާއިން: ކައިޒީން\nކައިޒީންގެ އަސްލު ނަން އިގެނީ ކިތަށް މީހުންނަށް؟